Lacăte carnivore 
Serge Brussolo 


CAPITOLUL I 


Bărbatul era îmbrăcat ca un clergyman, într-un costum 
negru înverzit de uzură. Purta în picioare Rangers de la 
armată, iar pe mâini îşi trăsese mănuşi de piele. Avea un chip 
osos, dur, cu sprâncenele rase, iar părul pieptănat pe spate i 
se înnoda la ceafă într-un coc de toreador. 

În acea clipă, rotea deasupra capului un interminabil şirag 
de bile cromate, unite între ele cu o coardă de pian. Arma 
şuiera aidoma unui lanț de bicicletă mânuit de către un 
vagabond în plină încăierare. 

— Trăiți cu frica Domnului? țipa bărbatul. 

— Da! urlau numeroşii gură-cască adunați în fața lui, 
purtând pe chipuri frica Dumnezeului inflexibil care ne 
pedepseşte pentru binele nostru! 

Colierul din bile de oţel se abătu atunci peste capetele şi 
umerii lor, făcând să plesnească arcade, buze sau obraji, 
însângeraţi. Cu figurile brăzdate de hematoame violacee, 
păcătoşii se clătinau de pe un picior pe altul fără a căuta să 
se ferească din calea loviturilor. Semănau cu nişte boxeri ce 
începeau a cincisprezecea repriză a unui meci deosebit de 
violent. 

— Cunoaşteţi frica de Dumnezeu? repetă predicatorul. 

— Da, o cunoaştem! îngăimă turma bătută, cu buzele 
crăpate. 

Erau acolo bărbaţi, femei de toate vârstele, dar şi 
adolescenţi. Preotul îi lovea fără diferențiere, prăvălindu-şi 
rozariul blindat peste urechile puştanilor ca şi peste sânii 
fetelor. 


Cu mâna stângă strângea la piept o biblie din fier, ale cărei 
pagini erau, de fapt, plăci metalice subțiri, emailate, acoperite 
cu caractere minuscule. Coperta cărții sfinte prezenta pete de 
rugină, iar pe metalul legăturii se vedea un roi de puncte 
roşiatice. Se spunea că bibliile de fier, groaznic de grele, nu 
puteau fi manipulate decât de clericii dotați cu muşchi de 
culturişti, că practica susținută a rugăciunii îi transforma 
puțin câte puţin pe predicatori în atleți cu  bicepşii 
hipertrofiațţi, iar bisericile în săli de gimnastică. 

Mătăniile şuierară prin aer, prăvălindu-se apoi peste 
craniul unui grăsan cu chipul deja acoperit de sânge. 
Lovitura îl ameţi într-o clipă pe individ, trântindu-l pe pietre, 
cu ochii dați peste cap şi gura căscată. 

— A găsit bucuria! urlă preotul. Dumnezeu e într-iînsul! Fie 
să doarmă în pacea sufletului! 

— În pacea sufletului! repetă gloata adunată pentru 
rugăciune. 

Noaptea cădea peste oraş, iar vitrinele prăvăliilor se 
luminau ca nişte uriaşe acvarii umplute cu o apă 
fluorescentă. Era un cartier la modă, studențesc. În librăriile 
de odinioară se vindeau acum dischete de ocazie şi 
microordinatoare de contrabandă. Fără îndoială, însă, că mai 
prospere decât toate erau dughenele negustorilor de 
instrumente chirurgicale, căci de la recentul decret ce 
suprimase diplomele medicale, autorizând libera practică a 
medicinei de către oricine, venise la modă chirurgia 
domestică, astfel încât în fiecare apartament se obişnuia să se 
amenajeze câte o mini-sală de operaţii, a cărei prezență părea 
la fel de indispensabilă precum cea a bucătăriei sau a toaletei. 
Predicatorul îşi cobori braţele şi începu să-şi înfăşoare 
rozariul peste încheietura mâinii, anunțând că slujba luase 
sfârşit. Participanţii se înclinară şi, defilând prin fața lui, îşi 
depuseră obolul în dulia de obuz ce ţinea locul cutiei milei. 

— Pe curând, mormăi omul Bisericii, şi fie ca frica să vă 
însoțească în fiece clipă! Nu căutaţi a fugi de spaimă, căci ea 
e aceea care vă apără de indiferenţă! 


Enoriaşii se risipeau în noaptea de toamnă, scoțând din 
buzunare, pansamente şi comprese hemostatice. 

— A fost o predică frumoasă! şopti o femeie mângâindu-şi 
fiul pe cap. Astă-seară va trebui să-ţi pun patru-cinci copci, 
altfel n-o să ți se mai închidă în veci arcada. 

În apropierea unei fântâni, o sticlă cu ceai de sunătoare 
trecea din mână în mână, iar o tânără fată badijona cu simţ 
de răspundere plăgile tovarăşilor ei de rugăciune cu ajutorul 
unei mici pensule muiate în colodium. 

Aşezat pe vechea ladă de muniții ce-i servise drept estradă, 
predicatorul număra banii adunați. Monezile îi zornăiau între 
degete. Părul lins, lipit de pielea capului, şi cocul îi dădeau un 
profil de şoim cu glugă. 

Tânăra fată îi aruncă o privire extaziată. 

— Ce iureş! murmură ea, cu obrajii îmbujoraţi. De când a 
sosit, tot măsor străzile oraşului în speranța de-a găsi locul 
unde şi-a instalat estrada. De mult n-am mai avut bucuria să 
ne rugăm sub ciomagul unui ispăşitor veritabil! 

— Aşa este! aprobă cineva. Dacă nu mi s-ar cicatriza rănile 
atât de încet, aş asista la toate predicile lui! 

— Nimeni nu-i cunoaşte numele, interveni o femeie scundă, 
cu obrazul învinețit. Cei din piața Verneuve l-au poreclit 
Mechanic Preacher. E frumos, nu-i aşa? Şi ce mai forță! Aţi 
văzut cum jonglează cu biblia? Cât cântăreşte? Douăzeci de 
kilograme? 

— Fiţi siguri că atinge douăzeci şi cinci! exclamă un bărbat 
căruia-i curgea sânge din nas. Asta-nseamnă să fii un 
predicator adevărat. Tatăl meu spunea mereu că nu poți 
respecta preoţii a căror biblie cântăreşte sub şaisprezece 
kilograme. Cu el, ne putem simți în siguranţă. 

Micul grup ezita să se despartă. Câtă vreme continuau să 
pălăvrăgească, îşi prelungeau într-un fel emoția. Atmosfera de 
spital improvizat, rănile îngrijite în comun creau dintr-o dată 
între aceşti necunoscuţi o stranie complicitate. O febră 
trecătoare, alcătuită din dureri şi atingeri uşoare. Se 
mângâiau, îşi aplicau reciproc comprese. Femeile îşi 


descheiau bluzele, lăsând să se întrezărească sfârcul unui 
sân, ca şi cum ceremonia la care participaseră cu toţii ar fi 
țesut legături intime, eliminând pudoarea. Coapse albe ieşeau 
prin crăpăturile fustelor, în timp ce vocile deveneau mai 
şuierătoare: 

— Oh! Priviţi cum primeşte pielea mea loviturile! Mâine am 
să fiu vânătă, toată! 

Degete se întindeau, pipăind cărnurile cu o atenţie fals 
clinică. 

— Lăsaţi-mă să vă masez, ajută hematoamele să se 
resoarbă, relaxați-vă... 

— Da, acolo... pe partea dinăuntru a coapsei, durerea 
trece... Aveţi nişte mâini nemaipomenite! 

Nu rareori, îngrijirile ațâțau sângele şi, profitând de 
întunericul şi geografia arcadelor, perechile începeau pe furiş 
să-şi dăruiască plăceri. Făcea şi asta parte din ritual. 
Ispăşitorii atrăgeau inevitabil o clientelă sado-masochistă 
pentru care religia nu constituia decât un pretext... sau un 
stimul. 

Omul cu coc de toreador, care-şi număra încasările aşezat 
pe o veche ladă de cartuşe .45 ACP, ştia toate astea, dar puţin 
îi păsa. Adevăratul său nume era Mathias Fanning şi avea 
gradul de locotenent în serviciul de poliție urbană a 
cartierului. Fost "soldat al asfaltului”, fusese trecut în corpul 
de cercetaşi când Unităţile de Justiție Autonomă înlocuiseră 
rând pe rând poliţiştii, tribunalele şi închisorile! Era perfect 
conştient de decăderea sa, dar avea nevoie de stradă ca să 
supraviețuiască. De stradă, şi de excitaţia stârnită de 
vânătoarea de oameni. Astăzi, când nu mai avea dreptul să 
poarte revolver, iar rolul său se rezuma la a urla "Mayday... 
Mayday" într-un emițător radio portativ, continua să-l 
pasioneze urmărirea şi atmosfera de aşteptare febrilă. îi făcea 
plăcere să fie un soi de planton ce parcurgea oraşul, o 
santinelă ţintind cu ochi scrutători tot ce mişca. 

Îşi strânse ustensilele de predicator şi se retrase spre zona 
întunecoasă a arcadelor. Un cuplu făcea dragoste în picioare, 


lângă o coloană. Femeia, căreia îi crăpase pometul sub 
loviturile bilelor, sângera pe umărul partenerului ei. Picioarele 
sale desfăcute la maximum desenau un V de carne palidă în 
penumbră. În jurul lor, vântul nopţii împrăștia obişnuitele 
comprese pătate cu mercurocrom. 

Mathias Fanning nu se putu abţine să nu vadă în aceasta 
un fel de alegorie cu iz de iad, sărbătoare tristă în care 
serpentinele fuseseră înlocuite cu feşe Velpeau iar confettile 
prin pete de sânge. 

Rănita gemea în cadență, iar polițistul avu impresia că 
murmura: 

— Operează-mă, oh! Da...Operează-mă! 

Fanning scutură din cap, dezgustat: sado-masochiştii erau 
molima predicilor publice, dar adevărații ispăşitori îi primeau 
întotdeauna cu bunăvoință, deoarece îşi imaginau că în acest 
fel atrăgeau un număr mai mare de credincioşi. Bărbatul 
acceleră ritmul, ca şi cum ar fi vrut să-şi ţintuiască prada pe 
coloana de marmură. Mathias îşi îndreptă atenţia asupra 
străzii. Şi, brusc, cel pe care-l aştepta apăru pe trotuar. Era 
un infirm cu toracele gol, ale cărui brațe se sfârşeau la 
cincisprezece centimetri mai jos de umeri, în cioturi rozacee 
striate de cusături. Pieptul şi abdomenul musculos îi dădeau 
alura unei statui greceşti mutilate. Individul avea ţeasta 
complet rasă şi mergea cu paşi lenți, desculț, surâzând ca un 
călugăr asiatic. La apropierea lui, oamenii îşi întorceau capul, 
ca să nu vadă umflăturile cioturilor ce se agitau clipă de clipă. 
Numai că această pudoare (sau laşitate?) îl ajuta de minune 
să-şi îndeplinească planurile. 

Mathias îşi vâri mâna în buzunarul vestonului său de 
clergyman şi scoase de-acolo un emițător plat pe care clipea 
un led roşu. Verifică dintr-o privire rapidă că nu-l observa 
nimeni şi ridică aparatul la înălțimea gurii. Perechea de 
"credincioşi" îşi continua acțiunea de crucificare vaginală. 
Mathias apăsă butonul de apel. 

— Aici Mechanic Preacher, murmură el. Sunt la intersecția 
bulevardelor Franklin şi  Pacific-Network. Armless e la 


douăzeci de metri de mine şi cred că va trece la acțiune dintr- 
o secundă-n alta. Mişcaţi-vă şi trimiteţi o unitate! 

Odinioară, când era un soldat de asfalt, Mathias Fanning 
ar fi sărit în mijlocul şoselei, cu un .45 cu ţeava lungă strâns 
bine în palmă, cu degetul mare pe creasta cocoşului şi 
arătătorul mângâind coada trăgaciului. L-ar fi prăvălit pe 
nenorocitul ăla de ciung trimițându-i o boabă între ochi, nu 
înainte însă de a-i fi aruncat formula rituală de interpelare 
folosită în brigadă: "Nici un pârț, hoitule, îți ia moartea 
măsurile!" 

Odinioară... Dar astăzi nu mai avea dreptul să intervină. 
Nu mai era decât un planton, un mic raportor, o sentinelă 
dezarmată a cărei singură funcţie consta în a da alarma cu 
ajutorul unui radio portativ. "Un câine", îşi spunea el adesea, 
"un câine cu colții smulşi, legat de cuşca sa şi care nu mai 
poate decât să latre la hoţii şi asasinii ce-i trec pe dinainte". 
Noile decrete ce dirijau serviciile de poliție robotizată nu-i mai 
recunoşteau decât funcţia de "cercetaş'. Sarcina sa consta în 
a deschide gura ca să ţipe: "Alarmă! Foc! Ajutor!", nimic mai 
mult, şi suferea cumplit din această cauză. Intervenţia directă 
(neutralizare, arestare, judecată, executarea sentinţei) era de 
resortul Unităţilor de Justiție Autonomă ce patrulau pe 
străzile oraşului, şi cărora trebuia să le semnaleze orice 
eventual focar de tulburări. 

Făcuseră din el un delator, un ciripel, un fel de spion 
urban cu urechi clăpăuge, cu priviri viclene... 

Armless le zâmbea trecătoarelor ce întorceau ochii, jenate. 
Toracele său lipsit de mâini, inspira realmente milă, şi 
nimănui nu-i trecea prin minte că acel nenorocit bătut de 
soartă era în realitate un criminal periculos. Mathias îi văzuse 
fişa, ştia că era poreclit: "Cap-de-bronz', "Karateka-ul nebun", 
dar şi "Cască de os" şi "Berbecul de fier". Punând la loc 
emițătorul, scoase din spatele reverului redingotei un mic 
monoclu telescopic. Cu ajutorul lentilelor putu să examineze 
mai bine capul mutilatului. N-avu nevoie decât de două 
secunde pentru a-şi da seama că ţeasta rasă era de fapt 


acoperită cu o peliculă de corn groasă, aşa cum au de obicei 
mâinile luptătorilor de karate. Capul lui Armless era tot atât 
de dur şi lustruit ca o cască sculptată în fildeş. O cască 
naturală, o cască de material cornos şi piele întărită prin 
antrenamente. 

"E nebun", declarase în timpul unui interogatoriu unul din 
foştii săi tovarăşi de celulă. "Înainte de-a se lansa în spargeri, 
fusese campion de arte marțiale. Nenorocul lui a fost că, într- 
o zi, la o bancă, un seif minat i s-a băşit între labe, 
smulgându-i ambele braţe! N-a putut suporta gândul de a se 
vedea dat la o parte, aşa că a reluat antrenamentele, 
folosindu-și capul, de astă dată. Vă prindeți de amploarea 
țicnelii? Dădea cu craniul în saci de nisip, cinci-şase ore pe zi, 
ca să şi-l întărească! În cele din urmă, l-a preschimbat într- 
un adevărat ciocan. Dar luaţi seama, e primejdios la culme!" 

Mathias înghiţi în sec, simțind un nod de nerăbdare în gât. 
Armless se apropia de magazinul cu bijuterii, continuând să 
surâdă, cu un aer nătâng, dezarmant. Deodată, îşi dădu ceafa 
pe spate, luându-şi avânt. Toţi muşchii gâtului îi tresăltară ca 
nişte cabluri, iar fruntea i se cobori cu o viteză fulgerătoare, 
percutând sticla blindată cu forța unei ghiulele de tun! Vitrina 
explodă într-o cascadă cristalină, stârnind în acelaşi timp 
urletul sirenei de alarmă. Dar Armless îşi introdusese deja 
capul în interiorul vitrinei şi, cu dinţii, apucase trei-patru 
coliere cu diamante etalate pe presentoir-ele de catifea roşie. 
Înmărmurit, Mathias îl privi cum "păştea" pietrele preţioase 
aidoma unui porc râmând cu râtul prin turbă, în câteva clipe, 
infirmul ieşi din vitrina spartă, ţinând între fălcile încleştate o 
jumătate de duzină de salbe ce-i atârnau de ambele părți ale 
gurii, aruncând străfulgerări luminoase. Un gardian încercă 
să intervină, dar când vru să-l apuce pe mutilat cu braţele, 
acesta îi expedie o năucitoare "lovitură de ghiulea' în plină 
figură. Din locul unde se afla, Mathias auzi distinct trosnetul 
oaselor zdrobite. Nenorocitul paznic se trase înapoi, orbit, cu 
arcadele deschise, nasul rupt, dinții fărâmațţi, vomând un 
şuvoi de sânge. Trecătorii începură să urle. Armless se repezi 


la ei ca un berbec, croindu-şi drum prin mulțime. De fiecare 
dată când izbea câte un piept sau vreo spinare se auzeau 
pârâind coastele ori vertebrele. În numai câteva secunde, 
trotuarul fu presărat cu răniți. 

Mathias ieşi de după stâlpul ce-i servise drept paravan. 
Ştia că n-avea dreptul să-şi părăsească poziția de observator, 
dar nu era în stare să asiste la un asemenea dezastru fără să 
întreprindă nimic. Apucându-şi biblia de fier, desfăcu 
siguranţa cotorului şi desprinse prima pagină a cărții sfinte. 
Fila numărul l a "Facerii" se prezenta sub forma unei subțiri 
lame de oţel cu patru colțuri primejdios ascuţite. Dacă ştiai s- 
o mânuieşti, puteai considera că ţii în mâini o stea ninja 
rectangulară sau o gigantică lamă de ras. Mathias traversă 
strada pentru a-i ieşi în întâmpinare lui Cască-de-os. Nu se 
punea problema să rişte nici cea mai mică înfruntare corp-la- 
corp cu dementul karateka, era perfect conştient de asta. 
Repezindu-şi brațul ca un aruncător de pumnale, Fanning 
făcu să şuiere prima pagină a Vechiului Testament, care 
sfâşie aerul cu un mieunat mătăsos. 

"Dacă-l ating la beregată...', îşi spuse el. Dar Armless 
auzise şuieratul lamei şi sări la intercepție ca un fotbalist 
executând "un cap" asupra mingii. Foaia de oţel se înfipse 
superficial în stratul cornos ce-i acoperea craniul fără a-l 
vătăma. Mathias strecură printre dinţi o înjurătură şi dădu să 
smulgă o nouă pagină. Armless slobozi un nechezat 
batjocoritor şi se topi în beznă, cu colierele biciuindu-i obrajii, 
în vreme ce primul verset din "Facere" împlântat în ţeasta sa 
oscila ca o carte de joc! Scena ar fi putut să pară grotescă, 
dacă trotuarele n-ar fi fost acoperite de bărbaţi şi femei cu 
coloana vertebrală ruptă. Mathias mormăi o obscenitate. 

N-avea putere să-l urmărească pe nebun. De altfel, 
atacându-l cu o pagină din biblia sa de luptă, îşi depăşise 
deja drepturile. Dacă vreunui martor i-ar fi trecut prin minte 
să raporteze episodul la comisariatul general, Fanning n-ar fi 
scăpat fără o sancţiune disciplinară. În primele zile ale 
aplicării planului anti-rateuri, mulți poliţişti suportaseră 


consecințele, fiind chemaţi la ordine. Unii dintre ei fuseseră 
suspendați, în vreme ce alții primiseră pedepse cu închisoarea 
exagerat de grele. Din acel moment, inițiativa aparținea 
Unităţilor de Justiție Autonomă, care aveau rolul de a aplica 
sentințe expeditive şi robotizate, unicul lor merit — considera 
Fanning — constând în a descongestiona puşcăriile şi a lăsa 
avocații pe drumuri. 

Cu furia răsucindu-i măruntaiele, Mathias traversă 
bulevardul pentru a lua poziție în fața vitrinei sparte. 
Gardianul gemea, rezemat de un felinar. Chipul său zdrobit 
părea groaznic de plat. La colțurile buzelor îi şiroia sângele şi, 
din când în când, scuipa resturi de dinți. Mathias îşi luă 
rozariul, îngenunche lângă rănit şi se prefăcu că se roagă. 
Pentru toată lumea, trebuia să rămână Mechanic Preacher, 
predicatorul adulat de sado-masochişti. Majoritatea celor 
loviți de Cască-de-os erau pe moarte, cu plămânii perforați de 
aşchiile cugştii toracice sfărâmate. Cei cu şira spinării 
fracturată clipeau disperaţi din ochi, repetând că nu-şi mai 
simt picioarele. 

Fanning numără vreo zece cazuri grave. Armless 
străbătuse mulțimea cu eficacitatea unui taur furios. Fostul 
polițist strânse din fălci gândindu-se că i-ar fi ajuns un 
simplu glonț de .45 pentru a-l opri pe scrântit. Numai că, de 
la interzicerea comerțului cu arme de foc, deținerea unui 
nenorocit de Derringer te-ar fi expediat drept în boxa 
acuzaților la tribunalul de flagrante delicte. Un huruit de tanc 
răsună din josul bulevardului. Mathias schiță câteva 
binecuvântări, îşi învârti rozariul şi se ridică. Sado- 
masochiştii (sperând fără-ndoială reluarea predicii!) veniseră 
să îngenuncheze lângă bordura trotuarului, în apa din rigolă. 
Din solidaritate cu victimele hold-up-ului, îşi smulseră 
pansamentele şi începură să-şi scarpine rănile pentru a 
sângera abundent. 

— Frate, o, frate, gemeau ei, consolează-ne! Ajută-ne să 
luăm asupra noastră suferințele celor inocenți! Vrem să 


împărtăşim durerea mieilor răniți! "Adunătură de țâcniți!”, îşi 
spuse Mathias, binecuvântându-i în grabă. 

Unitatea de Justiție Autonomă urca strada, în întuneric, 
putea fi uşor confundată cu un buldozer sau un tanc. Turela 
nichelată, montată deasupra unor şenile cu articulații 
multiple, de tip "schelet", avansa greoi balansându-şi brațul 
de intervenție: un enorm cleşte asemănător cu o mână 
metalică, care - teoretic - trebuia să servească la prinderea 
criminalilor din fugă. 

Unitatea de Justiție Autonomă era invulnerabilă. Fiind 
blindată, nu se temea nici de proiectile, nici chiar de explozia 
unei grenade. Puterea sa de înaintare îi permitea să dărâme 
fără efort o fațadă pentru a pătrunde în interiorul unei clădiri 
în care fuseseră sechestrați ostatici. Cleştele articulat, de o 
extraordinară finețe prehensilă, ale cărui degete puteau 
genera, fiecare în parte, o micro-mână capabilă să repare 
rotițele unui ceas-brățară, o făcea deosebit de performantă în 
operaţiunile de deminare. În principiu, ea fusese concepută 
spre a suplini armele de foc şi pentru a-i ajuta eficient pe cei 
denumiți "copoii cu mâinile goale". Unitatea de Justiție 
Autonomă se angaja în urmărirea criminalilor semnalați de 
"cercetaşi', luându-le urma cu ajutorul unor detectori, de-o 
mie de ori mai sensibili decât nasul unui câine. La sfârşit, 
când banditul era prins în vreo fundătură, îl culegea cu 
cleştele prehensil şi-l plasa în interiorul chesonului judiciar 
instalat în spatele brațului mobil. 

În mintea reformatorilor, aceasta era mare inovaţie: un 
cheson al justiției! O cutie blindată doar cu puţin mai mare 
decât un dulap, care, în câteva secunde, devenea simultan 
temniță, tribunal şi sală de execuţii. Odată criminalul 
capturat, ordinatorul ce controla mişcările unității de 
intervenţie avea sarcina de a-l judeca fără nici cea mai mică 
amânare, într-un interval de timp ce nu depăşea două 
minute. 

"O justiție expeditivă şi eficace!', mugise ministrul, "asta-i 
ceea ce revendică populaţia. Nu se mai pune problema să 


înfundăm puşcăriile cu asasini al căror proces e prelungit la 
nesfârşit, şi nici să-i mai întreținem pe cheltuiala 
contribuabililor pe aceşti câini turbați! Trebuie să lovim rapid 
şi eficient! De vreme ce poliția e incapabilă s-o facă fără să 
dea rateuri, această sarcină va reveni Unităţilor de justiție 
autonome! De-acum înainte, toate flagrantele delicte vor fi 
aduse în instanță imediat ce s-a efectuat captura. Logica şi 
răceala ordinatorului ne vor scuti de patimi şi de prejudecăți. 
Procedura judiciară va fi accelerată, fără a-şi pierde nimic din 
echitate. Nu-e vorba de o legalizare a linşajului! Maşinile vor 
judeca în funcţie de elementele înregistrate în memoria 
fişierului central al poliției. Se va ţine seama de totul: de 
diferitele mărturii, de natura delictului, iar sentința va fi 
pronunțată la fața locului!" 

La fața locului... Acesta era cuvântul-cheie, cuvântul 
magic. Poporul dorea eficacitate! Încrederea sa în serviciile de 
poliție tindea în prezent spre zero absolut. Corupţia, eşecurile 
repetate îl împinseseră, pas cu pas, să transfere puterea 
justițiară unităților robotizate, pe care le considera imparţiale 
şi rapide. 

Mathias Fanning ştia că, în realitate, maşinile de 
intervenţie nu erau decât nişte abatoare pe roți, nişte parodii 
legalizate. De cum ajungea în carcera blindată, criminalul era 
condamnat să suporte pedeapsa prin foc. Cubul din fier era 
practic căptuşit cu rezistențe electrice capabile să emită o 
căldură  înspăimântătoare. Toată subtilitatea judecății 
cibernetice consta în a determina tipul de arsură aplicat 
condamnatului! Asta implica evantaiul clasic al arsurilor de 
gradul întâi, doi şi trei, până la carbonizare şi incinerare pur 
şi simplu! 

Mathias văzuse indivizi arestaţi pentru conducerea maşinii 
sub influenţa alcoolului ieşind din cub cu hainele pârlite, cu 
pielea acoperită de băşici enorme, cu părul redus la starea 
unei mirişti gudronoase. Dar mai erau şi hoţi de poşete, pe 
care maşinăria îi scuipa goi, înroşiți, cu carnea tot atât de 
caramelizată precum cea a unui pui învârtit pe frigare. Şi 


autorii de spargeri, pe care bena îi evacua pe caldarâm 
preschimbaţi în mumii carbonizate şi sfărâmicioase. Mathias 
văzuse multe asemenea sinistre păpuşi micşorate prin frigere, 
mulți gnomi de smoală copți ca nişte foetuşi uitaţi în rotisor. 
Nenumărați. Mult prea mulți... 

În general, mulțimea aplauda, satisfăcută de această 
procedură expeditivă care o făcea să atingă cu degetul 
realitatea justiției... a justiției SALE. De-acum se sfârşise cu 
interminabilele încarcerări preventive, cu procesele trucate, 
cu magistrații corupți. Apăruse cuptorul, ca remediu al 
dezordinii. Maşina trambala în burta-i un infern portativ, a 
cărui muşcătură se năpustea asupra nelegiuitului după 
intensitatea greşelii comise. 

Dar Fanning detesta acest rug ambulant şi demagogic ce-şi 
distribuia suflul aruncătoarelor de flăcări după pofta inimii. 
Nu-şi făcea nici o iluzie asupra imparţialității sentinţelor. 
Avea cunoştinţă de faptul că ordinatorul distribuia în general 
pedepsele în funcție de vociferările gloatei masate în exterior. 
Clientul era întotdeauna rege, şi nu rareori vedeai un simplu 
hoţ de tarabă părăsind şandramaua sub forma unui morman 
de cărbune pentru că o hoardă de negustori furioşi urlaseră 
"La moarte!", bătând cu pumnii în blindajul unității mobile. 

Mathias se dezmetici din gânduri. Maşina nichelată se 
oprise în dreptul magazinului de bijuterii. De îndată, 
mulțimea de gură-cască se năpusti spre ea, cu chipurile 
înălțate spre turela de detecție. 

— A fugit într-acolo! urlară ei în cor, cu degetul îndreptat în 
direcția arcadelor. Era un ciung cu o cască pe cap! 

Mathias se îndepărtă cu paşi mici. Se temea de rateurile 
unității mobile, ordinatorul rudimentar care o guverna având 
toate şansele să-l interpeleze pe "agentul Fanning" pentru a 
completa informația, dezvăluind astfel identitatea Mechanic 
Preacher-ului! Tancul demară pe saşiul său şenilat ce 
imprima urme adânci în asfaltul moale. Braţul articulat se 
depliase clănțănind, iar mulțimea lăsase să-i scape un 
"Oooh!" impresionant. Mathias se refugie sub un portal. Nu-i 


plăcea deloc să se afle în apropierea acelui cleşte gigantic. La 
comisariatul central se şuşoteau poveşti oribile cu nevinovaţi 
capturați din greşeală şi zdrobiți între falangele metalice încă 
înainte chiar de-a fi aruncaţi în interiorul chesonului judiciar. 
Maşina înainta, făcând să vibreze vitrinele. Fanning avu 
curioasa senzație că vedea trecând un eşafod de execuții 
publice... un fel de ghilotină motorizată sau de spânzurătoare 
pe roți. 

Nu-şi făcea nici o iluzie. Unităţile de Justiție Autonomă nu 
prindeau niciodată decât plevuşcă. Rechinii mari, ca Armless 
şi confrații săi, n-aveau de ce să se teamă de ele. Maşinăriile 
se dovedeau a fi prea greoaie, prea lente, şi era uşor sa le laşi 
în urmă, cu condiția să-ți fi pregătit un itinerar de fugă 
cuprinzând traversarea unei ape sau parcurgerea unui 
labirint de străduțe prea strâmte. Fireşte, exista întotdeauna 
riscul ca maşina să-nceapă să treacă prin ziduri pentru a o 
luă pe scurtătură, dar o asemenea procedură rămânea 
prohibită în perimetrul cartierelor de vază. Vânatul tancurilor 
justițiare era de regulă derizoriu şi compus aproape numai 
din alcoolici, nebuni, borfaşi amatori şi hoți mărunți şi 
neîndemânatici. Dar aspectul spectaculos al sentințelor 
ajungea pentru a linişti o populaţie terorizată de lipsa de 
securitate. 

Mathias îşi luă emițătorul portativ şi apăsă tasta de apel, 

— Aici Mechanic Preacher, murmură el. Părăsesc rețeaua. 
Voi fi acasă toată noaptea. Salut. 

După ce se asigură că unitatea motorizată se îndepărtase, 
îşi reluă drumul pe sub arcade. 

Într-o zi sau alta va trebui să se ocupe personal de Cască- 
de-os. Totodată, dacă ar fi comis cea mai mică eroare, soarta 
sa n-ar fi fost deloc de invidiat. Justiţiarii solitari nu erau 
prea apreciaţi, şi toți aceia care încercaseră să rezolve 
problemele de capul lor sfârşiseră în infernul portativ al 
rugului mobil. A fi arestat cu o armă în mână echivala cu a-ţi 
semna propria condamnare la moarte. 


Grăbi pasul, cuprins brusc de teamă. Îl văzuse cineva 
aruncând lama de fier spre Armless? Era de ajuns ca un 
martor să se ducă să raporteze această anecdotă la 
comisariatul central pentru a-i atrage toate necazurile din 
lume! 

"Ce te-a apucat, fir-ar să fie!", se dojeni singur. "Frumoasă 
figură făceai dacă muchea paginii s-ar fi înfipt în gâtul lui 
Cască-de-os! N-ai fi putut găsi nici o scuză. Nici una!" 

Îşi trecu mâna peste frunte pentru a-şi şterge sudoarea ce- 
i îmbrobona rădăcina firelor de păr. De ce se mai agăța de 
imaginea desuetă a ceea ce fusese cândva? Soldaţii asfaltului 
nu mai existau. Nu i se cerea nimic altceva decât să joace 
rolul unui semnal de alarmă omenesc. Menirea lui era să 
pândească şi să cheme în ajutor. Îşi fixă biblia grea pe şold şi 
cobori spre metrou. 


CAPITOLUL II 


Staţia era pustie. În şanțul ce despărțea cele două 
peroane, şinele aveau o strălucire uleioasă. Pretutindeni, 
bilete de metrou biodegradabile garantate  putrezeau, 
răspândind un miros de frunze moarte stropite cu urină de 
cal. Mathias începu să-şi privească fix picioarele. Dizolvându- 
se, biletele brăzdate cu roşu dobândeau o consistență 
cleioasă, amintind-o pe aceea a cojilor de banană. Dacă le 
călcâi, riscai să aluneci, să-ți pierzi echilibrul şi să te 
prăbuşeşti între linii. De altfel, o asociaţie a consumatorilor 
pusese în circulație un studiu statistic ce căuta să 
dovedească faptul că recrudescența sinuciderilor în rețeaua 
metropolitanului era un mit fabricat de guvern. Un mit creat 
piesă cu piesă pentru a masca accidentele provocate de 
răspândirea nelimitată a biletelor autodizolvante a căror 
acumulare sfârşea prin a transforma peroanele în veritabile 
patinoare. În sinea lui, Mathias împărtăşea această părere. 
Consiliul municipal, pur şi simplu, se spăla pe mâini. 


Utilizarea biletelor, a ambalajelor şi ziarelor cu dezintegrare 
accelerată permisese renunțarea la serviciile măturătorilor. 
Gunoaiele dispăreau de la sine în vreo zece ore, iar peroanele 
redeveneau strălucitoare după o noapte de disoluţie în cursul 
căreia toate hârtiile abandonate se autodigerau, răspândind o 
duhoare de fructe stricate. Nu era mai puțin adevărat că un 
mare număr de pretinse sinucideri aveau loc tocmai noaptea, 
în perioada când detritusul atingea un stadiu de vâscozitate 
avansată. 

Mathias pipăi cu vârful pantofului un pachet de ţigări, 
având senzația că striveşte o broască moartă. Dacă făceai 
imprudența să alergi pentru a prinde garnitura, aveai şansa 
să aluneci uşor pe una din acele flegme de consistenţa 
cauciucului şi să zbori cu capul înainte pe şina de alimentare. 
Oftă. Diversele născociri sub formă de gadget-uri, obiectele 
cele mai banale se transformau încetul cu încetul în capcane, 
deseori mortale. Un pas greu îl făcu să ridice capul. Pe scara 
ce ducea spre peron cobora un om îmbrăcat în armură de 
protecție urbană. Carapacea cu care era acoperit îi conferea 
alura unui scafandru cu încălțări plumbuite. Acea carcasă 
anti-explozii făcea din individ un soi de bibendum bulonat şi 
grotesc, cu gesturi aproximative. O cască de plexiglas îi 
acoperea capul ca un bol răsturnat sau ca o ventuză enormă. 

Utilizarea scafandrilor de protecţie urbană era în curs de-a 
deveni o modă. Nu mai fiți la discreția unei agresiuni sau a 
unui atentat! îndemnau reclamele. Deveniţi intangibili! 
Înconjuraţi-vă cu o carapace rezistentă în fața gloanţelor şi a 
exploziilor! Plimbaţi-vă pe stradă la orice oră din zi şi din 
noapte! De-acum încolo nu vă veți mai sinchisi de locurile rău 
famate şi veţi râde în fața agresorilor, căci veţi fi INTANGIBIL! 
În fiecare noapte, Mathias întâlnea, tot mai mulţi asemenea 
scafandri ai spaimei, încuiați de două ori în armura lor anti- 
glonț. Metroul, reputat ca periculos, era adevăratul lor loc de 
întrunire; dar era aproape ziua când această practică avea să 
se generalizeze şi la suprafață, era sigur. Psihoza agresiunilor 
influența mentalitățile. Deja, fabricanți întreprinzători scoteau 


pe piață scafandri cu preţuri din ce în ce mai accesibile. 
Mathias cunoştea totul despre evoluţia răului din moment ce 
până şi Patricia era atinsă. În fiecare seară, când revenea 
acasă, o descoperea trântită pe pat, consultând nenumărate 
cataloage de "protecție civilă", însemnând referințe, 
comparând modele. "E scump", spunea ea, "dar ai văzut? îţi 
acordă credit... Ţie, care eşti funcționar, nu ţi-ar fi greu să 
obţii facilitățile de plată". Facilități de plată! N-avea de gând 
să dea apă la moară fobiilor tinerei femei permițându-i să se 
închidă într-un seif ambulant. 

Până-n prezent făcuse pe surdul, dar momentul de criză se 
apropia, implacabil. "Puțin îți pasă dacă sunt violată!", îl 
înfruntase ea de curând. "Ca să faci economii, ai prefera să 
rămân aici, între patru pereţi, cât e ziua de lungă. M-am 
săturat! Evident, tu ştii să te baţi, te joci de-a luptătorul de 
stradă... Dar eu? Eu, ce pot face dacă sunt agresată?" 

Cataloagele nu mai încăpeau în cutia de scrisori. În fiecare 
dimineață găsea altele noi: "Protecţia civilă”, bineînţeles, dar 
şi "Carapacea populară", ca şi "Armura particularilor”. El le 
arunca, dar Patricia îşi procura altele. Nici măcar în timpul 
cinei nu se putea împiedica să nu răsfoiască acele pagini 
împuțţite acoperite cu schițe, cu planuri în secțiune şi eseuri 
comparative. 

— Îţi dai seama, gâfâia ea, modelul 26 a fost testat cu 
bazooka de la mai puţin de cincisprezece metri! Poate fi 
încuiat pe dinăuntru cu ajutorul unei combinaţii secrete... 

— Ştiu, răspundea exasperat Mathias. Azi după-amiază, a 
fost un caz în metrou. Un tip făcuse infarct şi era ferecat într- 
un model 26 sau 27 cu încuietoare internă. N-au putut să-l 
scoată pentru a-i administra primul ajutor. Era închis în 
armura aia ca un lingou de aur într-un seif. Felcerii s-au uitat 
la el cum crăpa, prin hubloul căştii. Asta-i tot ce-au putut 
face pentru el... 

Patricia nu gusta deloc acest gen de anecdote. 

— Evident, vocifera ea, iei întotdeauna cazurile speciale. 
Dar în curând oamenii au să-şi comunice codul încuietorii la 


comisariatul de arondisment. În caz de boală, serviciile de 
sănătate nu vor avea de făcut decât să ia legătura cu biroul 
respectiv. Astfel vor putea să aibă acces la pupitrul auxiliar de 
comandă care... 

Asemenea discuții îi provocau lui Fanning puseuri de 
tensiune, silindu-l la eforturi supraomeneşti ca să nu 
izbucnească în crize de furie. 

Uneori i se întâmpla să îndoaie o farfurie izbind-o cu 
furculița, dar Patricia nu-i dădea atenţie, ci continua să 
frunzărească neobosită cataloagele, zgomotul paginilor 
plesnindu-l pe Mathias peste urechi ca zborul agasant al unui 
fluture cu aripile de hârtie glasată. 

Scafandrii defilau: roşii, galbeni, cocoşațţi, burtoşi, cu căşti 
transparente sau coifuri străpunse doar de o fantă îngustă 
pentru vedere. Armuri umflate şi greoaie ieşite direct din 
albumele vechi de science-fiction. S-ar fi zis că erau nişte 
roboți eviscerațţi, din care nu mai rămăsese decât învelişul. Iar 
Mathias începea să presupună că negustorii de vechituri 
recuperau carcasele acestora din depozitele de gunoaie, ca 
tăbăcarii de odinioară ce umblau din fermă-n fermă pentru a 
cumpăra pieile însângerate agățate într-un cui sub streaşina 
vreunui grajd. Da, pielea roboților vechi se recicla după ce era 
golită de măruntaiele mâncate de scurtcircuite. Li se 
reîmprospătau culorile, fiind apoi vândute oamenilor, la fel 
cum se vinde blana unei pantere, transformată în mantou 
prin vraja câtorva tăieturi de foarfecă. 

"E ca şi cum s-ar preschimba nişte pompe vechi de 
benzină în halat de baie!', se gândea deseori Mathias, în 
vreme ce mesteca bucățele de hrană congelată, trăgând cu 
coada ochiului la hora scafandrilor între degetele Patriciei. 
Privea profilul de femeie-copil al acestei adolescente prea 
coapte, părul negru ca pana corbului tuns în formă de cască, 
gâtul alb, interminabil, nasul mic ca de păpuşă, puţin cam 
obraznic. Degaja din ea o impresie de fragilitate febrilă, 
accentuată de imaginea braţelor slăbănoage, lipsite de cel mai 
mic pistrui. 


Goală, Patricia oferea spectacolul unui pântec scobit, a 
unei piei mătăsoase, întinsă pe creasta oaselor şi a 
articulaţiilor. De la o vreme îşi decolora părul pubian, urmând 
capriciile modei, abordând rând pe rând un smoc albastru, 
galben sau verde. Lectura asiduă a revistelor feminine făcuse 
din ea o fanatică a cremelor "de sculptură anatomică'. 
Dilatând sau constrângând structura epidermei, acestea 
permiteau dezvoltarea sau reducerea, după plac, a volumului 
sânilor, şoldurilor, coapselor. Tânăra petrecea ore întregi în 
fața oglinzii, cu degetele încleiate de pomăda, jonglând cu 
diversele  borcănaşe de unguent. Lunea, îşi mărea 
circumferința pieptului cu douăzeci de centimetri, agățându- 
şi pe torace mamele hipertrofiate de mărimea unei mingi de 
rugby. 

— Priveşte! exulta ea. Nu găseşti că am aerul unei 
adevărate femei? Astea, cel puţin, sunt cât două bidonaşe! 

Marţea, se îngrozea de acele excrescenţe şi se fricționa cu 
cremă reductoare, modelându-şi un piept de adolescentă. 

— Sfârcuri, repeta ea, nimic mai mult decât sfârcuri! Sâni 
care abia au făcut ochi. Un tors de fetiță. E drăguţ, nu? 

Mathias se mulțumea să clatine din cap. La început, îi 
atrăsese atenția Patriciei asupra pericolului pe care-l 
reprezenta folosirea prelungită a unor asemenea produse, dar 
femeia refuzase întotdeauna să-l asculte. Se încăpățâna să se 
lăfăie goală în fața oglinzii din baie, între flacoanele sale cu 
cremă magică, într-o săptămână se hotăra să devină "un 
Rubens veritabil", în alta se mulțumea cu "o proiecție 
anorexică, un ogar cu coastele scoase, la numărătoare'... 

Fanning renunțase să mai discute. Privea trupul tovarăşei 
sale de viață umflându-se şi contractându-se, bântuit de o 
angoasă surdă. Acea anatomie în continuă schimbare îi dădea 
impresia că trăieşte cu o păpuşă gonflabilă, rând pe rând 
flască sau atingând limita spargerii. 

- Astăzi mi-am făcut fese mari, arunca ea câteodată. 
Bărbaţilor le plac astea. Mâine voi încerca să-mi umflu gura. 
Te-ar excita să am buze de negresă? 


" 


Mathias răspundea "da... nu...", neştiind ce atitudine să 
adopte pentru a nu-i provoca noi crize de nervi. Se dusese la 
comisia de igienă comercială, încercând să se informeze dacă 
exista vreun dosar referitor la acele produse, dar fusese 
purtat cu vorba. Organizațiile consumatorilor se arătaseră şi 
ele evazive, tot efortul lor îndreptându-se actualmente spre 
campania vizând interzicerea biletelor de metrou 
autodizolvante. "Problema e înscrisă în programul nostru, n- 
am crede că aceasta reprezintă marea urgență", îi declarase o 
militantă cu nişte sâni enormi. Garnitura țâşni din tunel cu 
un şuierat de reactor, făcându-l pe Fanning să tresară. 
Vagoanele acoperite cu vopsea anti-graffiti erau colorate toate 
în cenuşiu. Se pretindea că învelişul lor avea facultatea de a 
digera toți pigmențţii depuşi pe suprafaţa sa: cerneală, vopsea, 
smoală. Graţie acestei stratageme, vagoanele se putuseră 
debarasa de nenumăratele obscenități înscrise pe pereți. 
Astfel, exista posibilitatea să călătoreşti cu toată familia fără a 
mai fi obligat să legi o panglică neagră peste ochii copiilor ca 
să-i împiedici să-şi omoare timpul descifrând inscripţii de 
genul "Pompează-mi nodu, javră" sau "Tânără fată plină de 
bunăvoință caut pâine de zahăr pentru dilatație anală'... 
Toate fiind însoţite, evident, de desene explicative. În prezent, 
vagoanele devorau aceste insanități în cel mult zece secunde, 
fapt descurajant pentru majoritatea autorilor de inscripții. 
Trebuia însă să ai grijă să nu te rezemi de pereţii auto- 
curățitori, căci enzimele încorporate în vopsea digerau cu 
aceeaşi plăcere şi culoarea şi desenele hainelor! 

În orele de vârf, când mulţimea se strivea, lipindu-se de 
metalul vagoanelor, cămăşile şi rochiile înflorate îşi pierdeau 
motivele, devenind  cenuşii. Pentru a înlătura acest 
inconvenient, pe timpul deplasării se purtau tunici lungi 
croite dintr-o pânză grosolană, supranumite "bluze de 
transport". 

Mathias se urcă într-un vagon gol. Bărbatul cu costum de 
scafandru se strecură chinuit în vagonul vecin şi se lăsă să 
cadă pe un scaun. Cu mâinile încrucişate pe burdihanul 


blindat al armurii, închise ochii şi adoptă o atitudine de 
relaxare. Se simțea oare bine? Fanning nu ştia ce să creadă. 
Un costum de protecţie urbană i-ar fi fost de ajuns Patriciei 
pentru a-i reda echilibrul? Nimic mai nesigur! Mathias auzise 
vorbindu-se despre nevrozațţii ce trăiau în scafandrul lor 
douăzeci şi patru de ore din douăzeci şi patru, refuzând să 
iasă fie doar pentru a face un duş sau a-şi satisface 
necesităţile fiziologice! Unii înaintaseră acțiune de divorț 
pentru că soțiile nu-şi lepădau armurile nici măcar în patul 
conjugal. În general, femeile contractau în mai mare măsură 
acest tip de psihoză decât bărbaţii. Frica lor de violuri 
colective, al căror teatru era adesea metroul, le alimenta 
dorința de securitate. 

Fanning se temea ca Patricia să nu cadă victimă aceleiaşi 
fobii. Odată încuiată de două ori în cochilia ei, va mai avea 
oare curaj să înfrunte "în pielea goală" lumea cotidiană? 
Pentru acest unic motiv refuza să cedeze capriciului ei. Nu 
ținea să sfârşească lovită de complexul broaştei țestoase. 

Trenul gonea de-a lungul tunelurilor, într-un vacarm de 
avalanşă subterană. Fanning închise ochii. Se simțea obosit 
şi nemulțumit de toate. Biblia de luptă, sprijinită pe 
genunchi, cântărea o tonă. Mişcarea vagoanelor îl legăna, şi 
moţăi probabil timp de trei sau patru minute. 

Pe neaşteptate tresări, cuprins de certitudinea unui pericol 
iminent. Instinctiv, îşi băgă mâna în buzunar, apucă şiragul 
de bile şi sări în picioare. 

Vagonul era gol, şi totuşi undele amenințării continuau să- 
i facă nervii să vibreze. Aruncă o privire rapidă de jur- 
împrejur. În vagonul vecin, omul îmbrăcat în scafandru se 
lupta stângaci cu doi vagabonzi înarmați cu arzătoare 
portative, înțepenit între două banchete. Jenat de rigiditatea 
articulaţiilor sale rudimentare, nefericitul încerca zadarnic să 
îndepărteze flacăra şuierătoare a lămpilor de sudură ale căror 
limbi albastre băşicau plasticul antiglonţ al cuirasei! 

"La dracu", înjură Fanning, "ăia sunt pe cale să-l deschidă 
ca pe un seif!" 


Fără să stea prea mult pe gânduri, se năpusti asupra uşii 
despărțitoare. De cealaltă parte a geamului, omul în armură 
se zbătea ca o ţestoasă răsturnată pe spate. Arzătoarele îi 
desenau un cerc carbonizat pe burtă. Armura pe care o purta 
fusese concepută pentru a rezista proiectilelor, nu efracţiilor. 
Cochilia se acoperea cu băşici, devenind concavă, ca şi cum 
ar fi fost aspirată din interior. 

Mathias îşi luă crucifixul, strecură un braț al acestuia în 
broasca uşii şi zvâcni din încheietura mâinii. Batantul se 
deschise. 

Dintr-un salt, trecu prin burduful de comunicare şi atacă 
al doilea panou. Vacarmul ramei îi acoperise înaintarea. Când 
năvăli în vagon, cei doi derbedei schițară o mişcare de 
retragere. Fanning nu le lăsă timp să reacționeze: rozariul 
cromat şuieră prin aer şi se prăvăli peste feţele lor, zdrobind, 
ca de obicei, pomeţi, buze, arcade. Trenul se opri. 

— O ştergem! O ştergem! urlă cel ce părea să fie şeful. 

Borfaşii se repeziră spre uşa glisantă şi săriră pe peron, 
lăsând în urmă pete sângerii. 

Fanning stinse lămpile de sudură ce se rostogoliseră sub o 
banchetă. Omul în cuirasă se ridică greoi. 

— Cum vă simțiți? îl întrebă Mathias. Nu v-aţi ars prea 
rău? 

— Nu, sughiță necunoscutul, dar fără dumneavoastră 
cuirasa mea n-ar mai fi rezistat nici măcar o secundă. S-a 
mai tras asupra mea, dar pentru prima oară mi se întâmplă 
aşa ceva... 

Ezită, vizibil stânjenit, înainte de a adăuga: 

— Vă mulțumesc, frate, dar ţin să vă reamintesc că ați 
încălcat regulamentul urban. Nimeni n-are dezlegare să facă 
dreptate cu de la sine putere. Ar fi trebuit să coborâți în stație 
pentru a da alarma cu ajutorul intercomului amplasat pe 
peron... 

— Dacă o făceam, ar fi avut de-o mie de ori timpul să vă 
scoată din porcăria asta. de cochilie! 

Omul încruntă sprâncenele, şocat. 


— E posibil, dar, totodată, nu se pune problema să ne 
întoarcem la epoca justiţiarilor solitari! Nu mai suntem 
barbari. 

— Ştiţi foarte bine că Unităţile de Justiţie Autonomă care 
oficiază în metrou nu pot urca în vagoane. În plus, sunt prea 
lente şi de cele mai multe ori rama pleacă înainte ca ele să fi 
putut interveni! 

— Bineînţeles, de-asta şi port armură! Mâine, am să-mi 
cumpăr una mai solidă... În mod normal, ar trebui să vă 
denunț pentru ceea ce ați făcut. l-aţi lovit pe oamenii aceia cu 
o sălbăticie inimaginabilă. 

Degetele lui Fanning se crispară pe boabele rozariului. Nu-i 
plăcea privirea dulceagă a celui din fața sa. Neocivilizaţii îl 
scoteau din minți. 

— Rezistenţa noastră trebuie să fie pasivă, frate! reluă 
individul, frecându-şi platoşa băşicată. Scafandrii reprezintă 
singura apărare legitimă pe care ne-o putem permite în fața 
agresiunilor. Nu aprob intervenţia dumneavoastră. V-a 
coborât pe aceeaşi treaptă cu bandiții care m-au atacat. 

Cu fălcile încleştate, Fanning se dădu doi paşi înapoi, 
nutrind convingerea că ticălosul avea să-l denunțe. Deja i se 
părea că-l vede urcând treptele comisariatului general şi 
bătând la uşa biroului de delațiuni. 

— Dumneavoastră, un predicator, cum ați putut... 

Mathias îl împinse cu umărul şi se îndreptă spre uşă. 
Trenul frână la nivelul unei noi stații. 

— Hei, protestă neocivilizatul, nu plecaţi aşa! Trebuie să-mi 
dați numele dumneavoastră!... 

Fanning sări pe peron şi fugi spre escalator. Dacă serviciul 
de denunțuri cupla mărturiile, avea să se pomenească de 
două ori inculpat. Suficient ca să fie suspendat pe dată! 

— Rahat! bombăni el. Dacă mă dau afară o să mă 
reconvertesc la religie. La urma urmei, nu, sunt eu idolul 
sado-masochiştilor? N-o să trebuiască decât să fac cheta 
după ce o să-i pocnesc zdravăn peste bot cu rozariul! Mare 
scofală! 


leşi în aer liber. După neoanele din metrou, noaptea i se 
părea îngrozitor de neagră. Nu era decât la câteva sute de 
metri de casă. Grăbi pasul. Umezeala îi pătrundea prin haine. 
Avansa având grijă să circule prin mijlocul drumului, cu 
şiragul cromat înfăşurat în jurul pumnului. Dar persoana lui 
degaja o aură de mânie atât de intensă, încât nici un pungaş 
n-ar fi îndrăznit să-l atace. 

Intră în imobil şi, ignorând ascensorul, urcă pe scări până 
la etajul trei. 

— Patricia, anunţă el în interfon, eu sunt, deschide... 

Uşa pivotă pe sistemul ei hidraulic anti-efracție. Tânăra 
femeie era în halat, cu un catalog în mână. 

— 'seara, bodogăni ea cu o voce plictisită. Ai auzit ce s-a 
întâmplat la magazinul de bijuterii de pe bulevardul Franklin? 

Mathias nu răspunse. Nu vedea decât catalogul şi titlul 
său enorm, cu litere roşii: PROTECŢIA CIVILĂ şi simbolul 
firmei, o broască țestoasă cu carapacea din metal cadrilat de 
buloane. 

— Modelul 28 tocmai a fost lansat pe piaţă, intră în subiect 
Patricia fără preambul. Poţi avea reducere zece la sută dacă-l 
comanzi în primele cincisprezece zile. 

Fanning îşi aruncă biblia şi rozariul pe o mică piesă de 
mobilier din lemn alb. Odinioară, făcea la fel cu teaca armei 
sale reglementare. Basculând butoiaşul, ejecta cele şase 
cartuşe pe care le azvârlea într-o farfurie, apoi îşi golea 
buzunarele: brasarda, plăcuța de polițist, perechea de 
cătuşe... Astăzi nu mai avea dreptul la nici unul dintre 
obiectele acestea magice. Chiar şi biblia de luptă constituia o 
infracțiune față de regulamentul cercetaşilor. 

Îşi croi apoi drum până în bucătărie, încercând să nu vadă 
nimic din dezordinea exasperantă ce caracteriza apartamentul 
în care locuiau. Patricia îşi petrecea zilele în mijlocul unui 
haos în progresie constantă, fără să se sinchisească, de pildă, 
că salteaua era pusă direct pe podea, lângă o piramidă 
neregulată făcută din reviste, slipuri, săculețe de protecții 
periodice şi produse de înfrumusețare. 


Deschizând frigiderul, Mathias constată că puiul fript era 
în curs de cicatrizare şi că o piele nouă, roz, elastică... şi 
crudă! se  reconstituia sub crusta aurie. Se strâmbă 
dezgustat. Era întotdeauna aceeaşi poveste cu animalele 
crescute sintetic: nu se hotărau niciodată să moară complet şi 
anumite mecanisme fiziologice de-ale lor se încăpățânau să 
funcționeze în ciuda sejurului prelungit în interiorul unui 
cuptor sau al unei oale! Astfel, deseori vedeai reformându-se 
solzi proaspeţi pe flancul unui peşte fiert, sau fire de blană 
crescând pe o pulpă de iepure cu muştar. 

În silă, Mathias scoase platoul din frigider. Detesta să aibă 
impresia de a devora un animal încă viu. Se aplecă deasupra 
carcasei. Nu încăpea nici o îndoială: carnea friptă se regenera 
pe alocuri. "Ce scârboşenie', îşi spuse, "parcă aş avea în 
farfurie un individ cu arsuri de gradul III şi i-aş scotoci pe sub 
pansamente cu cuțitul şi furculița!" 

Patricia se aşeză de cealaltă parte a mesei şi deschise 
catalogul. 

— Ascultă, începu ea, au pus la punct un model total 
autonom care poate rezista tuturor agresiunilor. E echipat cu 
un compensator de şoc intern care-ţi permite să sari de la 
etajul trei al unui turn fără să te disloci în momentul 
impactului. 

Mathias ridică din umeri şi încercă să înfigă, cu prudenţă, 
cuțitul în spinarea puiului. 

— Dacă se întâmplă să cazi pe linia metroului, roțile 
vagoanelor se vor bloca fără să taie acest nou tip de 
scafandru, continuă Patricia. Nu mai ai de ce te teme de 
cutremurele de pământ. Chiar dacă ţi s-ar prăbuşi în cap o 
ditamai clădire, n-ai păți nimic, deoarece platoşa a fost 
concepută ca să suporte presiuni chiar cu mult mai mari. În 
plus, exoscheletul care dublează diferitele membre îți măreşte 
puterea propriilor muşchi. Fii atent aici, e livrat cu o rezervă 
internă de alimentare care asigură o autonomie de şase luni. 
Poţi să mănânci şi să bei fără a-ți scoate casca timp de-o 
jumătate de an, îți dai seama? 


— Ce minune! mormăi sinistru Mathias. Şi ca să te caci, 
cum faci? 

— Toate dejecţiile sunt automat absorbite de către dublura 
moltonată anti-bacteriană, care le digeră în câteva minute. 
Ştii bine, e pe acelaşi principiu ca noile scutece pentru 
bebeluşi! Am văzut la televizor: rahatul se usucă, se 
transformă în praf şi ajunge ca o cenuşă. Fiecare scutec ţine o 
săptămână. La scafandru, procedeul a fost perfecționat. Nu 
mai există durată limită de utilizare. 

— Fantastic! bodogăni Mathias examinând copanul pe 
care-l desprinsese. 

Copanul era pe jumătate crud şi sângera acolo unde era 
tăietura. Sângera ca un animal lovit în plină goană de glonţul 
unui vânător. Mathias îşi simţi stomacul întorcându-i-se pe 
dos. 

— Uite! aruncă Patricia. Uite ce frumos e! 

Tânăra bătea într-o pagină cu latul mâinii. Mathias 
distinse un scafandru de un roşu ţipător, cu accesorii de 
crom, a cărui cască amintea de turela unui tanc. 

— Nu-i mai lipsesc decât unul, două tunuri! zise el într-o 
doară, ca să nu rămână mut. 

— Idiotule! se răsti femeia. Ar trebui să ştii că armurile de 
protecţie urbană nu sunt niciodată înarmate. De altfel, 
îmbrăcat cu aşa ceva, nu mai ai nevoie de mitralieră sau tun, 
din moment ce te afli la adăpost de orice agresiune. Oamenii 
vulnerabili sunt aceia care se plimbă cu arma-la ei. 

Mathias dădu, distrat din cap. 

"Şi dacă alt tip, purtând el însuşi un ALT scafandru, te 
atacă?" se întrebă. "Dacă dispune şi el de un exoschelet ce-i 
multiplică forța de zece ori? Nu vă pomeniți amândoi trimişi 
îndărăt la căsuţa de «start»? 

Bărbatul strânse din dinți. Problema era insolubilă. Când 
toți vor avea câte un scafandru, va trebui să se inventeze 
altceva. Dar ce anume? Un scafandru pentru scafandru, 
poate? Îşi reprimă un râs nervos. Cursa securității personale 
risca să transforme fiecare locuitor al oraşului într-o păpuşă 


Matrioşa. Dacă obsesia protecţiilor individuale lua amploare, 
în câțiva ani urmau să aibă scafandri de seară, scafandri de 
interior, scafandri pentru zi, pentru noapte, pentru oraş, 
pentru la țară, pentru... 

Simțind că i se învârtea capul, îşi turnă ceva de băut. 


CAPITOLUL III 


Comisariatul general ocupa patru corpuri de clădire. Era 
un hangar gigantic din beton, cu piste uleioase pe care rulau 
greoi Unităţile de Justiție Autonomă. Ecoul şenilelor făcea 
imposibilă orice conversație, iar uruielile motoarelor care se 
reglau desăvârşea impresia de garaj pentru tancuri. 

Mathias nu se angaja niciodată pe aria de manevră fără o 
anumită nelinişte. Băltoacele irizate lâncezind pe jos, săgețile 
mari ce delimitau locurile de parcare, mârâielile bruşte ale 
maşinăriilor în curs de revizuire făceau să se nască în elun 
inexplicabil sentiment de nesiguranţă. 

— E ca şi cum m-aş plimba în pijama pe pista de decolare a 
unui 747, îi spunea el adesea Patriciei. Mi-e frică să nu mă 
trezesc dintr-o dată între roțile unui bombardier sau să-mi 
frig botul la reactorul unui F 15. 

De fapt, îi era teamă de vecinătatea unităților mobile. 
Înainta printre masele metalice ale maşinilor de intervenţie ca 
un vânător rătăcit în mijlocul unei turme de elefanți. Se 
deplasa supraveghind cleştii articulați, aruncând dese priviri 
peste umăr... 

Roboții de patrulare îi alungaseră pe sticleți din teritoriul 
lor, exilându-i în fundul obscurelor birouri situate în partea 
dinapoi a clădirii. Maşinile domneau peste garaje ca nişte 
mastodonți rumegând în mijlocul unei câmpii. Micul popor al 
mecanicilor trăia în umbra lor, servil, cu sticluța în mână şi 
cheia cu filet mereu pregătită. Mecanicii râdeau de poliţiştii 
decăzuți şi, la trecerea lor aruncau obscenități proferate în 
argoul garajelor. Pentru ei, foştii soldați ai asfaltului nu mai 


erau decât nişte contabili ce numărau mărunțişul din amenzi 
şi parcometre. Câini cu nasul moale, scoşi din coteţ ca să 
deschidă calea marilor care de justiție. Relicve vii, păstrate 
din milă. Paraziţi inutili, pe care confiscarea armei de serviciu 
îi transformase în nişte castrați. Ei, însă, mecanicii, erau 
conştienţi de propria lor importanţă. Maşinile aveau nevoie de 
ei şi, ca atare, trăiau între labele monştrilor de oţel ca nişte 
purici în coama unui leu. 

Mathias mergea în zig-zag printre bălțile de ulei rezidual, 
atent la demarajele tancurilor de patrulare ce se îndreptau 
spre ieşire. Intrarea în biroul inspectorilor se afla chiar la 
marginea pistei. Duruitul şenilelor făcea să vibreze zidăria de 
parcă grotele comisariatului ar fi adăpostit un aparat colosal 
de vibromasaj. 

Mathias urcă rapid cele trei trepte ce-l despărțeau de holul 
izolat fonic. Winnie, o ajutoare brunetă şi osoasă, îmbrăcată 
într-o uniformă mototolită, albită de uzură la nivelul feselor, îl 
primi cu o grimasă ursuză. 

— Ce pute aşa? exclamă Fanning, izbit de mirosul de 
putregai ce plutea în sală. 

— Maşina de cafea, răspunse Winnie. De ieri o ţine tot aşa. 
Ai crede că pompează apa direct din căcăstoare. 

— Hei, Fanning! graseie Goobble, un inspector gras cu pete 
roşii pe obraz. O iei pe post de frişca? Cu o căcărează sau cu 
două. 

Mathias se prefăcu că râde. Inspectorii nu suportau să nu 
se râdă de bancurile lor. 

— Fanning, bombăni Winnie, cu un ton mai jos, mama 
Juvia vrea să te vadă. Cred că-ţi paşte ceva numărul matricol. 

— Mda, reflectă Goobble, o să-şi facă un hamburger cu 
coaiele tale! 

Mathias îşi înghiți saliva. Nu era cu adevărat surprins, 
totul mergea atât de prost de câteva luni... Se apropie de uşa 
cu geam şi bătu cu degetul deasupra inscripției: CĂPITAN 
JUVIA TRENT. Districtul 6. 


— Intră! strigă un glas de femeie, îngroşat de fumul 
țigărilor. 

Mathias se conformă. Juvia Trent era frumoasă... dar 
obeză. Cei doi termeni aparent ireconciliabili se uniseră în 
persoana ei, formând o curioasă sinteză. Blondă, cu părul 
făcut coc, bătea spre nouăzeci de kilograme, dar carnea îi era 
tare ca un pneu bine umflat. Era grasă, adipoasă, însă 
pernițele ei nu tremurau ca nişte pachete de gelatină, oferind, 
din contră, un aspect solid destul de stupefiant. De fapt, 
Juvia Trent părea sculptată într-un bloc de gumă roz. Dădea 
impresia că gloanţele ar ricoşa pe pielea ei fără a lăsa nici cea 
mai mică vânătaie. Glumeţii povesteau că fusese garda de 
corp a unui deputat oarecare, dar când se trântise peste el 
pentru a-i proteja, cu ocazia unui atentat, îl strivise, ceea ce-i 
adusese retrogradarea la districtul 6. Anecdota probabil era 
falsă. Alte glasuri "bine informate" şuşoteau că odinioară se 
oferise să participe ca voluntară la nişte curioase experienţe 
biochimice patronate de Ministerul Apărării, şi că 
metabolismul ei suferise efectele secundare. "S-a îngrăşat cu 
patruzeci de kile într-o singură noapte!", se murmura, "vă dați 
seama? Seara, la culcare, era frumoasă, iar peste zece ore s-a 
trezit prefăcută în balenă!" Mathias habar n-avea cât adevăr 
conțineau aceste bârfe. Juvia Trent îl fascina. Uneori, când 
era foarte obosit, ar fi vrut să doarmă între sânii ei. 

Femeia cea grasă se juca nervoasă cu un creion. O 
grămadă de listinguri boţite îi umpleau biroul. 

— Fanning, trecu ea la atac, statele dumitale de serviciu 
put la fel ca şi cafeaua din cutia aia nenorocită. Am două 
plângeri împotriva dumitale. Două portrete-robot au căzut din 
teleimprimatoare, şi-ţi seamănă ca două picături de apă. l-ai 
atacat pe bătăuşi în metrou, dacă nu mă înşel... lar cu o oră 
mai devreme se zice că te-ai dedat unor violențe asupra 
persoanei numitului  Armless.... Martorii te-au văzut 
aruncându-i o placă de metal în față. Ai noroc că l-ai ratat, 
altfel erai bun pentru chesonul de incinerare. 


— Doamne Sfinte, doamnă Căpitan! mugi surd Mathias. Vă 
dați seama că ne supunem unei reguli complet absurde? Eu 
încerc să opresc un criminal, şi devin în ochii legii şi mai 
periculos decât el? 

Juvia se lăsă pe spate în fotoliu. Fața sa de păpuşă 
îmbuibată avea ceva insolit, ireal, îmbinând într-un mod 
fascinant frumusețea şi urâțenia. Mâinile ei mototoleau cu 
nervozitate listingurile. 

— Nimic din toate astea nu mi-e străin, Fanning, murmură 
ea, dar populaţia nu vrea să-şi asume riscul unei noi epidemii 
de Self-Justice! Aminteşte-ţi de toți oamenii ăia care trăgeau 
unii într-alții cu puşca, pentru istorii cum că pisica s-a pişat 
pe scări sau careva şi-a parcat prost maşina, în zilele noastre 
nu se mai vând arme, iar cel care vrea să vâneze iepuri sau 
potârnichi, trebuie să se supună în prealabil unui examen 
psihanalitic. Rolul represiv a revenit în totalitate maşinilor. 
Noi nu mai avem dreptul să avem mâinile mânjite cu sânge. 
Unica noastră apărare trebuie să fie pasivă. 

— Asta-i un catehism al oilor. Dacă gardianul care a- 
ncercat să-l imobilizeze pe Cască-de-os ar fi fost înarmat, n-ar 
fi avut acum figura zdrobită. 

— Ei haide, toate aceste măsuri nu sunt negative! Şi 
delincvențţii suferă de pe urma dispariției armelor. 

— Ştiţi bine că indivizii se descurcă altfel. Angajând tipi ca 
Armless, de exemplu, în plus, am auzit vorbindu-se că există 
ateliere clandestine unde se confecționează revolvere şi puşti 
de asalt. 

— Asta n-are nici o importanță. Asemenea fenomene vor fi 
în curând total anacronice. Când toată lumea va fi 
autoprotejată, nimeni nu se va mai teme că ar putea deveni 
ținta unei arme de foc. Departamentul de protecție civilă 
lucrează la punerea la punct a unui scafandru rezistent față 
de toate tipurile de explozii. Scopul acestei campanii este 
acela de a generaliza, în anii ce vin, portul cuiraselor urbane. 

— Ştiu, mormăi amar Mathias. Curând, toată lumea va trăi 
în autarhie. Blestematele alea de carcase vor servi în acelaşi 


timp drept îmbrăcăminte, drept casă, pat şi sicriu. N-au să 
mai iasă din ele nici ca să se sărute! Oare inginerii s-au 
gândit să echipeze ultimul model şi cu un vibrator? Asistăm 
la naşterea unei psihoze colective, doamnă căpitan! }n trei 
ani, străzile vor fi pline de scafandri desfundând asfaltul cu 
tălpile lor de plumb! 

Juvia Trent scutură din cap: 

— Refuzi să te adaptezi, Fanning! Rămâi agăţat de amintiri! 
Timpul super-polițiştilor înarmaţi cu .357 magnum a trecut 
de mult. Suntem ineficienți de două secole. Cum vrei să-i 
convingem pe contribuabili să nu se mai descurce după cum 
îi taie capul când noi înşine ne dovedim incapabili să găsim 
autorii unui jaf? S-a dus epoca justiției personale, astăzi 
intrăm în era apărării pasive. Sper, oricum, că va provoca mai 
puţine pagube. 

— Doamnă căpitan, ştiţi bine ca apărarea pasivă e un mit. 
Bandiţii îşi vor cumpăra şi ei scafandri, îi vor meşteri pentru a 
le anexa tunuri fără recul, sau mitraliere... 

— Nu. Armurile noastre nu vor avea de suferit de pe urma 
nici unui impact. Transformarea lor în car de asalt n-ar servi 
la nimic. Mathias, nu mă aflu aici ca să polemizez cu tine. 
Situaţia este simplă: ai încurcat-o! În două zile, câinii de la 
poliția poliției or să te muşte de fund. De data asta ai ajuns 
prea departe, îți vor cere pielea. Te voi pune pe liber, 
încercând să-ți pledez cauza, încetează însă să te mai 
preumbli prin oraş deghizat în predicator. Am o misiune să-ți 
încredințez, un truc simplu care nu-ți va mai da prilejul să 
spargi capete. O prietenă de-a mea care face inspecții pentru 
o companie de asigurări caută un copoi competent ca să se 
ocupe de sistemul de securitate al unei bănci private. Ăsta era 
domeniul tău, pe vremuri. Nu ţi se spunea 'ginecologul de 
seifuri"? Însoţeşte-o şi zâmbeşte-i cu toți dinţii. Dacă eşti pus 
pe liber, va accepta poate să-ţi găsească o slujbă în căprăria 
ei, 

Femeia scotoci într-un buzunar al vestonului şi scoase o 
carte de vizită îndoită. 


— O cheamă Muraille, Sarah Muraille. Caut-o cât mai 
curând posibil. Va fi vorba să-ți bagi degetul în curul Băncii 
de Depuneri Speciale. O cutie mai degrabă închisă. 
Deşteaptă-te, bătrâne, nu mai ai nici un viitor în poliție! Ai 
acum ocazia să sari din mers la momentul potrivit. 

Fanning luă cartonaşul, în vreme ce simțea în gură un 
gust de nămol, ca şi cum s-ar fi spălat pe dinţi cu un decoct 
de nuferi. 

"De data asta, s-a sfârşit!”, îşi spuse el, îndreptându-se 
spre uşă. 

— Noroc! îi ură cu glas surd Juvia Trent. 

Mathias puse mâna pe clanță. Căpităneasa îl privea având 
în ochi melancolia unei balene. Bărbatul deschise uşa, dând 
din nou piept cu duhoarea din holul de primire. 

— Asta-i un căcat! urla Goobble. Cafeaua din distribuitor e 
atât de caldă încât topeşte paharele de plastic. N-are nimeni o 
ceaşcă sau un pahar de sticlă? 

Fanning se aşeză la o maşină de scris şi puse picioarele pe 
clape. Avea nevoie să reflecteze. Holul începea să se umple. 
Banchetele erau ticsite cu vagabonzi veniți să se predea 
pentru a scăpa de Unităţile de Justiție Autonomă. Era un 
vechi şiretlic juridic pe care toate haimanalele îl învățau din 
leagăn. Când o unitate robotizată te imobiliza la capătul unei 
urmăriri agitate, transformându-ți maşina într-un cub de oţel 
comprimat, trebuia să scapi spărgând parbrizul şi alergând 
spre comisariatul central pentru a cere dreptul de azil. Zi de 
zi, pe caroiajul sălii de primire se rostogoleau indivizi în 
zdrențe, hirsuțţi, şiroind de sudoare, care ridicau brațele 
cerşind: 

— Mă predau! Mă predau! Azil! Azil! 

Era  fraza-cheie, suprema abilitate. Constituirea ca 
prizonier te sustrăgea automat procedurii de execuție a 
flagrantelor delicte. Beneficiind de circumstanțe atenuante, 
aveai dreptul la un veritabil proces. Această jonglerie juridică 
imaginată de către legislatori avea de fapt unica motivaţie de 
a nu lăsa avocaţii să moară de foame, întotdeauna însă era 


hazliu să asişti la apariția unui vagabond cu sufletul la gură 
care te implora să-i pui cătuşele, în timp ce unitatea mobilă 
se îmbulzea în garaj pe urmele lui, cu cleştele ridicat, gata să- 
l înşface pe delincvent pentru a-i înfunda cu forța în marmita 
ei justițiară! "Azil! Azil!" răcneau micii găinari, simțind 
vibraţiile carului de asalt cățărându-li-se prin glezne, 
plonjând cu capul înainte, aidoma hoților de mantale din Evul 
Mediu ce căutau refugiu în incinta sacră a unei biserici 
pentru a scăpa de arcaşii regelui. 

Totuşi, uneori, unitatea de patrulare refuza să abandoneze 
urmărirea. Atunci, brațul articulat spărgea glasswandul, 
semănând panica în holul de primire. Ajutoarele-femei o luau 
la fugă urlând, cu fustele ridicate pe coapse pentru a alerga 
mai repede, în vreme ce vagabonzii o tuleau în patru labe să 
se închidă în fundul toaletelor. Cleştele, în schimb, devasta 
birourile, fărâmițând maşinile de scris, sfâşiind dosarele. În 
finalul  răfuielii, neştiind pe cine să prindă, înhaţă 
distribuitorul de cafea, smulgându-l de pe soclu şi stârnind 
un gheizer de zoaie maronii. O ploaie de zahăr şi lapte praf 
inundă locul, iar haimanalele, chircite îndărătul tronurilor de 
smalţ, schelălăiau: "Azil! Azil!" agățându-se de lanțurile de 
tras apa. 

În acele situaţii trebuia să se facă apel la mecanici, pentru 
a pune capăt întregului coşmar. Şi gnomii uleioşi din hangar 
soseau cu chipurile schimonosite în zâmbete sardonice. "Nu-i 
cine ştie ce complicat", se amuzau ei, "era suficient să apăsaţi 
pe butonul B 23, acolo, sub al şaselea tablou. Şi pe urmă, 
oricum, n-aveaţi branşat anihilatorul de urmărire, în cazul 
ăsta cum vreți ca unitatea să ştie că intră într-o zonă 
protejată? Trebuie să fiți mai serioşi!" 

Mecanicii  dezmierdau robotul ce duduia, şoptindu-i 
cuvinte liniştitoare în limbajul maşinilor. Inspectorii se 
simțeau ca nişte idioţi, iar fetele din biroul de primire roşeau 
de ruşine dându-şi seama că-şi udaseră chiloţii. Puțin câte 
puțin, unitatea mobilă se retrăgea, brațul i se replia, 


eliberând aparatul de cafea turtit care se rostogolea pe dale, 
agonizând într-o ultimă hemoragie de cafea arabică. 

Mathias oftă. Ştia că Juvia Trent nu vorbea niciodată ca să 
se afle-n treabă. Dacă ea acţiona semnalul de alarmă, 
însemna că auzea deja şuieratul bombei. Privi cartea de vizită 
boţită şi citi din nou: S.A. MURAILLLE. Expertize. Controale de 
securitate. 

Chiar trebuia să-i surâdă femeiuştii ăleia pentru ca ea să 
catadicsească să-i găsească un post de planton în holul unei 
companii de asigurări? Îşi zise că Patricia va primi foarte 
prost vestea concedierii sale. "Fără statutul tău de funcționar 
n-o să obținem niciodată creditul ăla", urma ea să se 
smiorcăie. "Niciodată nu vom putea să cumpărăm un 
scafandru decent! Niciodată!" 

Mathias se îndreptă de spate, căutând să-şi amintească tot 
ce ştia despre Banca de Depuneri Speciale. Era un organism 
privat, asigurând păstrarea tezaurelor de tot felul: bijuterii, 
pietre preţioase, opere de artă. Magnaţii finanței, dictatorii 
fugari, regii în exil recurgeau regulat la serviciile sale. 
Niciodată nu se auzise vorbindu-se de cea mai mică tentativă 
de hold-up. B.D.S. închiria seifuri inviolabile ale căror modele 
erau ținute secrete. Clienţii nu erau acceptați decât pornind 
de la un cont minim de un miliard... Mathias fluieră încetişor 
printre dinți. 

Holul se umplea de vagabonzi în căutarea azilului. Winnie 
îi primea bombănind şi le punea cu stoicism cătuşele pe care 
le culegea dintr-o cutie mare, aşezată lângă uşă. Micile 
haimanale se supuneau cu bunăvoință,  oferindu-şi 
încheieturile mâinilor la fel cum îţi întinzi farfuria la cantină. 
Toate corporațţiile îşi aveau reprezentanții lor: şmanglitorii de 
poşete, hoţii de buzunare, jefuitorii de stații service. Nu 
lipseau nici exhibiționiştii cu umflăţica, aceia care îşi arborau 
organele genitale monstruoase de pe urma dezvoltării 
artificiale cu ajutorul injecţiilor hormonale, şi nici târfele 
trucate cu anatomii delirante, fetele care — pentru a atrage 
clienţii blazați — îşi grefaseră două sau trei perechi de sâni 


artificiali, ce le făceau să semene cu nişte cățele cu rău de 
alăptare. De câtva timp, chirurgia plastică făcea ravagii pe 
plan sexual. Noile seruri anti-respingere permiteau cele mai 
fanteziste combinaţii: se implanta un nas exact deasupra 
penisului, aşa, "ca să râdem!'; se cosea o guriță pe muntele 
lui Venus sau o ureche pe fesa stângă, pentru că la modă era 
monstruozitatea. În general, organele grefate se atrofiau după 
o lună, apoi se resorbeau, iar în cele din urmă dispăreau 
complet, fără să lase nici o cicatrice. 

Mathias considera degradante aceste "travestiri", dar 
chirurgii "estetici" le socoteau avantajoase şi nici o lege nu 
interzicea acest gen de "personalizare", avându-se în vedere 
faptul că organele grefate nu mai proveneau decât din 
modelajele protoplasmice. Colegii din brigada de moravuri 
pretindeau că întâlniseră într-o casă de raport o femeie cu 
vaginul dințos, precum şi o prostituată al cărei păr pubian 
fusese înlocuit cu blană de panteră! 

Fanning nu ştia dacă era vorba de poveşti de adormit copiii 
sau de fapte reale. Ridică din umeri şi depuse cartea de vizită 
în fața telefonului. S.A. MURAILLE...* Muraille = zidărie, zid, perete 
(N.T.).Numele avea ceva straniu, granitic. 

Mathias formă numărul înscris cu cifre gotice în partea de 
jos a cartonaşului. Zarurile erau aruncate. 


CAPITOLUL IV 


Mathias avea senzația că era un peşte acoperit numai cu 
proprii săi solzi, un animal gol şi fragil deplasându-se prin 
mijlocul unei armate de scafandri. Întregul bulevard Saint- 
Amar era împânzit de armuri de protecţie urbană. În acest 
cartier modern, noua modă făcuse ravagii. Îmbrăcat cu blugi, 
tricou şi bluzon de piele, Fanning încerca un ciudat sentiment 
de vulnerabilitate. În cadrul acelui perimetru privilegiat, a fi 
îmbrăcat normal echivala întrucâtva cu un atentat la 
pudoare. 


În jurul lui, scafandrii admirau vitrinele, ieşeau din 
patiserii cu pachete de prăjituri în mână. Pe terasele 
cafenelelor, armuri enorme în culori vii beau ciocolată cu 
ajutorul unui "pai" telescopic ieşind din acvariul ce le servea 
drept coif. Coloşii de oţel conversau prin intermediul unui 
megafon fixat în vârful căştii, ca un panaş. Pentru 
conversațiile intime, se izolau folosind un cordon audio ce 
racorda scafandrii la fel de uşor ca diferitele elemente ale 
unui lanţ stereo. 

Mathias se uită la ceas. Sarah Muraille îi dăduse întâlnire 
la numărul 23 pe bulevardul Saint-Amar. 

— Acolo e sediul companiei, precizase ea. Spuneţi-i 
portarului numele meu şi voi veni să vă iau, altfel nu veţi fi 
lăsat să intraţi nici chiar dacă vă prezentați legitimaţia de 
ofițer de poliție. 

Precizările de acest gen îl exasperau pe Fanning, 
reamintindu-i în ce măsură funcţia sa încetase să-i mai 
impresioneze pe oameni. Privaţi de armele lor, poliţiştii nu 
mai erau decât nişte câini ştirbi ale căror lătrături nu mai 
speriau pe nimeni. 

La numărul 23, reperă un şir de litere nichelate ce formau 
cuvintele: SWEETON ŞI SWEET. Asigurări. 

Împinse uşa de sticlă blindată şi intră în hol. 

Un gardian îmbrăcat ca un amiral se repezi în 
întâmpinarea sa, cu intenţia vădită de a-l da afară. Mathias îi 
întinse cartea de vizită a lui Sarah Muraille, apoi merse să se 
aşeze într-unul dintre fotoliile rezervate vizitatorilor. Jumătate 
din hol era ocupată de un "vestiar" destinat armurilor de 
protecție urbană. Scafandrii, aliniaţi în lungul peretelui, erau 
menținuți în poziție verticală printr-un sistem de agățare 
dotat cu o închizătoare cu cifru. Această concentrare de 
cuirase goale te ducea cu gândul la galeria expozițională a 
vreunui muzeu militar. În timp ce paznicul telefona, Fanning 
luă o revistă de pe măsuţța joasă. Era unul din acele magazine 
ilustrate proto-plasmice cărora li se încerca lansarea pe piaţă. 
Imaginile constituite din bacterii colorate fuseseră grupate în 


colonii specializate astfel încât să reproducă perpetuu aceeaşi 
mişcare. Personajele închise în casetele benzii desenate 
repetau aşadar acelaşi gest pe toată durata de viață a 
publicaţiei. Acest aparent tur de forță se baza pur şi simplu 
pe utilizarea reflexelor rudimentare proprii anumitor 
protoplasme aduse în prezența unei surse de lumină. Era de 
ajuns să se selecționeze gelatinele în funcție de mişcarea 
dorită: translație de la stânga la dreapta, de la dreapta la 
stânga, întindere, contractare, schimbarea culorii etc. 
Rezultatul era surprinzător. Lumina unui bec de şaizeci de 
waţi era suficientă pentru a anima ansamblul, eroii începând 
atunci să se mişte, să dea din brațe, iar păsările băteau din 
aripi, iar... 

Dar revistele de acest fel nu aveau decât o existență 
efemeră. Foarte repede, coloniile bacteriene începeau să 
prolifereze, încărcând personajele cu diformități monstruoase. 
Gelatinele coloidale se dilatau precum ciupercile şi dădeau pe 
dinafară din chenare. Ajunse la ultimul stadiu de coacere, 
aceste excrescențe explodau lăsând să se prelingă un lichid ce 
imita vinul, cu parfum înfiorător de zaharisit. Copiii se 
omorau după această substanţă şi, nu rareori, începeau să 
devoreze  pe-ascuns magazine şi albume! Asociaţiile 
consumatorilor se revoltaseră împotriva acestei practici, fără 
a putea dovedi nimic în privința nocivității componenților 
protoplasmici. În consecință, revistele nu fuseseră supuse 
niciunei cenzuri, iar vânzarea lor era liberă. Legislaţia le 
obligase doar să afişeze clar termenul de garanţie al 
produsului, precum şi compoziţia sa. Mathias mângâie 
imaginile cu vârful degetelor. Acestea aveau consistenţa 
cremelor pentru desert pe bază de alge şi o anume strălucire 
ce amintea de umezeala pieii de broască. 

AVENTURILE  CULTURISTULUI NEBUN, anunţa titlul. 
Dedesubt se putea citi: Această revistă trebuie să fie 
consumată înainte de sfârşitul săptămânii! Imaginile sunt 
parfumate cu vanilie de sinteză, încercaţi să le apreciați cu 
moderație. Fanning apăsă capul eroului cu unghia de la 


degetul arătător. Era ca şi cum ar fi încercat să spargă un 
enorm furuncul purulent. Culoarea protoplasmei maltratate 
vira în roşu. 

— Mie mi se întâmplă să le ard cu ţigarea, rosti o voce 
feminină extrem de răguşită, în spatele lui. 

Mathias se întoarse şi văzu o femeie de vreo patruzeci de 
ani, înaltă, cu păr-roşcat. Gura sa cărnoasă fusese vopsită în 
albastru cu ajutorul unei cerneli de tatuaj. Inflamarea 
datorată miilor de înțepături sfârşise prin a conferi buzelor o 
configuraţie negroidă, violent senzuală. Mathias se ridică în 
picioare. Nou-venita era frumoasă, veselă, degajând un aer de 
prospețime şi echilibru. Fanning o examina pe îndelete. 
Femeia purta un tee-shirt de piele neagră şi un combinezon de 
mecanic din blană de leopard in utero, ţinuta la modă în 
mediile intelectuale. Stilul "prolo de lux" care făcea furori în 
saloane. Pe brațul gol, un tatuaj adeziv proclama: "NICI 
DUMNEZEU, NICI STĂPÂN". Panseuri din folclorul burgheziei 
coborâte printre muritorii de rând... Mathias nu se putea 
decide dacă-i venea s-o scuipe în față sau s-o sărute, acolo, în 
mijlocul ilustratelor îmbobocite. 

— Sunt Sarah Adelina Muraille, se prezentă ea, aşezându- 
se pe un fotoliu, "S. A. Muraille", după cum indică şi cartea 
mea de vizită. Colegii mei m-au poreclit Samurai, e nostim, 
nu vi se pare? 

Se trase lângă masa cu reviste, iar Fanning înțelese că nu 
avea intenția să-l invite sus în biroul ei. Era oare o manieră 
de a-i da de-nţeles că nu era decât un solicitant şi nu merita 
nici o considerație? Poate vroia să-i pună la încercare 
docilitatea... să vadă dacă era conştient de poziţia lui precară? 

— Deci dumneata eşti, "ginecologul seifurilor", îl ironiza ea. 
Asta-i un pseudonim de infractor. 

— În meseria noastră, e un lucru obişnuit, bombăni 
Mathias. Pentru a combate răul trebuie să înveţi toate 
strategiile virusului. Am avut ocazia să mă apropii de cele mai 
mari "moaşe de seifuri" din ultimii douăzeci de ani. 

— Moaşe? Nu li se mai spune 'străpungători'? 


— Nu. Seifurile nu se mai străpung. Mai degrabă ele au 
tendința să-i străpungă pe spărgătorii incompetenți. 

— Sunteţi familiarizat cu cele mai noi modele? 

Mathias avea impresia că dă un examen la şcoala de 
poliție. De furie, i se înroşiseră urechile, iar limba îi devenea 
cu fiecare secundă tot mai uscată. Se forță să rămână calm. 

— M-am menţinut în formă, spuse el pe tonul unui bătrân 
atlet care încearcă să se angajeze vidanjor într-un ciupe-buci 
de mâna a treia, simțind totodată cum umilința îi răscolea 
stomacul. 

"O să-ți smulg împuţita de buleandră de leopard", mârâi el 
în sinea lui, "şi am să-ți epilez flocii cu dinţii. Te voi trânti pe 
burtă, căzătură, şi-o să ţi-o trag în cur aşa de-adânc c-o să ai 
hemoroizi până la sfârşitul zilelor!' Totuşi, reuşi să-şi 
înfrâneze delirul roşu ce-i congestionase creierul. Mâinile sale 
răsuciră banda desenată protoplasmaică ale cărei personaje 
pocniră ca nişte flegmoane coapte. 

— Vă pot vorbi despre noua generaţie de seifuri vii, 
continuă el să vorbească pe un ton neutru, ca şi cum ar fi 
recitat o lecţie. În marea lor majoritate sunt animale de 
sinteză create în laborator. S-a observat că, spre deosebire de 
casele blindate "inerte" de odinioară, aceste organisme îşi 
apără integritatea viscerală cu o ferocitate fără egal. M-am 
putut apropia de seifuri protoplasmice constituite dintr-o 
gelatină digestivă care devorează orice substanță organică 
care le trece pragul. E suficient să depunem înăuntru o 
casetă etanşă conținând prada ce trebuie protejată, pentru a 
o pune la adăpost de spărgători. Când dorim să ne recuperăm 
bunurile, dizolvăm diastaza cu ajutorul unei anumite bacterii 
şi scamatoria e gata. 

Am mai văzut şi seifuri mâncăcioase, care nu catadicsesc 
să-şi descleşteze fălcile decât când li se oferă un anumit 
aliment, deseori extrem de insolit! Vă pot vorbi despre 
seifurile reproducătoare care trebuie impregnate cu un lichid 
seminal special pentru a făta după treizeci de minute cheia 
hormonală ce deschide accesul spre receptaculul, organic în 


care au fost ascunse valorile ce se doresc păstrate... 
Variantele sunt infinite. Avantajul principal al acestei tehnici 
de punere la adăpost rezidă în marea rezistenţă la agresiuni a 
respectivelor organisme şi în extrema agresivitate pe care o 
manifestă de îndată ce apar, semne de efracție. Nici o acțiune 
de acest gen nu e posibilă. Dacă se încearcă uciderea 
animalului-cufăr, acesta începe imediat să urle şi să secrete 
substanţe corozive, urticante sau veninoase. Desigur, el 
sfârşeşte prin a muri, dar în mijlocul unui asemenea tumult 
şi prilejuind stricăciuni atât de mari încât nici un spărgător 
nu poate trece neobservat. În restul timpului, aceste animale 
duc o viață perfect vegetativă. Pentru a le "străpunge", cum se 
spunea cândva, nu se mai pune problema doar de mânuirea 
lămpii de sudură şi a burghiului. Trebuie să fii un chimist 
desăvârşit, să ai multiple cunoştinţe de biologie, să dispui de 
un laborator portativ... şi să beneficiezi de mulți ani pentru a 
studia specimenul ales. 

Roşcata înclină capul, vizibil satisfăcută. 

— Ai aerul de-a şti despre ce vorbeşti, observă ea începând 
să-şi răsucească o țigaretă. 

Mathias îşi trase sufletul. Sarah scotea tutunul dintr-un 
săculeț de lame, iar foițele din hârtie de porumb dintr-un etui 
de platină. 

— Există, totuşi, o problemă, adăugă el. Oamenii se tem de 
această nouă tehnică. Se colportează poveşti groaznice cu 
financiari devorați de propriul seif, ceea ce dăunează 
extinderii pieţei. 

— E adevărat, confirmă Sarah, dar nu au fost decât nişte 
cazuri de devorare accidentală datorate unor manevre greşite. 
Şi-apoi, anumite animale defectuoase au digerat comoara pe 
care aveau sarcina s-o protejeze, ceea ce a făcut impresie 
proastă. 

— De ce-mi puneţi toate aceste întrebări? 

— Pentru că Banca de Depuneri Speciale vrea să-şi facă 
asigurare la noi, şi intenţionează să-şi lase tezaurul în paza 
unei turme de seifuri vii. Doresc părerea unui specialist, 


înainte de a redacta cea mai neînsemnată frază din contract. 
Dar n-aş vrea nici ca afacerea să-mi zboare pe sub nas. Dacă 
asigurăm B.D.S., toate organismele care folosesc animale- 
cufăr vor recurge la serviciile noastre! E o afacere grasă. Îi 
propun să mă asişti în cursul vizitei de ascultare, îmi vei 
spune sincer tot ce gândeşti despre fiarele pe care le 
utilizează. 

Femeia îşi aprinse țigareta zemoasă, care sfârâi 
răspândind fire de tutun incandescente. 

— Vino! conchise ea. Hai să discutăm despre toate astea la 
mine! N-am încredere în colegii mei: toți visează să-mi sufle 
contractul. 

Sarah Muraille se ridică din fotoliu şi porni spre ieşire. 
Surprins, Mathias aruncă o privire rapidă spre scafandrii 
aliniaţi în lungul peretelui. 

— A! exclamă Sarah observându-i ezitarea, ţi-e teamă să 
nu-mi uit veşmântul? Mulţumesc frumos, nu servesc aşa 
ceva! 

— Ciudat, se miră Fanning, credeam că e un cartier 
populat exclusiv de scafandri! 

— Aşa şi este, dar eu sunt alergică la genul ăsta de armură. 
Probabil că asta se numeşte calustrofobie. Compania de 
Protecție Civilă mi-a dat în dar ultimul model, cel mai scump, 
cel mai performant, pentru a-mi mulțumi că am validat 
pozitiv expertiza, dar nu sunt în stare să-l trag pe mine. L-am 
exilat în fundul unui dulap. Dacă l-aş îmbrăca, aş avea 
senzația că mă închid de bunăvoie într-un sarcofag. E 
groaznic! Ştii că în anumite ţări portul armurilor de securitate 
urbană a antrenat după sine o scădere radicală a natalității? 

— Sindromul ţestoasei? 

— Exact. Nu mai ies nici ca să se spele, nici ca să se 
sărute. Dacă petrec două minute în afara scafandrului îi 
apucă panica. În Germania, se are deja în vedere o fecundare 
obligatorie prin tragere la sorți. Se va preleva sperma de la 
băieți, iar fetele vor fi inseminate fără a li se cere avizul. Prin 
urmare, fabricanțţii intenționează să realizeze scafandri pentru 


femeile însărcinate şi armuri cu două locuri pentru tinerele 
mame. Delir curat! 

— Cred că şi la noi se va petrece acelaşi lucru. Nu e decât o 
chestiune de preț. De îndată ce fabricarea în serie va duce la 
o scădere a prețurilor, vom asista la o creştere a cererii. 

Sarah se aplecă să deschidă portiera unei maşini negre, 
având profilul unui rechin al asfaltului. 

— Urcă! îl îndemnă ea. Prefer să nu prea umblu pe jos. Ai 
văzut cum se uită la noi? Nici dacă ne-am plimba în pielea 
goală n-ar fi mai scandalizațţi! 

Mathias se supuse. Sarah Muraille se aşeză la volan. Din 
profil, buzele ei păreau şi mai groase. 

— E adevărat ce spune Juvia, întrebă ea, că nu mai ai nici 
un viitor în poliție? 

— Am refuzat să fiu un eunuc. Vor să mă facă s-o plătesc. 

Sarah izbucni într-un râs răguşit. 

— Pe vremuri, se spunea că sticleţii îşi poartă în teacă 
bărbăţia! aruncă ea. Chiar că ai aerul de a considera 
dezarmarea generală drept o măsură de castrare! Nu ţi se mai 
scoală de când ţi-au confiscat flinta, aşa-i? 

— De unde-ai scos măgăriile astea? mugi Mathias. lar 
dumneata, te pomeneşti că devii frigidă când expertizele le 
efectuează roboții în locul dumitale? Din câte ştiu eu, ăştia s- 
au implicat deja în teste de soliditate, în calcule ale 
probabilităților şi în simulări de accidente. Gurile rele pretind 
că agenţii de asigurări nu vor mai avea alt rol decât să-şi 
depună semnăturile pe contracte redactate tot de către 
maşini. Ce părere ai? Eu, unul, cred că noţiunea de 
"specialist" e pe cale să primească o lovitură zdravănă în 
aripă. 

Roşcata se strâmbă: 

—  Touchee, recunoscu ea. Unii vor să înlocuiască 
expertizele umane prin serii de teste electronice. Câteva 
companii au recurs deja la diagnosticul robotizat. 

Mathias emise un chicotit nervos. 


— Şi uite aşa, îți descopăr un aer de specie pe cale de 
dispariție, spuse el, şi asta cu toate tricourile de piele şi 
salopetele de leopard! 

Sarah smuci brusc volanul pentru a părăsi bulevardul. 

— Eşti un ticălos, Fanning, decretă ea, dar ai ochiul 
pătrunzător! După cum evoluează lucrurile, e clar că 
suprastructura cibernetică pe care am creat-o ne va pune sub 
tutelă în mai puţin de cinci ani. 

— Şi ce soluţie preconizezi? 

— Să strâng cât mai multe lovele şi să fug într-o ţară 
subdezvoltată, unde nu există porcăriile astea de maşini. Ştii 
că sunt destui intelectuali care au roit-o deja spre lumea a 
treia? 

Mathias se afundă în fotoliu, savurând mirosul de piele. 
Maşina gonea pe suprafața de bitum, dar trepidaţiile 
motorului nu se făceau simţite. 

— Vorbeşte-mi despre B.D.S., propuse el pentru a combate 
impresia de irealitate ce-l cucerea sub forma unei toropeli 
surde. 

— Banca de Depuneri Speciale stochează banii murdari, 
murmură Sarah, fiind cunoscută prin faptul că adăposteşte 
comorile monarhilor fugari. Toţi tiranii care au spălat putina, 
cu o revoluție pe urme, îşi plasează acolo lingourile. Grotele 
trezoreriei conțin mai mult aur decât peştera lui Ali Baba. Din 
cauza asta, directorul vrea să reducă riscurile de hold-up 
folosind noua generaţie de seifuri vii. Ne aşteaptă mâine 
dimineaţă la vizita inaugurală... 

— În ce va consta treaba noastră? 

— Vom face pe turiştii perfecţi şi vom pune maximum de 
întrebări. Dumneata eşti specialistul, aşa că deschide bine 
ochii. Sincer vorbind, crezi că dulapurile alea sunt realmente 
sigure? 

— Un seif nu e niciodată sigur sută la sută. Se găseşte 
întotdeauna o cale de a-l fenta, dar această cale trebuie să fie 
atât de complicată şi de periculoasă încât să-l descurajeze pe 
spărgător să meargă mai departe. Seifurile vii sunt nişte 


monstruozități care fac să ți se ridice părul măciucă. Am 
văzut unele care, după ce încasaseră trei salve de bazooka, 
încă mai apărau paralele înfundate în măruntaiele lor. 
Durează al naibii până să crape, şi până şi moartea lor e o 
calamitate pentru jefuitor, căci fenomenul e secondat de 
secreții imunde, putrefieri accelerate la fel de eficiente ca un 
jet de gaz cianhidric. 

— Tocmai asta mă sperie. Nu riscă oare să scape de sub 
orice control? 

— Nu sunt biolog. Laboratoarele care fabrică aceşti monştri 
trebuie să se supună unor norme de control. "Cuferele" nu 
sunt scoase pe piaţă la întâmplare. Sunt garantate. Cărui tip 
aparțin cele de la B.D.S.? 

— N-am nici o idee. Secretul a fost bine păzit. 

— Când e vorba să se pună la adăpost un tezaur de război, 
în general se scoate artileria grea. N-ai nevoie de o procedură 
rapidă, stil "sertar-de-casierie'. Pesemne că B.D.S.-ul şi-a 
achiziționat o trupă de monştri absolut înspăimântători. 

Sarah angajă maşina sub un portal şi frână într-o curte 
interioară năpădită de o ciudată vegetaţie neagră. 

— Am ajuns. A propos, Juvia m-a sunat azi-dimineaţă. Se 
pare că un anume Armless a depus o plângere împotriva 
dumitale, prin telefon. Glasul său a fost autentificat de 
decodificatoare şi i s-au înregistrat, doleanţele... 

Mathias se crispa. 

— Şi... de ce se plângea mielul ăla blând? încerca să 
braveze, dar respiraţia-i şuiera. 

— De violenţe nelegitime, răspunse Sarah privind drept 
înainte. Te-a acuzat că ai întreprins împotriva lui o acțiune de 
justiție solitară şi că ai încercat să te substitui unităţilor 
autonome. Concedierea intră în vigoare azi la amiază. E mai 
mult ca sigur că vei "beneficia" de o acțiune penală în 
săptămânile ce urmează. Eşti în situația de suspendare. 

Sarah se întoarse spre Fanning şi-i puse mâna pe 
genunchi. 


— Mathias, înțeleg ce simţi. Procesul dumitale nu va avea 
loc înainte de două, trei luni. Profită de acest răgaz pentru a 
aduna maximum de bani cu expertizele şi şterge-o în 
străinătate. Îţi dai seama că încă mai există ţări unde malaria 
e o boală contagioasă şi unde se circulă cu ricşa! 

— Pe asta contezi şi dumneata? 

— Desigur! Nici nu se pune problema să-mi aştept punerea 
sub tutelă cu braţele încrucişate. Oamenii de-aici sunt în 
plină regresie infantilă. Nu mai vor să-şi asume riscul de a se 
înşela. Pretutindeni se solicită arbitrajul aparatelor aşa-zis 
infailibile. Curând vom fi înconjurați de doici cibernetice care 
ne vor asigura cea mai insuportabilă securitate posibilă. 
Prefer să mă duc să trăiesc în mijlocul maimutelor, ascultând 
muzica ţânţarilor! 

Coborâră din vehicul. Sarah Muraille părea cam obosită. 

— Hai la mine! îl pofti ea. Am să-ți arăt planurile băncii. 
Trebuie să cunoşti perfect dispunerea diferitelor localuri 
pentru a putea judeca riscurile. 

Femeia pianotă un cod pe o uşă blindată glisantă şi îl 
invită s-o urmeze într-un imens antreu zugrăvit în negru. Un 
schelet de marmură semnat Kivalopoulos stătea de gardă la 
intrare. Restul se rezuma la un imens teritoriu de piele 
întunecată şi ţevi nichelate, alcătuind o ambianţă curioasă, 
ceva la jumătatea drumului între penthouse şi sala de 
examen ginecologic... Un dulap mare se căsca aidoma unei 
firide funerare lăsând să se vadă un scafandru doldora de 
cromuri şi antene. În lumina filtrată de draperiile roşii şi 
groase ce mascau ferestrele, armura avea aspectul unui 
sarcofag pentru extraterestri. 

— Ah, râse Sarah, te uiţi la drăcovenie? E ultima odraslă a 
atelierelor de protecţie civilă. Perfect etanş, îți asigură două 
săptămâni de oxigen, ceea ce poate fi foarte util în caz de 
naufragiu, de scăpări de gaze sau emanații toxice industriale. 
Are, bineînțeles, "pielea" rezistentă la gloanțe şi explozii. 
Casca e dotată cu un mini-video conținând două sute şaizeci 
de filme înregistrate. Megafoanele difuzează hi-fi o discotecă 


miniaturizată de două mii la 33 de turaţii. O rezervă de 
tablete nutritive/ hidratante îşi permite să trăieşti în autarhie 
timp de treizeci de zile. Căptuşeala interioară antibacteriană 
asigură disoluția dejecţiilor naturale: sudoare, urină, rahat. 
Un compensator de şoc îți permite să primeşti un autobuz în 
burtă sau un avion în cap fără a ţi se face coloana vertebrală 
armonică. 

— Dacă aş ţine ochii închişi, aş avea impresia că aud un 
agent imobiliar conducându-mă printr-un apartament. 

— E aproape acelaşi lucru. Treptat, scafandrii vor deveni 
case individuale înzestrate cu braţe şi picioare. Se vor inventa 
mii de motive întemeiate ca să nu mai ieşi dinăuntru. Se va 
vorbi despre necesitatea apărării împotriva agresiunilor, a 
poluării. Se va trăi pe Pământ ca pe o planetă cu atmosfera 
irespirabilă. E posibil ca, după câtva timp, chiar să se 
înceteze construirea de case... Scafandrii vor fi de ajuns. Mi s- 
a spus că în Germania oamenii nu se mai deranjează să 
meargă acasă ca să se culce, îşi opacizează casca pentru a se 
izola şi se lungesc unde li se năzare — pe o străduţă, într-un 
scuar pe o bancă — fără să se mai teamă că vor fi atacați, 
bucurându-se de acest sentiment de securitate ca nişte pisici 
răsfățate. 

Mathias întinse mâna pentru a atinge carcasa imobilizată 
în dulap. 

— Un tâlhar astfel echipat ar deveni invulnerabil, remarcă 
el. Unităţile de Justiție Autonomă nu i-ar mai putea prăji în 
chesoanele lor de execuție. 

— Aşa e, încuviință Sarah. Totuşi, ar putea să-i imobilizeze 
cu ajutorul cleştelui articulat. Exoscheletele scafandrilor nu 
pot lupta împotriva forței unei mandibule de intervenție. 
Armura e un mijloc de apărare pasiv. Dacă în anumite cazuri 
îți măreşte puterea cu ajutorul unui joc de angrenaje, asta e 
numai pentru a-ți permite să te degajezi din vreo surpare. În 
orice caz, nici o cuirasă nu poate susține un efort violent mai 
mult de-un sfert de oră. Legislaţia a ţinut să stabilească o 
limită între puterea de salvgardare şi puterea destructivă. 


Dar, în fine, destul cu filosof ia despre viitor! Haide acum să 
examinăm planurile alea! Toată după-amiază nu ne va ajunge 
ca să-i dăm de capăt acelui labirint. 


CAPITOLUL V 


Mathias înainta ascultând ecoul coridorului deformându-i 
zgomotul paşilor. Banca de Depuneri Speciale ocupa un turn 
cilindric înalt de-o sută de metri. Birourile de primire şi de 
lucru erau repartizate într-o succesiune de cercuri 
concentrice care, pe măsură ce pătrundeai în inima clădirii, 
căpătau un aspect din ce în ce mai respingător. Covoarele 
orientale lăsau locul mochetelor, mochetele linoleumului, 
linoleumul betonului. Acelaşi lucru era valabil şi pentru 
pereţii care, din lambrisaţi, se schimbau încetul cu încetul în 
ziduri mucegăite, apoi în catacombe lipsite de cea mai banală 
tencuială. În răstimp de câteva minute, Mathias trecuse din 
decorul de hotel de lux în cel al unei fortărețe medievale. 

Directorul, un omuleț rubicond, îi primise cu răceala 
ironică a unui elev supradotat vis-a-vis de un examinator de 
inteligență medie. 

— Nu veţi reuşi să ne prindețţi cu vreo hibă! i se adresase el 
de la bun început lui Sarah. Sistemul nostru e perfect pus la 
punct. Animalele care vor servi drept seifuri sunt instalate 
într-o criptă, în subsolul turnului. De fapt, este vorba de o 
fostă carieră pe care noi am amenajat-o special. Cum v-am 
mai precizat, ele vor servi la stocarea a ceea ce noi numim în 
argou profesional "averi inerte", adică tezaure compuse din 
bijuterii, aur şi nestemate. Aceste tezaure necesită o punere la 
adăpost deosebit de eficace, iar pe de altă parte sunt scutite 
de o manipulare frecventă, ceea ce ne degrevează de obligația 
de a le afecta un loc de depozitare cu acces comod şi ne 
permite să utilizăm cele mai moderne realizări în materie de 
seifuri vii. Structura de protecţie va fi grea şi plină de 
constrângeri, dar sută la sută performantă! 


Tropăind de zor în costumul său trois-pieces din lână de 
pisoi albinos, bondocul descuie uşa unui ascensor şi se dădu 
la o parte pentru a-i lăsa să intre pe Sarah şi pe Fanning. 

— Veţi vedea, perora el entuziasmat, sunt realmente 
îngrozitoare! Trupa se compune din patru animale, cântărind 
şase tone fiecare. Greutatea lor excesivă provine în mare parte 
de la carapacea osoasă ce le acoperă şi le fereşte de toate 
exploziile, iradierile, baroasele termice şi burghiele laserizate 
folosite actualmente de spărgătorii de seifuri. Sunt animale de 
sinteză create de Laboratoarele Misofsky la cererea noastră. 
Longevitatea lor e pur şi simplu stupefiantă, din moment ce, 
calculând cât mai exact, o estimăm la două sute de ani. Asta 
ține în mare parte de viața vegetativă pe care o duc. 
Conştiinţa lor e redusă la un ansamblu de funcții strict 
mecanice. Aceste fiare nu pot fi domesticite, întrucât nu 
trăiesc decât la un nivel strict organic, fiind lipsite de orice 
urmă de "spirit". Se pot lipsi de hrană vreme de un an şi nu 
elimină nici un deşeu... 

Ascensorul se opri brutal, iar Mathias îşi reprimă un acces 
de bilă. Atmosfera pivnițelor trăsnea a umezeală şi mucegai. 
Te-ai fi crezut într-o galerie de mină susținută cu ajutorul 
unor grinzi inoxidabile. Solul era plin de moloz. 

— După cum vedeţi, accesul în criptă nu e protejat în mod 
deosebit: nu ascensor blindat cu încuietoare cifrată, aşa cum 
se găseşte în orice imobil. Vă anticipez remarca: un hoț dotat 
mediu i-ar putea veni de hac în nici cinci minute. Perfect de 
acord! N-am considerat util să apărăm acest pasaj în situația 
în care animalele ce trăiesc în carieră vor distruge sistematic 
orice ființă care se va încumeta să pătrundă în perimetrul ce 
le delimitează teritoriul. 

Mathias nu se simţea la largul său. Galeria de mină dădea 
într-o carieră subterană, vastă ca o catedrală. În centrul 
acestui dom de piatră cenuşie dormeau patru creaturi 
înfricoşătoare şi o fetiță cu părul alb. Fiarele, de mărimea 
unui elefant adult, păreau a proveni din împerecherea 
coşmarescă a unui broscoi cu o femelă de păianjen-crab. Cât 


despre copilă, aceasta era goală, fiind înveşmântată doar în 
părul ce-i cobora până la jumătatea coapselor. 

Mathias inhala o gură de aer mucegăit. Monştrii se 
confundau cu piatra, atât de multe asperități prezenta 
carapacea lor. Substanţa cornoasă ce-i acoperea, părea să fi 
aglomerat scoriile cele mai disparate. Osificarea externă 
încastra din loc în loc enorme blocuri de granit, în stilul unui 
zid viu. Ochii şi gura nu se puteau distinge în acel peisaj de 
pustule calcifiate. Labele posterioare aminteau de coapsele 
unei broaşte gigantice. "Toracele" se termina prin două braţe 
solzoase înzestrate cu gheare puternice. 

Pe furiş, Mathias îi aruncă o privire lui Sarah. Experta în 
asigurări părea înfricoşată de-a binelea. 

— E pentru prima oară că văd nişte seifuri vii atât de mari, 
rosti Fanning cu o voce nesigură. 

— Nu-i aşa? exultă directorul. Cred că aspectul lor exterior 
e, deja, foarte respingător, dar posibilitățile lor nu se opresc 
aici. Poate ați dori detalii tehnice? Ei bine, haideţi! 

Împăunându-se, bondocul înainta ca un prezentator de 
circ în arenă. 

— Deocamdată, animalele sunt goale, începu el. Nu sunt 
activate şi, în consecinţă, nu riscați nimic atingându-le. 

"Îşi bate joc de noi!" reflectă Mathias enervat. 

Individul începu să bată familiar cu pumnul în flancul 
unuia dintre monştri. 

— La momentul potrivit, îi vom da fiecăruia să înghită un 
tezaur rânduit în casete. Fiecare casetă va fi unsă cu un 
înveliş gastro-rezistent care o va menţine în suspensie în 
stomacul animalului. Prin asta vreau să spun că prada 
ingerată va rămâne prizonieră a buzunarului stomacul al 
creaturii atâta timp cât nu va fi disociată de către sucurile 
digestive. 

— Or, această disociere nu va avea loc din cauza unsorii 
gastro-rezistente care acoperă casetele, completă Mathias. 
Într-un fel, vă condamnaţi jivinile la o digestie imposibilă şi 
perpetuă... 


— Exact. Seifurile vor stagna veşnic la jumătatea drumului 
prin tubul digestiv, într-un loc unde nimeni nu le va putea 
atinge. Sucurile disociatoare se vor năpusti asupra lor, fără a 
reuşi însă vreodată să le înmoaie. Şi tocmai această "prezență 
stomacală" va ţine animalele în stare de alarmă... 

— Dar..., bâigui Sarah, nu există riscul ca aceşti monştri să 
sfărâme cuferele între colți în momentul ingestiei? 

— Nu, n-au să ne mestece comorile! Au obiceiul să înfulece 
dintr-o înghiţitură tot ceea ce li se depune în gură. Vor hăpăi 
casetele la fel cum înghițiți dumneavoastră o capsulă, fără a- 
ncerca s-o spargeți între măsele! 

Mathias îşi trecu o mână peste frunte. Transpira uşor. 
Cripta duhnea a ciupercărie. Mai curios era însă faptul că, în 
pofida enormului lor volum, animalele nu degajau nici un 
miros sui generis. Acesta era un fenomen propriu animalelor 
de sinteză: deşi vii, îşi mențineau un aspect artificial ce le 
priva de o existenţă reală. 

— Asemenea pachiderne trebuie să consume o cantitate de 
hrană inimaginabilă, observă Sarah. Nu prea văd cum veţi 
putea face față acestei probleme. Nu poţi fi şi bancher, şi 
gardian de grădină zoologică! 

Omulețul grăsuliu necheză într-un stil de-a dreptul 
neplăcut. 

— Scumpa mea, exclamă el, nu se pune problema să car în 
cârcă halci de la măcelărie, sau ca secretarii mei să ia acest 
ascensor pentru a veni să-şi arunce în criptă resturile mesei! 
Pentru a hrăni convenabil aceşti monştri, ar trebui să 
aduceam aici din două-n două zile câte o turmă de oi. Nu, 
fiarele astea sunt dotate cu un dublu sistem de alimentare. 
Primul este de tip clasic: bot, stomac, intestin etc., de care ne 
folosim noi pentru a depozita casetele plumbuite, mizând pe 
staza stomacală determinată de rezistența unui înveliş gastro- 
refractar. Acest sistem... primitiv poate servi eventual la 
devorarea intruşilor sau a casierilor inconştienți care s-ar 
aventura aici. Sucurile digestive extrem de acide secretate de 
animalele noastre au facultatea de a dizolva în treizeci de 


minute o masă echivalând cu optzeci de kilograme de ţesut 
muscular. 

— Şi al doilea sistem de alimentare? se interesă Mathias. 

— E cel la care am recurs. El constă în a furniza seifurilor 
vii o deflagrație energetică pentru a se impregna cu ea, 
asemeni unor burețţi, şi a o transforma în fluid nutritiv. 

— Cum se va prezenta această... porţie energetică? 

Directorul ridică brațul, arătând un soi de trapă în vârful 
boitei, deasupra capului său. 

— Vedeţi panoul acela? fâcu el cu un zâmbet groaznic. În 
fiecare zi deschidem orificiul pentru a arunca o bombă în 
criptă. 

— O bombă?! exclamă Sarah, pălind. Sunteţi complet 
nebun! 

— Deloc, scumpă prietenă! Acea bombă va exploda, fireşte, 
în contact cu solul criptei, dar energia deflagraţiei sale va fi pe 
loc înghițită de animalele-seifuri. Acesta e aspectul novator al 
procedeului. Suflul exploziei va fi complet "înfulecat" de 
monştri, ca şi unda de şoc, de altfel, înainte de a apuca să 
facă pagube. De cum se vor declanşa, vor fi digerate! 

— Lighioanele dumneavoastră se vor încărca aidoma unor 
baterii, bombăni Mathias. Astfel vă veţi debrasa de orice 
corvoadă alimentară şi mai ales de problema dejecţiilor. Mă 
înşel, oare? 

— Nu. Animalele hrănite prin impregnare energetică nu 
elimină efectiv nici un fel de excremente. E un aspect capital 
într-un spaţiu închis ca acesta. 

Sarah îşi duse mâna la frunte. Părea cuprinsă de amețeli. 

— Nu reuşesc să mă dezmeticesc, murmură ea. Vreţi să 
spuneţi că ați instalat un depozit de bombe în subsolul 
băncii? 

— Întocmai. L-am copiat întru totul după modelul unui 
vechi bombardier. Un "pilot automat" programat declanşează 
bombardarea la oră fixă. N-avem altă grijă decât să 
alimentăm depozitul cu explozivi, atâta tot. Acest procedeu e 
absolut revoluționar. 


— L-aţi experimentat deja? întrebă Mathias. 

— Bineînţeles. Suflul exploziilor este atât de repede 
"înghițit" încât seismografele instalate la parterul clădirii n-au 
detectat nici cea mai mică trepidaţie! Ne bombardăm propriile 
fundaţii fără să riscăm nimic, scumpe domn! Şi, la fiecare 
explozie, aceste fermecătoare făpturi se îndoapă cu energie 
pură. 

— Dar dacă, pe neaşteptate, vă veţi pomeni în criză de 
bombe, şi monştrii vor pieri? se interesă Sarah. 

— Câtuşi de puţin. Dacă se întâmplă o asemenea 
nenorocire, pot posti timp de un an fără a-şi pierde 
capacitățile defensive. 

Urmă un lung moment de tăcere. Mathias era năucit. Nu 
se putea abține să nu privească la careul strălucitor de 
deasupra capului său. Dispozitivul depăşea orice imaginație. 
Niciodată nu s-ar fi gândit că se poate pune la punct un 
sistem atât de nebunesc. 

— ŞI... şi fetița aceea, murmură Sarah. Care e rolul ei în 
toate astea? Presupun că nu se află aici pentru a compensa 
urâţenia fiarelor. 

— Fireşte că nu, recunoscu directorul B.D.S. Noi o numim 
"ciobăniță”, pentru că veghează asupra turmei. în realitate, ea 
e cheia seifurilor... 

— Cum? răcni Sarah. 

— Aşteptaţi! Aşteptaţi! Nu e cazul să vă enervațţi! încercă 
omulețul s-o convingă. Liniştiţi-vă: aceasta nu e o ființă 
umană veritabilă. Este vorba tot de un animal de sinteză, dar 
savanții care au fabricat-o au găsit că-i mai amuzant să-i dea 
acest aspect inocent. 

— E un... animal? icni Sarah. 

— Da. Mă rog... o creatură artificială. Puterile sale 
intelectuale sunt totuşi mai dezvoltate, dar e lipsită total de 
afecte. Dacă aş vrea să fac o comparaţie, aş spune să e la fel 
de sentimentală ca un fier de călcat. 

— Foarte nostim, n-am ce zice! îl persifla femeia. Cu alte 
cuvinte, e doar o maşină construită cu piele şi oase în loc de 


fier şi şuruburi, nu-i aşa? 

— Da. Nu vă lăsați indusă în eroare de aspect. De fapt, eu 
nu am aprobat această fantezie, dar oamenii de la Mikofsky 
au făcut cum i-a tăiat capul. N-o considerați o copilă reală; 
nu e decât un ansamblu de țesuturi capabil să vehiculeze un 
anumit număr de comportamente programate. Tot atât de 
bine, i s-ar fi putut da forma lui Mickey Mouse. 

— În cazul de față, One Picsou ar fi fost de preferat! observă 
Mathias. 

— A, nu! protestă Sarah. N-o să te-apuce acuma şi pe 
dumneata! 

O undă de isterie plutea în aer. Fanning se simți copleşit 
de o criză de râs nervos, nebunesc. Directorul B.D.S. se 
legăna de pe un picior pe celălalt. Fetiţa fixa grupul fără nici o 
emoție vizibilă. Ochii ei, chiar când clipeau din pleoape, nu 
aveau într-înşii mai multă viață decât cei ai unui manechin 
uitat în fundul unei vitrine. Pielea, excesiv de albă, lăsa să se 
zărească rețeaua albăstrie a venelor. 

"O carne de peşte fiert", mârâi în sinea lui Mathias. "Ai zice 
c-a fost modelată din carne de peşte fiert." 

Părul ca zăpada ce acoperea torsul "copilului" îi conferea 
un fals aer de sirenă proaspăt ieşită din apă. 

— E o cheie, repetă directorul, ştergându-şi ochelarii. 

— Explicaţi-vă! îl repezi Fanning. Vreţi să spuneți că numai 
ea poate să, descuie seifurile? 

— Exact. Ea singură poate neutraliza puterea destructivă a 
garguilor. 

— Prin telepatie? 

— Nu prin telepatie, ci cu ajutorul unei combinaţii 
viscerale. E destul de dificil de explicat. Să zicem că ştie să 
"apese" pe organele animalelor, la fel cum ai apăsa pe clapele 
unui pian. Cunoaşte acordurile care trebuie formulate pe 
claviatura organică a pachidermelor pentru a le face să 
adopte un anumit comportament. 

— Stați aşa! îl întrerupse Fanning. Aţi pomenit de o 
claviatură organică... Presupun că, în realitate, e vorba de 


excitarea cutărei sau cutărei glande, astfel încât să se 
provoace o secreție hormonală ce intervine direct asupra 
mişcărilor reflexe ale fiarei... 

— Da. Ştie, de exemplu, că stimulând manual o anume 
capsulă va sili garguiul să deschidă gura, că masând un 
anumit loc de secreție va face animalul să adoarmă. E o 
muziciană perfectă a fiziologiei, cunoaşte toate acordurile ce 
dirijează funcționarea animalelor. N-are decât să întindă 
mâna, să scotocească între două pliuri glandulare, pentru a 
comanda fiara, aidoma unui pilot de turboreactor instalat în 
fața tabloului său de bord! 

— Okay, interveni Sarah. Dar pentru a accede la aceste... 
comenzi, trebuie să ajungă în interiorul monstrului! 

— Aveţi perfectă dreptate, se fuduli piticul. Ea a fost 
concepută pentru a trăi în deplină securitate în interiorul 
tubului digestiv al animalelor. Pielea ei secretă în permanenţă 
o sudoare gastro-rezistentă care-i permite să scape de 
atacurile sucurilor gastrice. Prin urmare, se poate deplasa de 
la un capăt la altul al animalului în care se cuibăreşte, fără 
teama de a fi digerată! Înţelegeţi şmecheria? Cheia care 
descuie seiful se află în interiorul seifului încuiat! 

— Irezistibil! exclamă Mathias, încercând să-şi ascundă 
spaima. 

O contempla pe "fetiță" silindu-se să nu caşte gura de 
stupefacție. Aşadar, făptura aceea micuță putea trăi în 
pântecele monştrilor ca o cârtiță în fundul galeriei ei? Se târa 
probabil din tuburi în conducte, bălăcindu-se în secrețiile 
gastrice, orientându-se pe pipăite prin labirintul organelor. 
Dădea un şut într-o mare glandă gălbuie, iar fiara deschidea 
botul, fricționa o capsulă cleioasă şi garguiul adormea, 
strangula o venă, înnoda un nerv, iar dragonul devenea 
nebun de furie. 

— E o solistă, repetă directorul satisfăcut, o mare artistă! 

Sarah făcu un pas înainte, întinzând mâna în direcția 
"copilei", apoi se răzgândi. Nici o scânteie de interes nu 
străbătu ochii fetiţei. 


— Nu simte nimic, confirmă directorul B.D.S. Nu e decât o 
asamblare de organe, un soi de ordinator meşterit din tuburi 
şi ţesut muscular. Se hrăneşte cu energie pură, la fel ca 
animalele. Când nu e solicitată, intră în transă cataleptică. 

— Deci o veți face să coboare în burta fiarelor? întrebă 
Sarah Muraille cu o voce firavă. 

— Da, se va căţăra în botul fiecărui monstru, noi îi vom da 
casetele conținând bijuteriile, iar ea le va duce până în 
stomac, târându-se de-a lungul tubului digestiv, după ce, în 
prealabil, va fi înfăşurat cutiile plumbuite într-o rețea gastro- 
rezistentă țţesută din părul ei. 

— Din părul ei? sughiță Fanning. 

— Da. În realitate, şuvițele ei sunt nişte alge cu proliferare 
rapidă. E de ajuns să le umecteze cu saliva sa pentru a 
declanşa un proces de proliferare accelerată. În câteva 
minute, un pumn de "fire de păr" dă naştere unei foi proto- 
plasmice în care se poate ambala o casetă plină cu aur. Am 
vrut să evităm necesitatea de a manipula noi înşine peliculele 
refractare la sucuri digestive. Mă temeam de o eventuală 
sustragere... Furtul unui fragment din această materie le-ar fi 
permis hoţilor competenţi să sintetizeze o algă cu proprietăți 
similare şi, deci, să fabrice scafandri rezistenți la procesele 
digestive ale garguilor. "Ciobăniţa' e unica deţinătoare a 
învelişurilor, şi numai saliva ei le poate activa. Astfel, realizăm 
o dublă securitate. Puteţi încerca să-i smulgeţi o şuviță de 
păr, dar n-o veţi forța să vă scuipe în palmă. În orice caz, o 
agresiune împotriva ei ar provoca deşteptarea imediată a 
fiarelor. 

— Dar cum comunicaţi cu ea? Cum îi dați de ştire ca 
trebuie să procedeze la deschiderea unui seif sau a altuia? 

— Datele de deschidere au fost fixate în avans şi 
preprogramate. Clienţii noştri au acceptat această 
constrângere, căci e minimă în raport cu garanția de 
securitate pe care o asigurăm. La fiecare asemenea scadență, 
pe care le păstrez secrete, ciobănița va deschide botul fiarelor 
şi ne va aştepta ordinele. Aceste ordine îi vor fi transmise cu 


ajutorul unui cod de frecvență vocală. Dacă nu identifică 
respectivul cod, său dacă nu primeşte nici un mesaj în cele 
trei minute care urmează deschiderii seifurilor vii, le va 
ordona garguilor să-şi închidă la loc fălcile. În acest caz, 
procedura de retragere va fi amânată până la viitoarea 
scadenţă. 

— Nu e un sistem foarte suplu, remarcă Sarah. 

— Nu poţi să fii suplu când adăposteşti destule bogății ca 
să cumperi întreg Pământul! îi replică omulețul. Clienţii noştri 
preferă să-şi ştie bunurile la loc sigur. Nu funcționăm ca un 
distribuitor de bilete, scumpă prietenă! 

— Un lucru mă nedumereşte, mormăi Fanning. Cum poate 
"ciobănița” dumneavoastră să comande patru gargui în 
acelaşi timp? Aveţi patru "ciobănițe", nu-i aşa? 

— Nu, dar unul din aceste animale îndeplineşte funcţia de 
squadron-leader. Acţionând asupra lui, acţionează automat şi 
asupra celorlalte. N-am să vă spun despre care este vorba. De 
altfel, sunt greu de deosebit, iar "ciobănița' are întotdeauna 
grijă să amestece turma când suntem întorşi cu spatele. 

— În regulă, capitulă Mathias, înainte de a-mi pronunța 
verdictul, mi-ar trebui eşantioane de carapace şi câteva 
picături de suc digestiv. Vreau să mă asigur că atacă într- 
adevăr toate materialele rezistente. 

— Imposibil. Nici un secret de fabricaţie nu poate trece de 
limitele acestei incinte. În plus, n-aţi putea transporta 
sucurile disodatoare decât într-un săculeț confecționat din 
algă refractară, ceea ce ar însemna să vă furnizăm formula 
materialului  gastro-resistent utilizat pentru protecția 
casetelor. Dacă insistați, vom contacta o altă companie de 
asigurări. 

Sarah se agită. 

— Nu vă neliniştiți! interveni ea. Căutăm doar să ne facem 
meseria. 

— Ştiu, dar nu e cazul să vă ambalaţi prea mult! i-o tăie 
sec directorul. Ne vedem siliți să semnăm un contract de 
asigurare deoarece aşa ne obligă legea. De fapt, suntem 


convinşi că nu ne paşte nici un pericol. Sistemul nostru de 
protecţie este perfect. Nimeni nu se poate strecura aici. 
"Ciobănița" deține în memorie amprentele vocale ale 
persoanelor acreditate, fiind capabilă să depisteze orice 
imitație, oricât de iscusită ar fi. În plus, un seif nu poate fi 
deschis decât când formula de apel e pronunţată simultan de 
către bancher şi de proprietarul comorii. Am pus la punct un 
adevărat labirint de obstacole insurmontabile. Dacă se 
comite-o singură eroare, fiarele trec direct la atac. Nu prea 
văd cine s-ar aventura într-o asemenea capcană! 

Sarah îşi înclină capul, făcând eforturi vizibile ca să nu-i 
pună la punct pe încrezutul personaj. 

— Vizita a luat sfârşit! anunţă directorul B.D.S. E timpul să 
urcăm. Vom discuta celelalte amănunte în biroul meu. 

— Când vor înghiţi seifurile prada ce le este destinată? 
întrebă Mathias. 

— În acelaşi minut în care vom fi semnat acest contract. E 
un preambul legal pe care, din nefericire, trebuie să-l 
respectăm. De fapt, compania dumneavoastră nu-şi asumă 
nici un risc. În mod normal, n-ar trebui să achităm decât o 
primă derizorie! 

Mathias îşi înfundă mâinile în buzunare. Suficiența 
omulețului începea să-i înfierbânte urechile. 

Micul grup reveni la ascensor. Fanning ascultă distrat 
discuțiile juridice care urmară. Imaginile înregistrate în criptă 
i se învârteau prin creier într-un ritm accelerat. Revedea 
pachidermele, fetița fără suflet, trapa metalică a depozitului 
de bombe. Niciodată nu mai întâlnise un asemenea dispozitiv. 
Se părea că B.D.S.-ul prevăzuse fotul. Pătrunderea în criptă 
ar fi echivalat pur şi simplu cu o sinucidere. 

Se părea... Formula îi răsuna în craniu ca un ecou ce 
refuză să se stingă. Şi, independent de voința sa, un glas 
interior îi murmura că exista o falie în acea întreagă 
desfăşurare de forțe. O fisură minimă, dar care putea 
compromite tot edificiul. 


"E o idioțenie!", mârâi el în sinea sa. "Nu există nici un 
risc. NICI UNUL." 

Parlamentările luară sfârşit după o oră. Sarah îşi strânse 
hârtiile şi se despărți de antipaticul director. Mathias o urmă. 
Când ajunseră la baza turnului, femeia lăsă să-i scape un 
oftat şi se răsuci spre polițist. 

— Ei, ce părere ai? E o fortăreață, nu? 

— Aş zice mai curând că seamănă cu un castel pentru 
filme de groază. O copilă zombi, monştri, bombardamente la 
ore fixe. Cu excepţia unor kamikaze, nu văd cine ar putea 
încerca o spargere în peisajul ăla de iad! Semnează-ţi 
contractul şi grăbeşte-te să uiţi acel coşmar! 

Pronunțând aceste cuvinte, era conştient că minte. Era o 
impresie difuză pe care nu reuşea să şi-o explice. Dar ştia 
deja că spiritul său înregistrase un defect în procesul defensiv 
al B.D.S. Odinioară, când lucra la anchetele criminalistice, 
creierul său proceda la fel, colaționând şi analizând 
informaţiile aproape fără ca el să-şi dea seama... Mathias 
învățase să utilizeze acest curios procedeu de inducție, 
aşteptând calm ca soluția să iasă singură la iveală. Aceasta se 
putea manifesta sub forma unui vis sau a unei imagini cvasi- 
halucinatorii. 

Sarah se întorcea la sediul companiei, aşa că îi propuse 
să-l ducă până-n centrul oraşului. El o refuză, pretinzând că 
preferă să meargă pe jos, ca să se mai aerisească puţin. 

După ce rămase singur, Mathias se plimbă vreme 
îndelungată, fără să vadă pe unde calcă. Spectacolul din 
criptă îi defila necontenit prin minte ca un film montat în 
buclă: monştrii, fetița zombi, lansatorul de bombe... Nu ştia 
ce sens avea o asemenea încăpățânare. 

"Ai să-ți capeţi procentajul. Ţi-ai dat avizul, acum poţi uita 
tot ce ai văzut!", se mustra el. "E o afacere clasată!" 

Curând începură să-l doară picioarele şi capul. Îşi dădu 
seama că mersese ca o brută, traversând jumătate din oraş în 
pas de marş. Epuizat, intră într-un restaurant unde încă se 
mai servea carne adevărată. În general, gastronomii ocoleau 


aceste unități, datorită originii îndoielnice a tocăniţelor 
incluse în meniu. Se zvonea că bucătarii din acele unități 
foloseau fără nici o jenă carne de pisici şi de câini pentru a-şi 
asorta felurile de mâncare. Lui Mathias puţin îi păsa, prefera 
să mănânce friptură de câine autentic decât pui de sinteză în 
constantă regenerare! 

Se instala aproape de galantar. Se gândea la Patricia. Nu 
îndrăznea să-i anunţe viitoarea concediere şi consecințele 
judiciare pe care, probabil, urma să le suporte. Ce-avea să se 
întâmple cu ea dacă era condamnat la şase luni de 
închisoare? Şi-o imagina ducându-se să se prostitueze pentru 
a-şi plăti în rate scafandrul de protecţie urbană... 

Patricia era pe cale să-şi piardă mințile, la fel ca două 
treimi din locuitorii oraşului. Mathias se pomeni visând la 
ceea ce-i spusese Sarah Muraille în privința ţărilor 
subdezvoltate, pe care unii le considerau adevărate 
paradisuri, rupte total de infernul tehnologic al oraşelor 
moderne. 

Un zgomot de sticlă spartă îl făcu să tresară. Geamul 
zburase în mii de cioburi şi frânturi tăioase erau presărate pe 
jos. Fanning se ridică în picioare. De cealaltă parte a 
galantarului sfărâmat îl zări pe Armless. Acesta lovi din nou 
cu capul în vitrină, desăvârşindu-şi opera, iar Mathias fu 
împroşcat cu cioburi de sticlă. Pe trotuar, Cască-de-os rânjea 
şi-şi agita grotesc cioturile. 

— Te-ai ars, puişor! rânji mutilatul cu o strâmbătură 
oribilă. Într-o lună o să dormi la zdup şi prietenii mei o să 
aibă grijă să-ţi vină de hac. În timpu-ăsta, io o să mă ocup de 
gagica ta... Are craci mişto, din câte am auzit...! 

Înainte ca Mathias să fi putut schița un gest, ciungul sări 
înapoi, pierzându-se apoi în mulțime. Fanning îşi lăsă 
şervetul să cadă. Dintr-o dată, îi trecuse foamea. 


CAPITOLUL VI 


Carapacea monstrului zgâria pereții criptei, fărâmițând 
pietrele cu un zgomot asemănător celui produs de un 
cutremur de pământ. Platoşa osoasă părea tăiată ea însăşi 
din cea mai dură rocă. O piatră concepută pentru a macină 
zidurile fortăreţelor, pentru a traversa spaţiul fără a suferi de 
pe urma frecării cu aerul. O simțeai capabilă să coboare 
pantele unei veşnice avalanşe fără a se toci sau a-şi pierde 
ceva din asperități. Fiara se învârtea în cerc prin subsolul 
băncii, dând lovituri cu capul în fundațiile clădirii. lar aceste 
şocuri surde se repercutau până în înaltul construcției, 
făcând să tremure antenele de televiziune instalate pe 
acoperiş. La etajele superioare, locatarii se chirceau din ce în 
ce mai mult, cu fiecare vibrație. Lingurile şi furculițele 
zăngăneau pe fundul sertarelor, lustrele oscilau, parchetele 
trepidau gemând. Tot turnul fremăta de nerăbdarea bestiei. 
Cu toții ştiau că în acea noapte trebuiau să doarmă în 
mijlocul cutremurului general, al acestei fibrilații a pereților şi 
plafoanelor, dar se prefăceau că nu observă nimic, "ca să nu 
se sperie copiii”. Erau însă siguri că se va găsi un puşti care 
să întrebe cu glas pițigăiat: 

— Auzi, mămico, de ce se mişcă casa? lar fuge dragonul din 
pivniță după fetiță, ca s-o mănânce? 

Atunci mamele îşi strângeau pruncii la sân, murmurând 
vorbe incoerente ce aveau menirea să alunge frica. Atunci taţii 
blestemau încă odată B.D.S.-ui, aprinzându-şi nervoşi o 
țigară. Clădirea nu mai era decât un donjon ridicat deasupra 
catacombelor unei cumplite hrube, un turn balastat la 
temelie de o stivă de bombe şi stând în echilibru pe balonul 
găunos al unei cariere locuite de monştri. Din ce în ce mai 
des izbucneau scene de familie. O femeie se arunca asupra 
soțului ei, lovindu-l cu pumnii în piept. 

— Trebuie să ne mutăm! urla ea. Nu se mai poate trăi aici! 
Ascultă zgomotul! Aud zăngănitul furculițelor în sertarul cu 
tacâmuri, clinchetul ciucurilor lustrei care se ciocnesc, şi mai 
există şi chestia aia din fundul pământului, care se plimbă ca 
o fiară în cuşcă! Trebuie să plecăm, pricepi? Într-o zi o să se 


sature de-atâta aşteptat şi O SĂ IASĂ! Vrei să fim aici când se 
va întâmpla asta? 

În criptă, garguiul îşi deschidea încet botul reptilian. Şi 
această căscare bruscă amintea de fisura unei plăci tectonice 
frânte de un cutremur. Botul i se preschimba deodată în 
cavernă vie, în crevasă umedă, într-un concert de clipoceli. 
Fetița cu ochi goliți de expresie escalada atunci tunelul elastic 
al tubului digestiv. leşea brusc din fundul gâtlejului, încleiată 
de secreţii, umblând în patru labe pe salteaua limbii grase cu 
papilele ridicate. Goală, cu trupul muiat în salivă, înainta 
spre bariera dinţilor fără a manifesta nici cea mai mică teamă. 
Locuia în fiară, la fel cum alte fiare pot locui în om. Parazit 
minuscul, ea domnea peste imperiul organic al acelei 
maşinării de distrugere şi oroare. Era comandantul de bord al 
unui vehicul făcut din carne şi umori. Trăia în centrul unui 
motor, aidoma unui mecanic ce locuieşte în inima unei 
chiulase. Din când în când, activa o glandă, răsucea un nerv 
pentru a determina pachidermul să se mişte şi a-l feri de 
anchiloză. Se distra de mersul lui greoi ce făcea să se 
cutremure solul. Îi ordona să caşte, aşa cum i se ordonă unui 
submarin să iasă la suprafață. Atunci urca din nou spre 
lumină, târându-se prin traiectele lipicioase ale măruntaielor 
şi se lungea pe limba fiarei ca şi cum s-ar fi tolănit pe o plajă. 
Privea cripta, rezemându-şi coatele de colții monstrului ca de 
o balustradă. Contempla universul limitat al carierei şi visa la 
spaţii infinite. Căldura ce urca din stomacul animalului îi 
mângâia fesele şi spatele gol cu o duhoare de viscere. În jurul 
ei, mirosea a măcelărie, a mațe revărsate din pântec de o 
lovitură ucigaşă de cuțit. Mirosea a intimitate organică şi a 
ascunziş secret. Dar fetița nu simțea nici un dezgust. 
Îngenunchea leneşă pe limba garguiului, în timp ce carapacea 
dorsală a acestuia sfărâma stâncile carierei. Câteodată, când 
plictiseala stârnea în ea pulsiuni rele, constrângea animalul 
să dea lovituri cu capul în pereți, aşa, ca să-i zguduie, ca să 
se clatine turnul... Jubila gândindu-sc la cei de la etajele 
superioare, la frica lor dementă. Şi-i închipuia stând cu 


urechea ciulită, lipită de ziduri, numărând ecourile ce urcau 
din adâncuri. 

Bum... Bum... 

Monstrul transformat în berbec ce lovea stânca, zgâlțâind 
pielea trotuarelor, făcând să vibreze stâlpii şi să tremure 
vitrinele. 

Bum... Bum... 

Într-o zi, la sfârşitul unei după-amiezi mai interminabile 
decât celelalte, avea să declanşeze un cutremur de pământ, 
pentru simpla ei plăcere, pentru a asculta zgomotul pe care-l 
va face imobilul năruindu-se. Credeau cu toții că n-avea 
suflet, că în creierul ei nu se afla decât un pumn de reflexe 
condiționate cu grijă... Se înşelau însă amarnic. Ea gândea, 
încet, cu o amorțeală datorată lipsei de obişnuinţă, e drept, 
dar gândea. Simțea... lucruri. Vibraţii intense, mişcări 
nestăpânite ce o făceau să fie tristă sau rea, în funcție de oră. 

Uneori se întreba dacă, după chipul şi asemănarea 
garguiului, nu era şi ea locuită de un parazit, o ființă mai 
mică, al cărei rol ar fi fost s-o manipuleze, răsucindu-i nervii 
sau apăsând-o pe glande. Ar fi fost logic, nu? Ideea asta o 
obseda de zile-ntregi. Deschidea gura şi-o explora pe 
dinăuntru cu vârful arătătorului pentru a încerca să 
surprindă creatura ieşită să ia aer curat. Ea locuia garguiul, 
cineva o locuia pe ea... Acest parazit era, poate, la rândul lui, 
gazda altui "conducător" mai mic... De unde să ştie? 
Întotdeauna, în acest punct al reflecției o apucau ameţelile. În 
acelaşi fel, cripta, acea lume teribil de limitată, se deschidea 
poate spre un univers de încapsulări infinite. În definitiv, cine 
pe cine manipula?  Parazitul parazitului parazitului 
parazitului para...! 

La ce nivel de profunzime se situa deci începutul lanţului? 
Fără îndoială, nu făcea decât să se supună unui gnom 
găzduit în interiorul propriului stomac, tot aşa cum garguiul 
răspundea solicitărilor sale. Nu era decât o marionetă ce 
acționa o altă marionetă... 


Toate acestea erau extrem de complicate. Prea complicate 
pentru creierul ei neantrenat. Într-o zi, când va fi reuşit să 
deprindă obiceiul de a medita, va încerca să lămurească 
lucrurile... Pe moment, însă, nu-şi putea solicita creierul mai 
mult de-o oră pe zi fără a îndura nişte migrene groaznice. Nu- 
şi permitea o existență interioară decât pe durata scurtelor 
recreații pe care şi le acorda în botul monstrului. Acolo, 
rezemată cu coatele de balustrada colților sclipitori, se 
antrena să pună în mişcare lucrul acela cenuşiu pe care i-l 
fixaseră în craniu. Cel mai adesea era extrem de dificil, căci 
circumvoluțiunile acelei materii cleioase semănau mai mult 
cu coridoarele unui labirint pustiu decât cu meandrele unui 
creier activ. 

Fetița ezita să păşească mai departe. Şonticăia în pragul 
conştiinţei ei, ca un tanc înfricoşat la gura unei imense 
caverne pline de ecouri. Vidul o speria. Se întreba dacă, într-o 
bună zi, va fi capabilă să urle atât de tare pentru a umple tot 
spaţiul acelui dom părăsit cu strigătul ei. 

Îşi amintea perfect de "naşterea" ei în laboratoarele 
Mikofsky. Fete aplecate deasupra cuvei unde începea să 
palpite, morman de gelatină protoplasmică fără a i se fi dat 
încă nici o formă definitivă. Avea ochi, un creier, dar nu şi 
corp. Aceste organe de înregistrare pluteau în profunzimea 
masei celulare în curs de formare, captând deja imagini, 
încercând cu disperare să le eticheteze. Vocile se gravaseră în 
ea ca pe o pistă magnetică, şi abia mult mai târziu putuse da 
un sens frânturilor de dialog stocate într-unul din sertarele 
aşa-zisei sale memorii. 

— Dacă am face un personaj de bandă desenată? spunea 
un tip masiv şi neras, cu bluza albă împânzită de pete. Ar fi 
nostim, nu? Livrăm fiarele împreună cu un omuleţ caraghios, 
care le-ar atenua aspectul oribil. Mie mi se pare o idee bună. 

— Comercialii nici nu vor s-audă, replicase atunci un om 
chel cu buza superioară împovărată de o enormă mustață 
neagră. Se tem că o cheie în formă de Mickey Mouse ar dăuna 


seriozității operațiunii. Fabricăm seifuri, nu puşculițe pentru 
puştani! 

— Okay. Atunci ce vor? Un monstru şi mai hidos decât ăştia? 

— Nu, sunt şi eu de acord cu ideea unui contrast care să 
îndulcească lucrurile. Ceva plăcut ochiului. 

Discutaseră astfel o veşnicie. Unii propuneau un animal — 
o maimuţă, de exemplu —, alții se gândeau la un umanoid 
stilizat, cu aspect liniştitor. 

— Nu, tranşase problema o femeie cu ochelari enormi, în 
nici un caz personaje din desenele animate! Ne-ar lua drept 
nişte bufoni. De ce nu o fetiță? Ceva care să se afle la mijloc 
între sirenă şi elf. Drăguță la privit, dar un pic ireală. 

Toţi se aplecaseră spre vasul cu gelatină vie. 

— Crezi că biftecul ăsta gânditor se poate transforma în ceva 
plăcut la vedere? mârâise unul dintre bărbaţi cu o grimasă 
rea. 

— Eşti un nesimtit! protestase femeia. Vorbeşti de un 
organism pe care tocmai l-am făcut să se nască. 

— Deja cazi în capcana romantismului! vocifera bărbatul. L- 
am fabricat, nu l-am făcut să se nască? E la fel ca şi cum ai fi 
construit un motor cu țevi de carne şi nituri din cartilagiu. Nici 
măcar un biftec gânditor nu e, e un ordinator meşterit cu carne! 
Comedia asta e complet lipsită de afectivitate. 

Fetița asculta în repetate rânduri aceste înregistrări aşa 
cum ai răsfoi un vechi album de fotografii. Capul ei era un 
hangar încărcat de mobile cu sertarele goale. Fusese învățată 
să execute gesturi, să adopte anumite atitudini. I se 
planificase viaţa în funcție de rolul pe care urma să-l joace în 
burta fiarei, dar asta lăsa destule dulapuri neocupate, multe 
căsuțe albe, alveole virgine... 

Înlăuntrul ei exista o poftă monstruoasă, o exigență căreia 
nu ştia ce anume să-i dea. Un vârtej îi agita centrul craniului, 
un turbion ce aspira vidul. Ghicea că-i scăpa ceva 
fundamental, ceva pe care CEILALŢI îl posedau. Era 
invidioasă pe ei, ea, ordinatorul de carne. Îi... detesta. Acest 
sentiment îi ținea de cald, căci constituia o dovadă a 


capacităţii ei afective. Şi-l cultiva cu grijă, întreținându-l ca pe 
o flacără rară, temându-se să nu-l vadă dispărând sau 
atenuându-se. Ea exista prin ură, şi asta-i ajungea. Când 
îngreunarea mintală îi lua în stăpânire spiritul, când se 
simțea redevenind o maşină şi capul i se umplea de un 
zgomot confuz, asculta din nou înregistrările conversațţiilor 
premergătoare "naşterii" ei, absorbind cu nesaț disprețul 
conținut în fiecare cuvânt: Biftec gânditor... Maşină de carne... 
Chestia asta... Comedia asta... 

Astăzi exista în ciuda lor, independentă de ei! Nu-i trebuia 
decât timp! 

Timpul de-a învăţa să se slujească de bulgărele cenuşiu pe 
care i-l îndesaseră în cap. lar pentru asta trebuia să se 
mențină în viață, să păzească scânteia de sentiment ce 
pâlpâia în ea. Ştia că dacă acel licurici s-ar stinge, avea să 
piardă orice şansă de a-şi depăşi condiția de maldăr de 
gelatină protoplasmică. 

Trebuia să-i urască, în fiecare clipă, în fiece minut. Într-o 
zi sau alta, avea să descopere la ce servea acest sentiment 
care palpita în ea şi o ajuta să se smulgă din 
somnambulismul căruia îi fusese predestinată. 

Făptura aştepta, tupiliată în pântecul fiarei, chircită peste 
sine însăşi, sugându-şi degetul pentru a semăna cu o fetiță 
adevărată. Şi lucrul acela creştea într-însa. O flacără roşie 
care lumina hangarul gol al spiritului ei. Într-o zi le va 
dovedi... 

Fetița cu ochii goi se lăsă să alunece pe limba monstrului 
pentru a ajunge în fundul beregăţii. Saliva fiarei înlesnea 
coborârea şi căzu aproape de îndată în tunelul esofagului. 
Glandele ei olfactive o făceau imună la înfiorătoarea duhoare 
ce domnea în labirintul visceral al garguiului. Goni pe 
toboganul tunelului, în mijlocul băltoacelor de salivă. 
Monstrul închise fălcile, transmițând un ecou surd prin 
fiecare os al scheletului ei. 


kkk 


Mathias o privea pe Patricia dormind în mijlocul 
cataloagelor mototolite. Din ajun, i se învârtea în cap o idee 
plină de răutate. O idee împrumutând numele lui Cornelius 
Vladewsky. Între timp, se înnoptase, iar numele continua să-i 
alerge în cerc prin cuget: Vladewsky... Vladewsky... 

Mathias stătea aşezat pe o saltea pusă direct pe podea. 
Neoanele  luminau  talmeş-balmeş-ul din cameră, cu 
străfulgerări albăstrii. Fanning îşi privea fix tubul moale al 
sexului. Poate-ar fi fost mai bine să se arunce peste tânăra 
femeie pentru a uita ceea ce clocea încetişor înlăuntrul lui... 
Poate că ar fi trebuit s-o ţintuiască, prin împingeri puternice 
ale şalelor, pe somiera ce ţinea loc de pat... Numai că Patricia 
dormea somnul grețos pe care-l provoacă narcoticele. Iar 
ideea se învârtea în ţeasta lui Fanning ca un vultur descriind 
cercuri din ce în ce mai strânse. 

Se ridică şi începu să-şi îmbrace veşmintele de predicator. 
Stofele lunecau greu pe pielea sa umedă de transpirațţie. Se 
încălță clătinându-se şi ieşi din apartament ca un hoţ. 

De îndată ce se văzu în stradă, o luă la fugă. Alerga ca să 
nu urle. Tensiunea nervoasă îi umfla pieptul cu un preaplin 
de vapori anunțând explozia. Se afundă sub arcade, dând din 
brațe ca să-şi țină echilibrul. Derbedeii ce se învârteau pe- 
acolo o luară la sănătoasa văzându-l, convinşi că zăriseră un 
loup-garou* Loup-garou - (lit. "lup-laur”; engl. werewolf om atins de o maladie 
oculta, care se transformă în lup la apariţia lunii pline (aprox. "vârcolac”) (N. T.) în 
plină transformare. Mathias se prăbuşi în capătul 
bulevardului, cu spume la gură. încercă să-şi răcorească 
fruntea pe marmura unui monument închinat morților, dar 
avea o asemenea febră încât încălzi lespedea. 

Puțin mai încolo, o Unitate de justiție autonomă urmărea 
doi hoţi pe motocicletă. Pilotul mergea în zig-zag printre 
coloanele arcadelor, pentru a scăpa de cleştele articulat al 
tancului mobil, dar brațul de oţel nu lua în seamă aceste 
tertipuri şi se năpustea pe scurtături, zdrobind trunchiurile 
stâlpilor şi spărgând vitrinele. Când şenilele trecură huruind 


la câțiva centimetri de fața lui, Mathias se ghemui lângă 
monument. Strada desfundată împrăştia solzi scămoşi. 
Blindatul nebun sughița răspândind un miros de ulei cald. 
Articulațiile braţului de intervenţie scrâşneau la fiecare 
mişcare, iar fălcile cleştelui clănțăneau ca nişte foarfeci, 
muşcând fără discernământ trotuarele sau maşinile 
staționate. 

După câteva clipe, Mathias se ridică şi se năpusti pe o 
străduţă lăturalnică. Simplul fapt de a fugi îl desemna ca pe o 
virtuală ţintă, dar nu se putea abţine. În cele din urmă, se 
opri gâfâind în holul unui imobil lepros. O cutie de scrisori 
turtită anunţa cu litere pe jumătate şterse: 

Cornelius VLADEWSKY. Etaj 2. 

Fanning se agăţă de balustradă şi urcă greoi panta scărilor 
scârțâitoare. La etajul doi dădu peste o uşă blindată ce se 
întredeschise automat la apropierea lui. 

— Te-am văzut pe geam când ai sosit, rosti un glas gâjâit 
din interiorul apartamentului. Intră şi ia un ciocan... 

Mathias se strecură prin crăpătura panoului de oţel. Un 
bărbat slab, descărnat, stătea în patru labe în mijlocul unui 
covor ros până la urzeală. Era în slip şi tricou de corp, ca un 
om care tocmai a sărit din pat. Părul lung şi cărunt îi atârna 
în față, mascându-i trăsăturile scobite. Bărbatul ţinea un 
ciocan şi părea ocupat să pândească ceva ascuns sub un 
bufet. 

— Scârboşeniile astea se înmulțesc, mormăi el în loc de 
salut. Mai rău ca gândacii sau ploşnițele... Ar fi trebuit să fiu 
mai prudent... 

Fanning se lăsă să cadă pe un scaun. Apartamentul 
semăna mai mult cu un laborator decât cu o locuință. Acvarii 
cu gelatină protoplasmică umpleau tot locul. Cornelius 
Vladewsky amplasase cam peste tot cuve emailate pline cu o 
dulceaţă vie, alimentându-se din butelii mari cu glucoza 
agăţate pe stative. În centrul încăperii se afla un pat de 
campanie cu cearşafuri îngălbenite. 


— Cu ce te ocupi, de când te-au pus pe liber de la 
laboratoarele Mikofsky? întrebă Mathias, încercând să-şi 
potolească bătăile dezordonate ale inimi. 

— Lucrez pentru albumele de bandă desenată, bodogăni 
Cornelius. Fabric personaje din gelatină protoplasmică după 
schițele pe care le primesc prin poştă. Meşteresc şoricei care 
sar prin aer, rațe care zâmbesc, vaci care dansează... N-ai 
răsfoit niciodată vreuna din revistele astea pentru cretini? 

— Ba da. Credeam însă că sunt concepute în ateliere 
aseptice... 

— Faci bancuri? Ar costa prea scump. Ni se furnizează 
gelatina, asta-i tot. Noi trebuie să ne descurcăm pentru a o 
transforma în imagini mişcătoare. În plus, trebuie să fie 
parfumate şi să aibă gust bun! 

Cornelius îşi prăvăli ciocanul peste o formă minusculă ce 
se târa pe covor. Mathias avu timp să distingă un fel de leu 
împopoţonat cu cască colonială şi chiloți roşii. Bucata de 
gelatină explodă sub impactul ciocanului. Şocul stârni din 
ascunzători alți lei gătiți la fel, care începură să se ascundă în 
crăpăturile parchetului. Se risipeau ca insectele nocturne 
surprinse de lumină. Cornelius îi urmărea dând cu ciocanul 
în podea. 

Fanning simți că fierbe de nerăbdare. 

— Opreşte-te! urlă el. Ce faci, pentru Dumnezeu? 

— E greşeala mea, gemu omul cu păr sur. Pentru a câştiga 
timp, am vrut să pun la punct o formă de protoplasma ce se 
reproduce prin sciziune, ceea ce m-ar scuti să compun de 
două sute de ori acelaşi personaj, înţelegi? Necazul e că nu 
mai reuşesc să le-mpiedic să se reproducă. Sunt literalmente 
invadat de eroul unei benzi desenate complet idioate: Fanouk, 
leul explorator... Sunt peste tot, în fiecare fisură, după 
mobile. De cum sting lumina, o iau la fugă prin apartament şi 
se urcă pe mine. 

— Se reproduc? 

— Da. Scindându-se pe mijloc, ca amoebele. La început era 
practic, câştigam o grămadă de timp. Indivizii mă plăteau ca 


să compun o sută cincizeci de Fanouki trăgând cu revolverul. 
Eu nu făceam decât unul, iar următorii se fabricau de la 
sine... Dar, de la o vreme, au început să dea pe dinafară. 
Ascultă, mai bine ia un ciocan şi ajută-mă! 

Mathias se supuse. Un leu mic se târa aproape de pantoful 
său stâng, îl strivi. Personajul explodă pe dată, 
preschimbându-se într-un scuipat lipicios şi incolor. 

— E adevărat c-o să înfunzi puşcăria? murmură dintr-o 
dată Cornelius cu un glas ciudat de şuierător. 

Fanning fremăta. Bătrânul nebun continua să fugărească 
animalele de gelatină pe întinderea covorului peticit. 

— Ştiu de ce te afli aici, continuă el, fără a-şi privi 
interlocutorul. Nu-i prea complicat de ghicit. Am să-ți spun 
ceea ce vrei să auzi: FĂ-O! 

— Despre ce vorbeşti? 

— Despre spargere! îți spun eu: fă-o! 

— Eşti țicnit! 

— Iar tu, ipocrit. Ştiu că laboratoarele lui Papa Mikofsky au 
livrat patru seifuri vii la B.D.S. Mi s-a mai povestit şi că ai fost 
să "expertizezi" lădoaiele alea împuţite... Aşa se nasc, 
întotdeauna, ideile. Ţi-o repet: fă-o! Ai venit ca să-ți vorbesc 
despre gargui, nu? 

Mathias se ridică în picioare. Sudoarea i se prelingea pe 
frunte, revărsându-se peste sprâncene. Începu să măsoare în 
zig-zag încăperea, printre cuvele cu protoplasmă. Paşii săi 
furioşi făceau să se clatine baloanele cu glucoză agățate în 
cârligele lor. Într-un târziu, se opri. Douăzeci-treizeci de 
Fanouki fojgăiau pe masă, ronțăind un cotor de măr şi nişte 
firimituri de brânză. 

— Nu-ţi bate capul cu problemele de conştiinţă, îl sfătui 
Cornelius, băgându-şi o mână în slip ca să se scarpine la 
testicule. Dacă respecţi regula jocului, te-ai fript. Vei sfârşi la 
ocnă, iar Cască-de-os o să-ţi transfere gagica în cine ştie ce 
bordel. Cu ce găseşti în seifurile Băncii de Depuneri Speciale, 
poţi să-ţi cumperi jumătate din Pământ. 


— Asta-i delir! bâigui Fanning. Nimeni nu poate da o 
asemenea lovitură! Ar fi o adevărată sinucidere... 

Cornelius izbucni într-un râs astmatic care făcu să-i 
fluiere bronhiile pline de zgură. 

— N-o fă pe mironosița! rânji el. Dacă eşti aici, înseamnă că 
ai deja o idee, nu-i aşa? Ai rumegat şi-n cap ţi s-a aprins un 
beculeţ. Ai găsit mijlocul de-a băga mâna în chiloţii B.D.S.- 
ului, sunt sigur. Dă pe gură! 

Mathias îşi şterse fruntea cu reverul mânecii. Ezita. 
Cornelius Vladewsky fusese deja dat afară de la laboratoarele 
Mikofsky pentru că se interesase prea îndeaproape de 
sistemul seifurilor vii. Se murmura chiar că imaginase un 
anumit număr de "antidoturi", punând în pericol fiabilitatea 
cuferelor de sinteză. O asemenea crimă nu putea fi trecută cu 
vederea. 

— Prima problemă! atacă el. Cum ai face ca să pătrunzi în 
bancă? Fără îndoială, holurile, birourile şi ascensoarele sunt 
sub supraveghere electronică. Intrarea prin efracţie în 
localurile B.D.S. ar declanşa instantaneu zece semnale de 
alarmă. Or, nu ţi-e necunoscut faptul că acel sector e trecut 
sub controlul mai multor Unităţi de Justiție Autonomă. Ai fi 
reperat şi prins încă înainta de-a fi apucat să te strecori în 
liftul ce coboară la criptă... 

Fanning înclină capul. 

— Ştiu. Mă gândeam însă să pătrund în local într-ascuns, 
prin fereastra de la căcăstoare sau ceva asemănător. Cred că 
există un vicleşug ca să te furişezi fără riscuri în subsolurile 
băncii. 

— A, da? Haide, ador istoriile de genul ăsta, povesteşte! Ştii 
că toată suprafața planşeului e echipată cu detectoare de 
greutate şi că fasciculele electronice baleiază spațiul 
localurilor pentru a repera cea mai mică variaţie volumetrică? 

— Da, mormăi Mathias, dar îţi repet: nu se pune problema 
să intru prin efracție. Am să fiu livrat. 

— Livrat? 


Cornelius tresărise. Astfel dichisit — în slip, cu ciocanul în 
mână — oferea o imagine vrednică de milă. 

— Ştii cum sunt hrăniți monştrii ăia? reluă Fanning. 

— Cu descărcări energetice. 

— Exact. Această energie o obţin bombardând cripta. 

— Aşa, şi? 

— Şi fără îndoială că nu ascultă bombele pe care le 
cumpără de la arsenal. Cineva care s-ar ascunde în interiorul 
uneia dintre ele ar fi automat coborât în interiorul depozitului 
şi n-ar avea decât să aştepte cu răbdare până-i vine rândul să 
fie aruncat fiarelor. 

— Stai-aşa! Aşteaptă! Şi cum ar supraviețui tipul de pe 
urma unei căderi de patruzeci de metri? Crezi că se poate sări 
din înaltul unei trape de bombardament ajungând pe sol 
printr-o simplă rostogolire? Sau contezi pe o paraşută? 

— Nu. Voi cobori odată cu bomba. Mai înainte, însă, mă voi 
fi echipat într-un scafandru de protecție urbană. Un 
scafandru dotat cu compensator de şocuri şi capabil să 
reziste la cele mai mari solicitări. 

Cornelius se scarpină în barbă. 

— Fir-ar să fie, şopti el, ar trebui să-ţi cadă în mână un 
super-model. O armură de prima calitate. Presupun că pe 
urmă ai să te laşi înghiţit de unul din gargui? 

— Da. Voi cobori în stomacul său şi mă voi instala în 
peştera lui Ali Baba, în mijlocul casetelor pline cu aur, 
aşteptând să se facă ziuă. Când se vor dezactiva sistemele de 
securitate, am să ies din animal prin sfincterul anal şi am să 
iau ascensorul. Mă pricep destul de bine la electronică ca să 
reuşesc să şuntez circuitul şi să urc până la parter. În final, 
nu-mi va mai rămâne decât să mă amestec printre angajaţi şi 
clienți. Le-am studiat planurile. Au o asemenea încredere în 
jivinele alea încât n-au prevăzut ipoteza că cineva ar putea 
urca din criptă ziua în amiaza mare. Chiar directorul mi-a 
spus că ascensorul nu e protejat decât printr-un cod foarte 
banal. Se poate ieşi uşor din bancă, întrucât e practic 
imposibil să intri... cel puţin, aşa cred ei! 


— Aşteaptă! interveni Cornelius. În raționamentul tău sunt 
multe lucruri care nu merg. Dacă te laşi înghițit de bestie, vei 
fi digerat automat de către sucurile gastrice secretate de 
stomacul ei. Nici un scafandru, fie el cât de perfecționat, nu 
va rezista agresiunii diastazelor mai mult de treizeci de 
minute. Nici nu se pune problema să aştepţi liniştit 
deschiderea foalelor ca să ieşi din ascunziş. La ora aia, 
scafandrul tău va fi complet dizolvat de substanțele corozive 
care-l vor impregna. 

Mathias clipi din ochi. 

— Dar credeam că armurile sunt invincibile... 

— Te laşi intoxicat de publicitate. Fiecare agresiune 
suportată scurtează durata de viață şi eficacitatea unei 
cuirase. Un scafandru e ca o coardă de alpinism: rezistă la o 
cădere, la două căderi, şi pe urmă... se rupe. În plus, aceste 
forme de protecţie au fost concepute pentru orăşeni, nu 
pentru combatanți. O armură purtată de un om normal nu 
încasează nici în zece existențe ceea ce o vei sili tu să îndure 
într-o oră. Treaba asta trebuie să-ți intre-n cap: de fiecare 
dată când o să înregistreze o nouă agresiune, se va "fragiliza" 
încă puţin. Pornind cu un scafandru foarte bun, ai şanse să 
rezişti maximum trei sferturi de oră. Cele mai rele sunt 
sucurile gastrice. Au să-ți halească platoşa într-un timp 
record. Ai s-o vezi înmuindu-se, dizolvându-se, şi-ai să te 
pomeneşti gol-goluț în stomacul monstrului. Nu poți aştepta 
momentul când au să debranşeze sistemele de securitate. La 
ce oră se efectuează bombardamentul nutritiv? 

— La miezul nopții. 

— Nouă sau zece ore în burta unui gargui! E o demenţă! 
Nu, e imposibil! 

— Şi dacă aş ieşi cât mai repede posibil din monstru, 
încercând să fug către ascensor? M-aş ascunde într-o 
înfundătură, după ce m-aş descotorosi de scafandrul dizolvat. 

— Exclus! Fiara te va urmări, fără să te slăbească o clipă. 
N-ai s-o poţi ţine în şah până la ora deschiderii birourilor — n- 
are sens să-ți faci iluzii. Şi-apoi, dacă trebuie să şuntezi 


închizătoarea electronică a liftului, vei fi nevoit să te expui cel 
puțin zece minute, iar ea va avea tot timpul să te devoreze. 
Dacă nu mai porți cuirasa, de astă dată nu vei mai avea 
ocazia să te strecori prin gaura curului! O să fii digerat în 
şaizeci de secunde! Planul tău nu merge! Schema cu bomba e 
genială, dar te împiedici la procedura de ieşire. 

— Vezi vreo soluție? 

— Acţiunea sucurilor digestive nu poate fi întârziată. Ar 
trebui să poţi manipula animalul din interior, acționând 
asupra glandelor, ceea ce e foarte complicat. Ai cunoştinţe de 
fiziologie? 

— Oarecum. La ce te gândeşti? 

— La posibilitatea de a le provoca monştrilor o criză 
cardiacă. 

— O grenadă n-ar fi de ajuns? Dacă explodează în 
pântecele bestiei, cred că... 

— Nu! Porcăriile astea se hrănesc cu energie pură, ştii 
doar! Suflul grenadei tale ar fi de îndată digerat ca o acadea. 
Nu există decât o singură modalitate de a scăpa: să intervii 
direct asupra anatomiei animalului, imprimând glandelor 
formula care să-l ucidă "natural". 

— Dar sunt patru gargui... Dacă omor unul, celelalte tot 
acolo vor fi, încercând să mă muşte de cur! 

— Nu şi dacă ataci imediat monstrul care comandă turma. 
Odată cu moartea liderului, celelalte vor fi complet 
debusolate. Le va trebui o bună bucată de vreme ca să se 
reconstituie sub formă de clan, şi asta-ți va lăsa răgazul să-ţi 
faci bagajele. 

— Eşti sigur de teoria asta? 

— Pe cât de sigur poţi fi de orice teorie neverificată în 
practică. Tu vei avea posibilitatea s-o verifici! 

— Crezi că voi reuşi să-i provoc un infarct în mai puţin de 
treizeci de minute? 

— E posibil, dacă-ţi înveţi bine lecţia. 

— Dar cum să recunosc conducătorul turmei? 


— Nu-ţi fă probleme! Întotdeauna, şeful atacă primul. Nu-ţi 
rămâne decât să aştepţi până eşti înfulecat. 

Mathias măsura nervos apartamentul în lung şi în lat. 
Mirosul de gelatină protoplasmică îi provoca crampe la 
stomac. 

— Mai e un amănunt, remarcă el. În interiorul garguiului 
principal e creatura aia căreia i se zice "ciobăniță"... Cum o să 
reacționeze când voi da eu buzna? 

— N-o să reacționeze nicicum. E o grămadă de carne fără 
inteligență, programată doar pentru a îndeplini un anumit 
număr de gesturi. Te va privi probabil cu gura căscată, ca o 
idioată-a-satului. Ceea ce vei face tu nu corespunde nici 
uneia dintre schemele implantate în creierul ei. Nu te ocupa 
de ea. Singura problemă reală e cum anume mă vei plăti 
pentru cursul de fiziologie pe care am să ţi-l predau. Vreau 
zece la sută din pradă. Merită! Nimeni nu te-ar putea instrui 
mai bine. E necesar să fi stat ani de zile în preajma cuferelor 
vii ca să le cunoşti geografia măruntaielor! 

— Cinci la sută, propuse Mathias. Eu îmi asum toate 
riscurile. 

— Okay! capitulă Cornelius. N-am ştiut niciodată să mă 
tocmesc. Mă duc să fierb nişte cafea. Înainte de toate, însă, 
eşti sigur că-ți poți procura un scafandru excelent de 
protecţie urbană? Îţi trebuie neapărat unul de primă clasă, 
nu platoşă de bucătăreasă... 

— Se face, confirmă Fanning, am unul în vizor. 

Vladewsky reapăru peste câteva minute cu o enormă 
cafetieră aburindă şi două ceşti. 

— E musai să-ți reuşească lovitura! oftă el. E ultima 
noastră şansă de a fugi din țara asta de rahat, înainte ca 
roboții să-nceapă să ne plimbe în lesă ca pe nişte câini. 

— Unde-ai să te duci? 

— În Africa, sau în Indii... Acolo, încă mai poţi să te caci 
fără ca vreo maşină să vină imediat să-ți ardă curul cu 
aerosol bactericid. 


Bătrânul turnă cafeaua în ceşti, apoi se duse lângă 
bibliotecă şi începu să cotrobăie prin rafturi. Deplasa cărțile 
gâfâind, ca şi cum ar fi fost cărămizi mari îngrămădite la 
nimereală. De fiecare dată când mişca un volum, un cârd de 
leişori exploratori se împrăştiau de-a lungul etajerelor. 

— Ascultă, spuse el, nu vreau să te amăgesc. N-am lucrat 
la proiectul garguilor, dar am compus destule animale 
sintetice ca să ştiu că fiziologia lor e aproape întotdeauna 
calchiată după aceeaşi schemă. Există bineînțeles, o doză de 
risc. Băieții din laboratoare au putut recurge la unele inovații. 
Oricum, a trecut un an de când m-au aruncat în stradă. Tu 
hotărăşti dacă accepţi partea de înflorituri artistice din 
explicații... 

— N-am de ales, mârâi Fanning. Grăbeşte-te! 

Cornelius se apropie, cu braţele încărcate de cărți, broşuri 
şi vederi în secțiune pe care le etala pe covor. Un peisaj de 
glande, nervi, vene invada pas cu pas planşeul. Bătrânul 
vorbea cu un glas monoton, de conferențiar obosit. Degetele 
sale alergau pe traseul arterelor, indicând zonele strategice. 
Mathias avea impresia că studia un plan de metrou cu 
bifurcaţii extraordinar de complexe. 

— Nu-i chiar aşa de complicat, comenta Cornelius. 
Pilotarea unui animal sintetic poate fi învățată într-un 
weekend. N-am să intru în amănunte: ca să simplificăm, 
imaginează-ţi că anatomia fiarei e un pian gigantic. Un pian 
din carne, ale cărui corzi sunt făcute din vene şi muşchi. 
Nervii sunt pe post de clape. Dacă ştii să apeşi la locul 
potrivit, vei obține reacția dorită. Trebuie să înveţi un anumit 
număr de acorduri fiziologice. Aceste acorduri guvernează 
garguiul, intervenind direct asupra secreţiilor lui hormonale... 

Vocea lui Vladewsky torcea în urechile lui Fanning aidoma 
unui pisoi pe cale de a adormi. Arătătorul îngălbenit de 
nicotină fugea pe planşe şi planuri. Animale jupuite se 
succedau prin fața ochilor, imunde rămăşiţe aruncate pe 
taraba unei titanice măcelării. Mathias lupta cu oboseala. 
Acum, că recunoscuse în fața propriei conştiinţe dorința de a 


da o spargere, tensiunea nervoasă îl părăsise dintr-o dată, 
lăsându-l moale, plutitor, ca un convalescent slăbit după o 
boală grea. 

Cornelius îl ghida printr-o arhitectură de carne maltratată, 
şuşotea, adoptând fără a-şi da seama atitudinea unui 
conspirator de operetă. Semnala nervii ascunşi sub grăsime: 

— Aici va trebui să sapi, insista el. Ciupind nervul, vei 
provoca o descărcare reflexă care... 

Pe măsură ce bătrânul avansa în prezentarea strategiei 
sale mortale, Fanning îşi dădea seama cât de dificilă era 
treaba la care se înhăma. 

— Toate astea o să le iei cu tine, să le studiezi serios, ca un 
elev care se pregăteşte pentru examen. Dacă ai nevoie de o 
explicație, mă găseşti aici. Repetă-ţi în gând că nu-i mai greu 
decât să conduci un camion mare sau un car de asalt. 
Singura deosebire e că, în cazul nostru, tabloul de bord e viu 
şi că nu vei dispune decât de treizeci de minute pentru a face 
balena aia să crape. Dacă cercetătorii din laborator au operat 
modificări fiziologice, va trebui să bâjbâi puţin... 

— Okay, oftă Mathias, îndeasă-mi toată literatura asta într- 
o geantă! Mă apuc să învăţ de mâine. Mai întâi, însă, trebuie 
să pun mâna pe scafandru. Fără el, n-are rost să mă 
aventurez acolo. 

— Vei jefui dugheana unui vânzător? Ai grijă, sunt 
supravegheate de Unităţile de Justiție Autonomă... 

— Nu, am un alt mijloc. Cunosc o fată care are o cuirasă 
extrem de perfecționată pe care n-o foloseşte. Am să i-o iau cu 
împrumut pentru câteva zile. 

— Şi arsenalul, şi bombele? Te-ai gândit cum vei proceda? 

— Da. Cunosc bine dispozitivul de securitate. Ca sticlete, 
am avut dosarul în mâini. Din partea asta, nu voi întâmpina 
greutăți. 

Se ridicară de pe scaune, rămânând față în față. Tăcerea 
devenise dintr-o dată mai densă. Pe parchet, personajele 
protoplasmice mişunau şi se fofilau printre cărțile risipite. 


— Încă mai poţi renunţa, spuse blând Cornelius. Asta-i 
fraza rituală care se pronunţă în astfel de cazuri, nu? 

— Ştii bine că n-am de ales. De altfel, n-ai nici un chef s-o 
las baltă. 

— Aşa e, recunoscu bătrânul, începând să strângă 
documentația într-un sac do pânză. 

Când Fanning părăsi imobilul, bezna începea să se dizolve 
pe deasupra acoperişurilor. Se gândea la Sarah Muraille şi la 
povestea pe care i-o pregătise: "Înțelegi, e vorba de Patricia, 
nevastă-mea. E atinsă de sindromul țestoasei, îi trebuie cu 
orice preț un scafandru. Dacă nu-i găsesc unul în patruzeci şi 
opt de ore, e-n stare să se sinucidă. E pe punctul să-şi piardă 
minţile. Împrumută-mi-l pe al dumitale... Nu rişti nimic. Am să 
ti-l înapoiez...”. 

Era plauzibil? Da, poate, dacă năvălea peste ea intempestiv 
şi ştia să-şi joace rolul. 

Luă metroul. Oboseala şi enervarea îi depuseseră pe piele o 
peliculă lipicioasă. Avu nevoie de douăzeci de minute ca să 
iasă la baza imobilului unde locuia roşcata. O migrenă 
îngrozitoare îi sfâşia țeasta deasupra sprâncenelor. Apăsă 
butonul de apel al interfonului şi-şi spuse numele. Sarah nu 
păru surprinsă să-l audă. Acţionă poarta de la intrare şi 
deblocă ascensorul. 

Mathias intră în cabină, cu stomacul contractat, repetând 
în minte textul. Epuizarea nervoasă îi conferea o expresie 
adecvată, dar se temea să nu vorbească fals. leşi pe palier. 
Sarah Muraille îl aştepta în pragul apartamentului, înfăşurată 
într-un capot de mătase. Fără machiaj, trăsăturile ei acuzau 
prima oboseală a celor patruzeci de ani. Avea ochii 
încercănațţi şi obrajii umezi, ca o persoană care nu pusese 
geană peste geană. Fanning avu brusc certitudinea că gura 
femeii duhnea a tutun şi alcool. 

— Scuză-mă că te-am sculat la ora asta, atacă el, dar am o 
problemă. Patricia, soția mea... 

— Intră, îl întrerupse Sarah, făcându-i loc. 


Apartamentul era cufundat în întuneric. O singură veioză 
răspândea o aură albăstrie. 

— Nu dormeam, murmură ea, cu o voce răguşită. Mă- 
ntrebam când te vei hotări să treci... 

Fanning înghiți dureros. Ochii nu i se puteau desprinde de 
pe uşa întredeschisă a dulapului, dincolo de care ghicea 
silueta greoaie a scafandrului. 

— Ştiu ce vrei să-mi ceri, spuse Sarah. Mai ştiu şi la ce te 
gândeşti. 

Mathias se răsuci pe călcâie. Femeia făcu un pas spre el, 
clătinându-se uşor. El pricepu că-şi petrecuse noaptea bând. 
Sânii ei prea grei se înălțau şi coborau în ritmul respirației 
precipitate. 

— Şi pe tine te munceşte! îl ironiza Sarah. Ţi se-nvârte-n 
creier ca un peşte roşu înnebunit să găsească ieşirea din 
acvariu... 

— Despre ce vorbeşti? se încumetă sa întrebe Fanning, 
vizibil stânjenit. 

— Despre B.D.S., şopti femeia, n-o fă pe nevinovatul! Boala 
te-a pocnit în mijlocul criptei, alaltăieri. Ţi-ai spus: "Şi dacă ar 
fi o fisură?'. Nu-mi înşira poveşti! De atunci, n-am încetat o 
clipă să mă gândesc la treaba asta. Am privit planurile, am 
elaborat ipoteze... Dacă îmi ceri scafandrul, înseamnă că ai 
găsit o modalitate... Mă înşel cumva? 

Mathias ezită. Sarah îl privea cu un soi de răutate avidă. 
Capotul i se întredeschisese şi i se distingea clar desişul de 
păr pubian. Acest fapt nu părea însă s-o afecteze. 

— Vreau partea mea! aruncă ea cu o voce tăioasă. Dacă-i 
jefuieşti pe nemernicii ăia, vreau să-mi trag un beneficiu. Eu 
te-am introdus acolo! De scafandrul MEU e vorba! 

Se apropie de Mathias, mai-mai să-l atingă, iar el simți 
cum îl inundă mirosul acelei femei neliniştite, cu subsuorile 
umede şi gura păstoasă. 

— Am înţeles că trebuia s-o facem, reluă ea, fixându-l cu 
un aer halucinat. E o mână pe care ne-o întinde destinul, şi 
ocazia nu se va mai repeta! Dacă ne îmbogăţim, vom putea 


fugi spre ţările din lumea a treia. Vom începe o viață nouă, 
departe de tot acest infern informatic, de aceşti roboţi care ne 
vor înghesui nu peste mult timp în cuştile unei grădini 
zoologice... Vei cobori în criptă şi îi vei spinteca pe monştrii 
aceia, ca să-i faci să scuipe grămezile de diamante... 

Femeia se agățase de reverele lui Fanning. Negligee-ul îi 
alunecase de pe umeri, şi ea rămăsese în întregime goală. 
Carnea ei avea o tentă de o atroce fragilitate, un soi de 
maturitate apropiată deja de pragul prăbuşirii. Mathias o 
cuprinse blând în brațe. Sarah plângea în tăcere, cu gura 
deschisă. 

— Ne rămâne atât de puţin timp! gemu ea. N-ai impresia că 
orele curg din ce în ce mai repede, că zilele se scurtează, că 
anii se chircesc? Trebuie s-o facem iute! Ia scafandrul! 
Urmează să-mi cedezi douăzeci la sută din ce vei obține. Asta 
va fi prețul colaborării şi al tăcerii mele. Dacă eşti prins, voi 
afirma că mi-ai furat armura. 

— Dacă dau greş, n-am să mai fiu găsit! spuse sec Mathias. 
Nu există nici o şansă să mai găsească ceva. Monştrii or să 
mă digere, cu scafandru, cu tot, fără a lăsa nici cea mai mică 
urmă.. 

Sarah se ghemui la pieptul lui, continuând să plângă cu 
sughițuri. Rămaseră astfel un lung răstimp, în timp ce lumina 
zilei creştea. 


CAPITOLUL VII 


Răsuflarea lui Mathias se repercuta în interiorul căştii cu 
acel şuierat vag metalic ce li se atribuie scafandrilor din 
filmele de aventuri. Noaptea învăluise zona de sub copaci, dar 
amplificatoarele vizuale incorporate în fanta vizierei iluminau 
peisajul, dându-i aspectul unui vechi film alb-negru cu 
secvențe  supraimpresionante. Mathias privea arborii, 
tufişurile, încercând un ciudat sentiment de irealitate. 


Avea impresia că se aşezase în fața unui aparat t.v. ce 
difuza o retrospectivă a filmului expresionist german. Aproape 
că-l mira absenţa subtitrajului în partea de jos a imaginilor. 

Făcu câțiva paşi.  Exoscheletul armurii răspundea 
admirabil solicitărilor interne. Decalajul între amorsarea 
mişcărilor "pasagerului" şi realizarea lor mecanică era infim. 
Pe Fanning îl surprindea suplețea de manevră oferită de 
instalații. Se pregătise să înfrunte o maşinărie greoaie şi 
stângace, un jug cu mişcări aproximative şi înfiorător de 
limitate. Dar scafandrul n-avea nimic din roboții de uzină ce 
repetau necontenit cele trei gesturi de bază necesare 
ambalării unei stive de cutii de conserve. Dimpotrivă, precizia 
mişcărilor sale era absolut surprinzătoare. 

Fanning porni printre copaci. Microfoanele exterioare, 
cărora le dăduse puterea la maximum, îi transmiteau un 
tumult asurzitor făcut din zgomote minore. Fiecare crenguță 
trosnea cu o detunătură de magnum .357, vântul prin frunze 
amintea interminabila sfâşiere a unei pânze de corabie prinse 
în furtună. O pisică rătăcitoare miorlăia cu forța unor răgete 
de tigru... Mathias îşi auzea fiecare pas bubuind într-o 
vibrație surdă de gong maltratat. Se gândea la monştrii aceia 
din filmele vechi science-fiction a căror înaintare era punctată 
prin bătăi de tobă. Înainta printre copaci ca prin mijlocul unei 
machete. 

"Voi scuipa foc", îşi spunea, "voi strivi automobilele, sub 
picioare, voi răsturna clădirile cu un dos de palmă...'. 

Se imobiliză sub coroanele arborilor. În fața lui se înălța 
un zid de sârmă ghimpată cu încrucişări pline de ţepi. Un soi 
de tricotaj înfricoşător din plasă, al cărei fiecare ochi fusese 
conceput să smulgă pielea vizitatorilor imprudenţi. Cadavre 
de animale rămăseseră prizoniere ale acestei împletituri. 
Iepuri, nevăstuici, spânzurau între firele de oțel; vântul le 
mişca rămăşiţele înnegrite, putrezite, răspândind în jur 
smocuri de blană... 

Dincolo de sârma ghimpată se întindea un teren viran 
accidentat, presărat cu cratere, care părea să fi suportat o 


ploaie de meteoriți. O pancartă mare şi învechită, flancată de 
un cap de mort simbolic, anunţa: 


PERICOL! CÂMP MINAT. 


Mai departe, se ghiceau formele unei construcții prelungi, 
în formă de buncăr. Arsenalul robotizat. 

Mathias deschise capacul panoului de comandă fixat pe 
antebraț şi opri microfoanele. Dacă urma să calce pe-o mină, 
nu ţinea ca explozia amplificată să-i spargă timpanele. 
Respiră adânc pentru a izgoni nodul de teamă ce-i astupa 
gâtlejul, dar acest exorcism nu se dovedi de nici o utilitate. 
Transpira, în ciuda temperaturii interne relativ răcoroase. 
Ezita. Ca un pilot instalat în cabina unui turboreactor, 
consultă diversele cadrane ce împânzeau interiorul căştii. 
Totul părea normal. Scafandrul era încărcat-ochi, sistemele 
sale de apărare arătându-se gata să suporte cele mai dure 
agresiuni. Mathias verifică afişajul compensatorului de 
şocuri. Totul depindea de acesta, de capacitatea sa de a 
genera mini-câmpurile de forță capabile să contrabalanseze 
impulsurile exterioare şi totodată să anuleze unde de şoc ce 
se năpustea asupra costumului. 

Ploaia începu să picure pe geamul, blindat al fantei de 
observaţie. Un ştergător de parbriz intră imediat în funcțiune. 
Armura demară în direcția sârmelor ghimpate. Mathias 
întinse mîinile. Degeţele sale robotizate secționară firele de 
oțel care cedară pocnind, ca nişte corzi de pian. Reuşi să facă 
o gaură la nivelul, solului, prin care se strecură fără a-şi face 
griji de ţepii metalici ce zgâriau pieptarul cuirasei. Îi 
trebuiseră două zile încheiate pentru a învăța să manevreze 
scafandrul. Sarah îl ajutase mult, dirijându-l în mijlocul 
apartamentului pe care se străduise să-l golească, pentru a 
uşura evoluțiile monstruoasei carapace. Mathias făcuse 
destule stricăciuni în cursul primelor ore de instrucție, 
pulverizând oglinzile, porțelanurile şi chiar anumite mobile. 


— E bine! decretase roşcata. O să te descurci de minune. 
Manualul spune că e nevoie de o săptămână de exerciţii, 
înainte de-a şti să-l manevrezi corect. 

— Nu putem aştepta atât de mult! i-o tăiase Fanning. 
Trebuie să ne grăbim! Nu ştiu câte zile voi rămâne blocat în 
arsenal. 

— Depozitul de bombardament are o autonomie de o 
săptămână, spusese Sarah. Presupun că este aprovizionat în 
fiecare duminică... 

Mathias ieşi de cealaltă parte a sârmelor ghimpate. 
Câmpul minat îi oferea acum perspectiva sa lunară, 
devastată. Din consultarea vechilor însemnări, ştia că acolo 
fuseseră îngropate toate tipurile de încărcături imaginabile. 
Se găseau mine anti-personal cu fragmentare, mine 
"săritoare" prevăzute spre a țâşni din pământ şi a exploda în 
aer împrăştiind maximum de schije, dar şi piese mari 
concepute pentru a disloca tancurile şi vehiculele blindate. 
Nomenclatura administrativă reţinea şi prezenţa "oalelor-cu- 
foc", acele mine aruncătoare-de-flăcări ce degajau într-o 
secundă o căldură înspăimântătoare, capabilă să carbonizeze 
un soldat încă înainte de-a avea timp să tipe. Nimeni, cu 
excepţia creierului electronic ce guverna arsenalul, nu 
cunoştea coordonatele de implantare ale minelor. Mai mult, 
un număr dintre ele aparțineau genului 'furişător', adică se 
mişcau în permanenţă ca nişte cârtițe ocupate cu săpatul de 
galerii. Era, deci, inutil să speri că le-ai putea localiza fără un 
material extrem de complex. Mathias apăsă un buton pentru 
a acționa transfocatorul ecranului vizual. Obţinu astfel o 
vedere în detaliu a suprafeţei solului. Pământul răscolit, 
săpat, sfâşiat, nu-i dădea nici un indiciu. Eroarea capitală 
consta bineînțeles în a pune piciorul în craterele lăsate de 
fostele explozii. Bună parte din ele erau probabil mimate. 
Acelaşi lucru era valabil şi pentru pietre, buturugi sau 
bolovani, aparent prea grei ca să fie ridicați şi reprezentând, 
la prima vedere, puncte de sprijin "sigure". Mathias auzise că 
se fabricau arbuşti falşi destinaţi acoperirii minelor. Un 


şiretlic redutabil consta în a imprima pe sol imitații ale 
urmelor unor labe de câine. Novicele avea întotdeauna 
tendința să urmeze acel itinerar, pornind de la principiul că 
animalul, într-un fel, "degajase drumul". În majoritatea 
cazurilor, urmele îl duceau drept spre o capcană de foc care-l 
sfârteca înainte de-a fi apucat să-şi înțeleagă greşeala. 

Fanning făcu trei paşi. Nu trebuia să piardă vremea 
reflectând. Rolul scafandrului era tocmai ca să-l apere de 
paşii greşiți. Se temea totuşi că, acumulând prea multe 
explozii, i se va slăbi compensatorul de şocuri. "Vei sări de la 
o înălțime de patruzeci şi cinci de metri, cu picioarele 
alăturate", îşi spunea el. "Fără compensator, care are sarcina 
să disperseze unda de şoc în punctul de impact, coloana 
vertebrală ţi se va disloca precum un colier căruia i se rupe 
firul!" 

Alungând acest gând neplăcut, avansa în linie dreaptă, îi 
era imposibil să determine cea mai mică strategie. Linia 
dreaptă avea meritul de-a economisi timpul. Făcu 
cincisprezece paşi, apoi infernul se deşteptă sub tălpile lui, 
proiectându-l în văzduh la peste trei metri deasupra solului. 
Fu orbit de lumina exploziei, dar nu percepu decât un ecou 
îndepărtat, foarte înfundat. Recăzu în noroi, fără a avea nici o 
senzație de şoc sau ciocnire. Nu păstra de pe urma 
deflagrației decât o stranie impresie de "lichiditate", ca şi cum 
ar fi efectuat o întoarcere bruscă în inima unei piscine cu apă 
închegată. Se sculă, cu urechile bâzâindu-i. Compensatorul îi 
murmura în spinare. Persistenţa undei de anulare îi dădu 
senzația că plutea deasupra solului ca un fakir în transă. Nici 
vorbă, însă. Avea picioarele fixate bine-mersi în mâlul răscolit 
de explozie. Se degajă şi-şi reluă mersul. Mai avea o sută de 
metri până la a doua perdea de sârmă ghimpată. Distanţa i se 
părea colosală. Grăbi pasul şi... zbură în aer pentru a doua 
oară. 

Înainte să aterizeze din nou, auzi suprafața scafandrului 
pocnind sub bilele de oțel ale minei cu fragmentare. Când 
atinse solul, instalația hi-fi din interiorul căştii se puse în 


funcțiune şi fu cufundat în torentul sonor al unui rock heavy- 
metal al grupului "Chewing Magnetic Tape". 

Înjură. Muzica îi umplea urechile, accentuând uşoara 
greață provocată de fasciculul de unde protectoare. 

Pipăi, în căutarea claviaturii de comandă de pe antebraţ, 
dar era buimăcit şi nu reuşi decât să programeze un vals de 
Strauss. 

Era furios şi neliniştit. Dacă armura dădea deja semne de 
dereglare la a doua explozie, începuse prost! 

"Fără îndoială, claviatura de comandă a lovit o piatră!" 
decretă el, încercând să se liniştească. Stomacul îşi reprima 
cu mare efort spasmele asemănătoare celor provocate de răul 
de avion. Compensatorul de şoc ţiuia de toată frumuseţea, 
degajând un miros de plastic cald. 

"E un scafandru de protecţie urbană", bombăni Fanning, 
"îl cam doare şi e normal. A fost fabricat pentru a rezista 
agresiunilor nocturne şi eventualelor atentate, nu unui tir de 
baraj!" 

Se opri pentru a da timp maşinii să-şi revină. Nu 
parcursese decât jumătate din drum, dar distingea mai bine 
clădirile arsenalului. Era un buncăr masiv cu colțuri obtuze, 
fără deschizături. Nici o ființă omenească nu-i trecea vreodată 
pragul. Toate manevrele erau efectuate de roboți industriali 
pe care o mişcare greşită nu risca să-i omoare. Mathias 
strânse din fălci şi o luă la fugă spre perdeaua de sârmă 
ghimpată. Era nerăbdător să termine. Ghetele scafandrului 
împroşcau în jur cu bulgări mari de noroi. Reuşi să facă vreo 
zece paşi, apoi solul se transformă într-un gheizer de foc, iar 
el decola spre cer aidoma unui om-ghiulea. Pusese piciorul pe 
o mină antitanc. Suflul exploziei îl proiectă direct în ochiurile 
plasei de oţel ce înconjura uzina. Sârma ghimpată cedă sub 
această lovitură de berbec şi Fanning se rostogoli în curtea 
arsenalului. 

I se învârtea capul. Acest nou şoc zăpăcise ordinatorul ce 
coordona mecanismele interne ale armurii. Muzica îşi spori 
intensitatea, iar ecranul vizual fu invadat de imaginile unui 


film pornografic scos din videoteca portativă a complexului de 
producţie. Mathias vomă, în timp ce decibelii formației 
Chewing Magnetic Tape îi maltratau timpanele şi un tip 
înzestrat cu un penis enorm sodomiza o fată blondă la 
douăzeci de centimetri distanță de ochii lui. Apoi se culcă pe 
spate, dibuind după pupitrul de comandă. Comise mai multe 
manevre greşite, accentuă, apoi diminuă încălzirea, ejectă o 
tabletă-prânz pe care o primi între sprâncene, înainte de a 
reuşi să scoată din circuit sistemul de distribuire a 
activităților distractive. Liniştea ce se instala instantaneu îi 
crea senzația unei dureri care se estompează. Văzu că era 
întins la mică distanţă de clădiri. Barajul de sârmă ghimpată 
se făcuse literalmente zob, în prezent o gaură uriaşă 
căscându-se în mijlocul plasei de oţel. 

Cadranele de control clipeau disperate în interiorul căştii. 
Compensatorul de şoc se deconectase pentru a trece pe auto- 
regenerare. "Necesită reîncărcarea", anunţă cadranul. "Durata 
de indisponibilitate estimată la o oră şi treizeci şi opt de 
minute". 

Mathias se ridică într-o rână. Imperturbabil, arsenalul îl 
domina cu fațada sa oarbă şi cenuşie. Trecură câteva minute, 
apoi solul începu să tremure sub apropierea unei maşini 
grele, probabil echipată cu şenile. Fanning mârâi o 
obscenitate. Trebuia acum să înfrunte inevitabilul câine de 
gardă robotizat, dulăul cibernetic programat pentru a se roti 
neobosit împrejurul clădirii. Unitatea autonomă dădu brusc 
colțul construcției, cu brațul articulat înainte, clănțănind din 
cleşte. Mathias nu schiță nici o mişcare de-a o lua la fugă. Cu 
stomacul strâns, se forță să ţină ochii deschişi în timp ce 
falca de oţel a brațului de intercepţie se închidea asupra lui. 

"Doamne Sfinte!" îşi spuse el, "ciudat efect"... 

Fu ridicat de la pământ parcă de către trompa unui 
elefant. Unitatea de supraveghere se afla acolo pentru a 
incinera orice ființă vie care se hazarda în perimetrul 
arsenalului. 


Mathias se pomeni dintr-o dată cu picioarele-n sus, iar 
sângele-i veni-n cap. Cu ochi injectaţi, văzu deschizându-se 
lent capacul chesonului de incinerare. Îşi reprimă un spasm 
de groază. Era prima oară când se confrunta într-un mod atât 
de... intim cu oroarea procesului automatizat de distrugere. 
Instinctiv, încercă să se degajeze, apoi îşi dădu seama cât de 
ridicolă îi era atitudinea. Venise acolo în unicul scop de a fi 
incinerat, şi n-avea sens să se răzgândească în ultima 
secundă. În orice caz, chiar de-ar fi dorit-o, era pus în 
imposibilitate fizică de-a o face. Braţul articulat îl aruncă pe 
fundul chesonului ca pe o lighioană periculoasă pe care te 
grăbeşti s-o azvârli într-un fund de ladă. Casca i se izbi de 
pardoseala temniței incineratoare, în timp ce cleştele se 
retrăgea. 

Capacul sinistrei cutii se închise neîntârziat. 

"Asta e", cugetă Fanning. "Dacă scafandrul nu rezistă, în 
două minute te-ai prăjit complet." 

Se ridică greu, strâmtoarea carcerei stânjenindu-i 
mişcările. În clipa când ajunse în picioare, pereţii începură să 
iradieze o aură roşiatică sporind foarte iute în intensitate. 

Rezistenţele se încingeau. În câteva secunde, tuburile de 
metal ce protejau conductorii electrici virară spre roşu, roz, 
apoi alb... Temperatura din interiorul scafandrului se ridică 
sensibil, ceea ce însemna că actualmente armura se afla în 
inima unui veritabil cuptor. Mathias simți înțepături 
asaltându-l în locurile unde cuirasa era mai subțire. Un miros 
de pânză uitată sub fierul de călcat îi urcă în nări, ca şi cum 
învelişul armurii s-ar fi pârlit la extremități. 

"Ține-te bine!", vocifera el mental, "ține-te bine!" 

Frica îi cuprindea sufletul. Maltratase cumplit cuirasa în 
cursul minutelor precedente; dar, mai presus de orice, se 
temea să nu vadă topindu-se un circuit sau un semnal de 
alarmă aprinzându-se pentru a decreta evacuarea imediată. 
Îşi privi braţele. Vopseaua exterioară se băşica formând un roi 
de clăbuci mari a căror texturii evoca guma de mestecat. 
Acum pereţii chesonulul emiteau o lumină orbitoare ce satura 


complet dispozitivul de amplificare vizuală a ecranului de 
observație. Fanning gâfâia ca un cardiac într-o saună, sângele 
îi bubuia în tâmple, iar pielea-i ardea. 

După un veac, rezistenţele se stinseră treptat şi-şi pierdură 
înfiorătoarea strălucire pentru a-şi regăsi tonurile roşii sau 
violacee. Mathias se culcă pe planşeu, cu brațele în lungul 
corpului. Armura fumega ca un pneu scos din foc. Căldura 
din centrul chesonului atinsese fără îndoială o mie de grade 
ca nimica. Unitatea de supraveghere se puse în mişcare, iar 
Fanning percepu clănțănitul şenilelor repercutându-se în 
dinţii săi, în pofida grosimii metalului. 

Dacă totul se desfăşura conform procedurii legale, robotul- 
dulău urma în mod normal să se ducă să-şi verse prada 
carbonizată în sasul prevăzut în acest scop. Era singura cale 
de a pătrunde în uzină: prin ghena de gunoi rezervată 
rămăşiţelor intruşilor! Legea obliga serviciul de protecție 
cibernetică să conserve trupurile '"interpelaţilor” timp de un 
an. O dată la fiecare douăsprezece luni, containerul unde se 
găseau stocate cadavrele era dus la Institutul medico-legal 
din oraş, astfel ca un medic de la poliție să arunce o privire 
rapidă carcaselor înnegrite şi să semneze tradiționalul bon de 
descărcare. După aceea, conţinutul tomberonului era 
deversat într-o groapă comună. 

Mathias se sili să rămână nemişcat. Unitatea de 
supraveghere se oprise lângă un perete al clădirii. Chesonul 
de execuţie basculă ca o benă, plasându-se în fata 
toboganului de evacuare. Capacul culisă. Fanning ridică uşor 
capul. O diafragmă mare se dilata în fața lui: intrarea ghenei. 
Dincolo de ea se afla toboganul de gunoi, şi la capăt — în 
inima uzinei — containerul unde erau îngrămădite cadavrele. 
Temnița-crematoriu basculă, proiectându-l înainte. Se simți 
lunecând pe o lungă pantă metalică, trecu printr-o nouă 
diafragmă şi se rostogoli peste cap pe o movilă de gunoaie. 

Ciuli urechea, încercând să detecteze zgomotul diferitelor 
valve închizându-se, dar tăiase circuitul microfoanelor şi nu- 
şi auzi decât zgomotul propriei respirații. Oftă, pentru a-şi 


elibera pieptul comprimat de angoasă. Amplificatorul vizual îi 
transmitea imaginea unui container plin cu minuscule 
carcase ca smoala, asemănătoare unor statui de bazalt. 
Ridică una. Era un cadavru de animal, o pisică — sau un căţel 
— pe care robotul pesemne că-l surprinsese în incinta uzinei. 
Se găseau multe forme prelungi, mari cât pumnul, al căror 
aspect îl amintea pe acela al unor pere caramelizate. Mathias 
sfârşi prin a-şi da seama că erau şobolani! Rozătoare reduse 
la starea de statuiete gudronoase, prin grija sasului de 
incinerare... 

În absenţa oricărui criminal om, unitatea de patrulare 
vâna şoareci! Fanning îşi înăbuşi un hohot de râs. 

Mătură terenul cu lovituri de picior şi porni spre fundul 
containerului. Acum trebuia să atace peretele cu lampa de 
sudură. De cealaltă parte se afla o pivniță, apoi urmau un 
culoar şi, în sfârşit, atelierele. 

Deschise trusa ignifugată prinsă pe şold şi scoase un 
creion laser militar conceput spre a decupa blindajul 
tancurilor. O dâră de lumină albastră ţâşni din vârful 
stiloului. Metalul începu să-şi schimbe culoarea, apoi să 
clocotească. Jerbe de scântei ricoşau pe pieptul lui Fanning. 
Oţelul cedă foarte repede: în interval de zece minute, Mathias 
deschisese o gaură destul de mare ca să-i încapă umerii. 

Se târi în deschizătură şi ieşi într-o pivniță betonată plină 
de lăzi. Un minuscul robot vânător-de-şobolani circula 
bâzâind la nivelul solului. Depistându-l pe Mathias, începu 
să-l bombardeze cu infima sa rază laser, ca şi cum ar fi fost 
vorba de un rozător gigantic. Fanning îl înlătură cu o lovitură 
de gheată şi porni pe culoarul ce ducea spre ateliere. Uzina 
era cufundată în tăcere. Şine şerpuiau pe caroiajul 
coridoarelor, şi, din când în când, câte-un mic vagonet ieşea 
printr-o poartă cu doi batanţi pentru a pleca în căutarea 
pieselor detaşate, în fundul vreunei magazii. 

Mathias bântui puţin prin labirintul de bifurcaţii, apoi 
reuşi în fine să se orienteze. Atelierul central era format dintr- 
o multitudine de benzi rulante dominate la intervale regulate 


de structurile mobile ale roboților de asamblaj. Focoasele de 
oțel ale diferitelor tipuri de bombe în curs de fabricare defilau 
de-a lungul lanțurilor, pentru a se oferi brațelor mecanice. 
Mathias reperă foarte repede specializarea diferitelor blocuri 
după tipul de carenaj utilizat. Erau acolo bombe penetrante al 
căror vârf ascuţit putea străpunge indiferent ce blindaj. 
Acestea însă erau prea scurte pentru ca un om să poată lua 
loc înăuntru. Doar bombele de uz general îl interesau. Lungi 
de vreo doi metri, cântărind fiecare câte două sute douăzeci şi 
cinci de kilograme, ele dispuneau în interior de un spațiu 
destul de încăpător pentru a adăposti un pasager clandestin. 
În plus, carenajul lor relativ subţire era uşor de decupat cu 
arzătorul de buzunar. B.D.S.-ul n-avea nici un interes să 
folosească bombe cu penetraţie pentru a hrăni monştrii. Fiind 
prea ascuțite, acestea s-ar fi putut înfige adânc în pământ la 
momentul căderii. În plus, de vreme ce sarcina lor explozivă 
nu depăşea cincisprezece la sută din masa totală, ele nu 
reprezentau un aport alimentar suficient pentru a astâmpăra 
apetitul fiarelor. Mathias miza pe bombele de uz general, 
proiectate spre a dezvolta un masiv efect de suflu însoțit de-o 
undă de şoc într-adevăr terifiantă. El trebuia să se strecoare 
în burta uneia din aceste torpile obeze, în locul încărcăturii 
explozive, după ce avea să repereze lotul destinat Băncii de 
Depuneri Speciale. Efectiv, nu-şi putea asuma riscul de a 
greşi stocul, ajungând, de pildă, în pântecul unui bombardier 
ce pleca spre cine ştie ce teritorii de peste mări şi ţări! Atent la 
etichete, parcurse tot lanțul pentru a localiza ramificarea de 
distribuție. Furişându-se printre roboții purtători, se strecură 
în hangarul de depozitare unde minele, rachetele şi torpilele 
erau stivuite conform destinaţiei. Grămada cea mai modestă 
purta emblema B.D.S. şi nu conţinea decât bombe de uz 
general... Mathias răsuflă uşurat. 

Planul său continua să funcţioneze aşa cum prevăzuse! 
Nu-i mai rămânea decât să culeagă de pe benzile rulante 
materialul necesar fabricării unei false bombe în care avea să- 
şi ocupe locul ca o mumie în sarcofagul ei! Întreaga operaţie 


necesita mai multe ore, căci trebuia să prevadă destul balast 
pentru a atinge greutatea regulamentară. Exoscheletul 
scafandrului, ajutându-l să ridice poveri considerabile, urma 
totodată să-l scutească de intervenţia roboților purtători. 
Odată instalat în găoacea bombei goale, în mijlocul grămezii 
de exploziv destinată B.D.S.-ului, nu-i mai rămânea decât să- 
şi adune răbdarea şi să aştepte data livrării. Asta putea dura 
mai multe zile, o ştia, dar scafandrul fusese prevăzut pentru a 
înfrunta acest gen de claustrare. Rezervele nutritive asigurau 
o lună de autonomie... Cât despre aşteptare, Mathias nu avea 
nici o problemă să şi-o facă mai suportabilă, folosind 
videoteca încorporată. 

"O săptămână", îşi spunea el. 'Gândeşte-te că vei rămâne 
poate o săptămână închis între flancurile unei bombe de două 
sute de kilograme, în sânul unei armuri etanşe ca un ou!" 

Se înfiora. Era de ajuns o pană, ca să moară asfixiat. Un 
microprocesor care s-ar fi ars pe nepusă-masă putea scoate 
din funcțiune circuitul ce asigura reciclarea aerului poluat, 
sau pe cel ce comanda distribuirea raţiilor nutritive... În 
oricare din cazuri, ar fi murit în depozitul de la B.D.S., 
imobilizat între alte bombe gata de lansare. O asemenea 
perspectivă n-avea nimic încurajator. 

Se scutură. Trebuia, să treacă la acţiune, nu să cadă 
pradă gândurilor sumbre. 

Răsucindu-se pe călcâie, o luă în direcţia sălii de 
asamblare pentru a preleva de pe lanţ diferitele piese metalice 
cu care urma să-şi clădească sarcofagul... Calul său troian. 

În câteva ore avea să-şi îmbrace costumul de oţel, rochia 
sa de bal. O rochie cu aripioare, cu nasul îngrozitor de cârn. 
O rochie cu profilul morții. 


CAPITOLUL VIII 


B.D.S.-ul proiectase turnul în inima unui infern. La toate 
etajele se ştia de-acum că imobilul era construit pe o 


pulberărie. 

— E ca şi cum am locui deasupra unui arsenal, bolborosea 
la fiecare reuniune reprezentantul locatarilor. Trebuie să 
semnăm o petiție, să depunem o plângere. Această situație 
este intolerabilă! Dacă nu putem obţine expulzarea B.D.S. din 
localurile pe care le ocupă la parter, să pretindem în 
compensație o micşorare a chiriilor! 

De la un etaj la altul, oamenii se organizau pe şoptite. 
Priveau fix în jos, mochetele sau linoleumul, ca şi cum ar fi 
fost posibil să distingă prin toate acele diverse straturi silueta 
sinistrelor bombe stocate în fundațiile clădirii. 

— Dacă se produce o scânteie, dacă acele încărcături 
explodează, turnul va fi literalmente retezat de la bază, gâfâia 
reprezentantul sindicatului O să ne prăbuşim ca un copac 
lovit de trăsnet... Ca un copac lovit de trăsnet! 

Această comparaţie îi făcea pe locatari să simtă fiori 
înghețați pe şira spinării. Noaptea, în aşternuturi, îşi 
imaginau cu un morbid lux de amănunte întreaga catastrofă. 
Li se părea că văd clădirea oscilând într-un scârțâit de stejar 
tăiat cu securea. Lipsită de bază, construcția se năruie, 
răsturnându-se de-a curmezişul bulevardului, antrenând în 
cădere şi imobilele învecinate... Aceste imagini alimentau 
insomnii sau coşmaruri. Oamenii pândeau cea mai mică 
vibrație, cu dinţii strânşi, boțind nervos cearşafurile între 
degetele umede. "Curând o să fie miezul nopții...”, îi şoptea 
nevasta soțului. Şi toate privirile se întorceau spre cifrele roşii 
ale pendulelor electrice. Se ştia că la miezul nopţii trapele 
depozitului se deschideau automat pentru a lăsa să cadă în 
fundul criptei o uriaşă bombă de două sute de kilograme. 
Unul din acei monştri cu aripioare, capabili să pulverizeze cea 
mai rezistentă zidărie. Se aştepta explozia, ZGOMOTUL, 
suflul. Bineînţeles, nu se percepea niciodată nimic, dar 
imaginația suplinea lipsa de acuitate auditivă. 

— De data asta, s-a mişcat! se bâlbâiau ei. Robinetul din 
baie a început brusc să curgă. Şi apoi a gemut pianul. Sunt 
sigur, era o notă sinistră... un la-bemol, poate. Ca un suspin. 


Se ridicau pentru a inspecta pereţii. Pe culoare, puteau fi 
zăriți locatari în halat de casă examinând zidurile de 
susținere cu ajutorul unor lanterne puternice. Fisurile erau 
încercuite cu creion roşu pentru a se vedea dacă se dilatau cu 
timpul. 

— Asta n-o să poată merge aşa la nesfârşit! țipa câte unul. 
De altfel, e aproape sigur că lighioanele lor împuţite nu 
devorează explozia în totalitate. Indubitabil, la fel ca orice 
câine, lasă resturi în castron! 

— Resturi? se mirau naivii. 

— Da, prin asta vreau să spun că nu absorb complet 
efectul exploziei, şi că unde de şoc zdruncină temeliile 
turnului aidoma unui mini-cutremur, repetat zilnic. 

"Mini-cutremur zilnic" era o expresie ce începuse să circule 
din gură în gură. Cei mai îndrăzneți se hotărâră să semneze 
petiția. Seara, locatarii se adunau în jurul lifturilor ca 
animalele în perimetrul unei adăpători. Se comentau 
simptomele observate în timpul nopții: 

— Acvariul peştişorului meu roşu a plesnit! Era un acvariu 
nou! Nu-i normal! 

— Tablourile agățate pe pereţii mei sunt mereu strâmbe. 
Asta-i un semn! Degeaba le tot aliniez corect, dimineața le 
găsesc înclinate. Vibraţiile le clatină, nu văd nici o altă 
explicație... 

Şuşotelile umpleau culoarele cu şuiere ca de viperă. 
Fiecare nouă noapte aducea după sine creşterea numărului 
insomniacilor. Santinele în pijama bântuiau coridoarele şi 
dependinţele comune, cu ochii aţintiți pe ceas, așteptând 
ora... 

Atunci, la miezul nopţii, cu ochii închişi, urmau în minte 
traiectoria bombei. Cădea, într-un înfiorător efect de ralenti 
cinematografic. Nu mai înceta să cadă. Se putea detalia totul 
după voie, i se numărau niturile carcasei, i se găsea o 
asemănare cu un rechin, un peşte carnivor cu nasul cârn. În 
acest timp, ea continua să cadă, sfâşiind aerul cu un şuierat 
sinistru. 


— Ascultaţi! Ascultaţi! urlau pândarii. Şuieră, ca un Stukas 
în picaj! 

— Ba nu, obiectau raționaliştii, e o kuktă pe aragaz! 

— O kuktă pe aragaz! La miezul nopţii?! Fiţi serioşi! 

— Atunci e o sirenă de poliție undeva pe bulevard... 

— Nu! Este EA! ESTE EA! Respiraţiile se întrerupeau, 
piepturile se blocau. Se vizualiza izbucnirea. Focoasele 
zdrobite de impact anclanşau detonatorul, şi imediat se 
deschidea uriaşa floare purpurie. O sută de kilograme de 
exploziv eliberându-şi puterea distrugătoare. Se imaginau 
monştrii căscând botul pentru a hăpăi soarele infernal ce 
invada cripta. Viziunea dura o eternitate de una sau două 
secunde... apoi totul reintra în normal. Insomniacii se 
despărțeau, cu cearcăne sub ochi, convinşi că şi de data 
aceasta au scăpat ca prin urechile acului de cea mai mare 
catastrofă. 

Petiţia fu respinsă de consiliul municipal. Banca de 
Depuneri Speciale dispunea de protectori puternici. În plus, 
garanția laboratoarelor Mikofsky ajungea pentru a infirma 
temerile formulate de către sindicatul locatarilor. Unii se 
mutară, alții începură să ia somnifere. 

— Toate astea se vor sfârşi prost! prezise delegatul etajului 
şase. Catastrofa se coace. Azi-mâine, solul se va surpa sub 
clădire, şi cele treizeci de etaje ale noastre se vor lungi de-a 
latul bulevardului. Aista o să facă zgomot, credeţi-mă... 

Societatea de gestiune, dornică să pună capăt 
trăncănelilor, acceptă să diminueze cuantumul chiriilor, cu 
condiția ca banca să acopere pierderile. B.D.S.-ul acceptă fără 
să clipească aceste constrângeri, care pentru ea nu 
reprezentau decât o cheltuială neglijabilă. În ciuda prezenţei 
"înfricoşătorului pericol", mulți locatari rămaseră pe loc, 
conştienţi că repurtaseră o victorie deloc neglijabilă... 

Acvariile cu peştişori roşii continuară să se spargă, pianele 
să plângă pe note lugubre. Drama se înstăpânea, infectând 
cotidianul prin mii de siniptome mărunte, reale sau fictive. 
Livrările de bombe se efectuau noaptea, cu ajutorul unor 


camioane banale afişând sigla unei binecunoscute companii 
de deratizare. Transportul sarcinilor se făcea într-o modalitate 
complet automatizată, fără ca o singură ființă omenească să 
participe la instalarea uriaşelor bombe lucitoare, al căror 
carenaj albăstriu evoca într-adevăr pielea unui selacian. 

Acest subterfugiu a fost totuşi deconspirat de un locatar 
insomniac care avea obiceiul să-şi plimbe câinele pe peluzele 
spaţiilor verzi ce împrejmuiau clădirea. El se grăbi să 
raporteze descoperirea vecinului său de palier. 

— Un serviciu de deratizare! Desigur, avem şobolani în 
pivnițe, dar ca să ne descotorosim de ei ar trebui să-i ajutăm 
să crape de indigestie. Poate că o bombă atomică i-ar face pe 
nenorociții ăia de monştri să-şi băşească pipota... Siliți să se 
îndoape cu energie, vor sfârşi chiar prin a exploda, nu 
credeți? 

Cu toţii dădeau din cap alene, gândindu-se la ziua când 
vor trebui într-adevăr să se resemneze cu mutarea. 

— Chiar mi-ar părea rău! gemeau menajerele. Totul e atât 
de bine organizat aici. E prima dată că nu-i putem reproşa 
nimic arhitectului! 

Sub rădăcinile imobilului, în adâncul sferei de granit, a 
criptei, fetița cu ochi goi începea să devină conştientă de frica 
pe care le-o provoca oamenilor. E drept, nu ştia nimic despre 
angoasele locatarilor, dar avea ocazia să citească pe fețele 
bancherilor, ca într-o carte deschisă. De fiecare dată când 
ieşeau din ascensor pentru a aduce o casetă bătută în 
buloane şi benzi metalice, se minuna de paloarea lor, de 
sudoarea ce le lucea pe frunte şi pomeți... Indivizii respirau 
repede, în rafale mici, cu plămânii contractaţi de nelinişte. 
Unii înghițeau dureros, ca şi cum nodul de cravată i-ar fi 
sugrumat deodată precum ştreangul de piele al unui călău. 
Avansau ezitând, iar praful cenuşiu al criptei li se aşternea pe 
frumogşii lor pantofi lustruiți. 

Fetița se distra prelungindu-le supliciul, făcându-i să 
aştepte. Simula imbecilitatea, se deplasa cu încetinitorul 
accentuându-şi expresia halucinată din privire. Aşezată în 


botul garguiului, îi domina aidoma unei regine instalate pe un 
tron de carne însuflețită. Cu mâna dreaptă scotocea în 
îndoiturile pielii, apăsând puncte nevralgice doar de ea 
cunoscute. Monstrul cobora capul pentru a o depune pe sol. 
Ea aştepta, hieratică, înveşmântată numai cu propriul ei păr, 
unsă cu o peliculă de salivă. Aşezată în poziția lotus, se lăsa 
depusă în praf de către interminabila limbă violacee ce ţâşnea 
din caverna bucală a fiarei. 

Atuncea vedea aprinzându-se o scânteie de spaimă în 
pupilele bancherilor. În clipa aceea se ştia frumoasă ca o zeiță 
barbară, ca un idol păgân. Lua cunoştinţă de puterea ei. 

— Doamne, ce palidă-i copila asta! glumea unul din cadrele 
de la Statul-Major, cu o voce groaznic de falsă. l-ar prinde 
bine puţin soare. 

Ceilalți se forțau să râdă ca să-şi ascundă frica, dar 
sudoarea continua să le umezească palmele. 

— Daţi-i caseta! ordona bancherul. Să terminăm odată! 

Se apropiau strâmbându-se, temându-se mai presus de 
orice să nu-i stropească o picătură de salivă corozivă. 
Depuneau cufăraşul greu pe genunchii fetiţei şi se retrăgeau 
în grabă. În clipa aceea, ea îşi stăpânea cu greu pofta brutală 
care-o inunda, de a-i lua de gât strigând: "Tăticule! Dă-mi un 
pupic!" 

Da, i-ar fi plăcut să-i audă urlând de groază, ar fi vrut să-i 
vadă zbătându-se pentru a fugi de contactul cu carnea ei 
muiată în acid. Ea s-ar fi agăţat de ei, cu falsă naivitate, 
jucându-se de-a bebeluşul: "Oh, tati, ia-mă-n brațe, plimbă- 
mă pe umeri...!! 

Ei ar fi scos răcnete de durere, în timp ce pielea li s-ar fi 
descojit, dezvăluind masa purpurie a țesutului muscular. l-ar 
fi plăcut să facă din ei nişte jupuiți, nişte semi-cadavre fugind 
în cerc de jur-împrejurul criptei. Oh! da... Cât de mult s-ar fi 
distrat! 

De îndată ce caseta îi era fixată între coapse, ordona fiarei 
să bage limba-n gură. De-a-ndărătelea, reintra în caverna 


băloasă împrejmuită de colți, în timp ce bancherii băteau în 
retragere spre ascensor. 

Înainte ca fălcile garguiului să se sudeze la loc, asista la 
busculada cadrelor superioare ce se înghionteau pentru a 
intra în cabină, iar acest spectacol o umplea întotdeauna de o 
imensă fericire. 

Apoi, urma rutina. Îşi smulgea o şuviță de păr şi o făcea 
cocoloş, pentru a o băga în gură, astfel încât să se îmbibe 
complet cu salivă. O mesteca puţin, ca pe un chewing-gum 
fibros. După câteva minute, alga începea să se dezvolte. 
Atunci o scuipa şi o aplatiza cu palma, dându-i forma unei 
turte subțiri. Foarte repede, substanța  supraactivată 
prolifera, şi se obținea o foaie translucidă bătând vag în verde. 
Nu-i mai rămânea decât să ambaleze caseta plumbuită în 
această peliculă plastifiată şi s-o coboare în stomacul 
animalului. 

Fetiței nu-i plăcea acest moment, căci stomacul garguiului, 
detectând sosirea unui corp străin, începea întotdeauna să 
secrete sucuri din abundență, luând curând aspectul unei 
spume cleioase şi violent-corozive ce se aglutina pe casetă 
într-o forfotă de clăbuci înfometați. 

Copila cu ochi goi se întreba uneori ce s-ar întâmpla dacă 
într-o zi ar refuza să "îmbălsămeze" sacrosanctul colet şi l-ar 
arunca direct în esofagul monstrului ca-n fundul unei lăzi de 
gunoi. Fireşte, diastazele l-ar fi devorat imediat, iar lucrul 
acesta i-ar fi contrariat peste măsură pe bancherii ce păreau 
a acorda o importanță nefirească păcătoaselor cufăraşe de 
fier. Asemenea ipoteze o cufundau într-un hău al visării. Ştia 
totuşi că n-ar putea trece niciodată la fapte. Programul ce-i 
guverna creierul îi interzicea orice manifestare negativă în 
privința oamenilor, îşi putea închipui că le face rău... dar îi 
era total imposibil să-şi concretizeze această pulsiune. 

Totul fusese prevăzut pentru a-i reprima ranchiuna, 
mânia. Dacă ar fi dat vreun semn de distrugere a comorii, sau 
i-ar fi ordonat garguiului să-i devoreze pe bancheri, un 
dispozitiv de blocaj i-ar fi scurtcircuitat creierul în chiar 


aceeaşi secundă, suspendându-i mişcările şi cufundând-o 
într-o stare catatonică profundă. Era condamnată să viseze la 
răzbunare, să se desfete cu fantasme, cărora însă nu le putea 
da viaţă. 

Prizonieră a monştrilor, fetița era, în acelaşi timp, şi 
captiva propriei sale neputințe. Licărul de conştiinţă ce 
palpita în cutia ei craniană se izbea de edictele structurii de 
programare. Trăiau în ea două ființe: revoltata şi sclava 
supusă, ciobăniță ascultătoare. Mâna ei recădea inertă de 
fiecare dată când schița un gest distructiv ce amenința 
integritatea anatomică a garguiului sau pe aceea a patronilor 
B.D.S. Nu se putea mulțumi decât cu fantomele din vis, iar 
acest surogat o lăsa descumpănită. 

Putea fi însă şi mai rău: începea să se teamă că ura prea 
mult timp reţinută avea să se întoarcă împotriva ei, tot aşa 
cum maladiile psihosomatice îi afectează pe oameni. Nu era 
nimic absurd în asta. Din dorința de a distruge, risca să se 
autodistrugă. Erau necesare puţine lucruri: de pildă, să-şi 
oprească funcţionarea glandelor sudoripare, privându-se 
astfel de pelicula protectoare ce o izola în fața sucurilor 
gastrice... 

Nu fusese concepută pentru a nutri sentimente, a cultiva 
ranchiuni. Nu era decât o unealtă fără stări sufleteşti... 

Cel puţin asta se dorise. 

Dar se întâmplase ceva. Afectivitatea se dezvoltase într- 
însa ca o maladie misterioasă. Începuse atunci să resimtă 
faptul că nu era făcută decât pentru a calcula. Toate astea o 
înspăimântau. Pe de altă parte, se temea — dacă ar fi încetat 
să-şi mai urască stăpânii — că în aceeaşi clipă ar înceta să 
mai existe! Ura o făcuse să se nască, ura avea s-o mențină în 
viață atâta vreme cât avea să ştie s-o întreţină. Simţea, mai 
mult sau mai puţin obscur, că viața sa mintală depindea de 
această flacără. A o lăsa să se stingă, ar fi însemnat 
reîntoarcerea la  opacitatea  protoplasmică, la somnul 
golemului. Pentru nimic în lume nu dorea o asemenea 


regresie. Pentru a-şi păstra sensibilitatea, trebuia să continue 
să-i deteste pe toți cei ce se apropiau de ea... 

Răscolea aceste gânduri în vreme ce stătea pitită în grota 
stomacală a garguiului, cu mâinile încleştate sub ceafă şi 
picioarele  rezemate pe  cofretul ce conţinea comoara 
bancherilor. Plutea, dusă de valurile unei somnolențe 
populate cu năstruşnice vise. Sufla în tăciunii furiei ei, 
construind imposibile planuri de răzbunare. 


kkk 


Mathias se străduia să-şi contracteze şi să-şi destindă 
fiecare muşchi pentru a evita amorțeala. Efectua acest 
exercițiu din trei în trei ore, îneleştându-şi pumnii, înălțându- 
se pe vârfurile picioarelor, pe scurt, folosind tot spațiul de 
manevră pe care i-l lăsa cuirasa, ea însăşi prizonieră în 
interiorul bombei. Se temea să nu cadă victimă unui cârcel 
subit, să nu se trezească paralizat. Era închis de patruzeci şi 
opt de ore în găoacea torpilei de oțel albastru. Patruzeci şi opt 
de ore de cvasiimobilitate şi aşteptare interminabilă. La 
început, se apucase să asculte muzică, apoi să vizioneze 
filme. În prezent, nu mai auzea şi nu mai vedea nimic. 
Imaginile se amestecau înaintea ochilor, sunetele se 
contopeau într-un clocot infam. Îi era prea frică pentru a se 
mai concentra şi asupra altor lucruri, în afara propriei sale 
angoase. Se simțea mumificat, prizonier al unui sarcofag uitat 
de lume, înmormântat în fundul unei piramide care, la rândul 
ei, fusese acoperită de o furtună de nisip. Trăia experiența 
unui mort-viu, a unui schelet zăvorât în dublul înveliş al unui 
coşciug de fier. Aştepta momentul când roboții purtători vor 
veni să-l ia pentru a-l urca în camion, dar nu ştia în ce ordine 
vor fi încărcate bombele. Nu putea deci determina timpul ce-i 
rămăsese până la lansare. Această amânare putea varia între 
una şi şapte zile, totul depinzând de poziţia sa în interiorul 
depozitului. 


Dacă avea noroc, urma să facă parte din al doilea sau al 
treilea bombardament; dacă soarta i-ar fi fost potrivnică, 
trebuia să aştepte ultima zi a săptămânii pentru a se prăvăli 
spre fundul criptei. Această eventualitate îl speria. Nu se 
vedea în stare să petreacă şapte zile de nemişcare. După cât 
timp devenea omul claustrofob? Îşi amintea poveşti groaznice 
cu supraviețuitori îngropați sub dărâmături, oameni 
înmormântați de vii, prizonieri uitaţi un an în fundul unei 
carcere minuscule. De câte îşi amintea asemenea anecdote, se 
trezea acoperit cu o sudoare îngheţată. Îi era frică. Frică să 
nu clacheze şi să înceapă să urle, implorând să vină cineva 
să-l elibereze. Oare va ajunge şi în această fază? După 
patruzeci şi opt de ore de claustrare, nu era departe de-a o 
crede. 

Nu se punea problema să recurgă la somnifere. Dacă 
dormea în momentul lansării, risca să se trezească într-o 
stare de confuzie psihologică, ceea ce l-ar fi împiedicat să-şi 
continue acțiunea. 

"Revezi-ţi lecţiile!" îşi tot repeta. "Eşti sigur că stăpâneşti 
temeinic nomenclatura psihologică a fiarei? Cunoşti toate 
acordurile necesare punerii în mişcare a proceselor 
hormonale?" 

Aidoma unui candidat ce se pregăteşte să se supună 
probelor examenului de conducere auto, îşi punea "întrebări 
încuietoare". Vizualiza traiectul nervilor şi al venelor, desena 
în minte schițe prevăzute cu săgeți. Dar, din cauza spaimei ce 
se năpustea asupra lui în valuri, indicaţiile se încețoşau, 
schemele anatomice furnizate de Cornelius Vladowsky se 
suprapuneau, toate sfârşind prin a forma harta inutilizabilă a 
unui animal imposibil. 

— Şi dacă monştrii ăştia nu sunt construiți după acelaşi 
model? îngăima deodată Fanning, şiroind de sudoare. Dacă 
anatomia lor a fost presărată cu capcane pentru a provoca 
pieirea unui eventual intrus? 

Ipoteza n-avea nimic neverosimil.  Proiectanţii din 
laboratoarele Mikofsky erau şireţi, perfect adaptaţi epocii lor. 


Putuseră să prevadă o tentativă de infiltrare cu ajutorul 
vreunui costum protector, şi... Mathias închega scenarii de 
groază a căror eternă victimă era el. Încarcerarea şi 
imobilitatea forțată îi întețeau frica. 

Iar frica genera insomnie. 

"Intr-o săptămână, voi fi terminat!', medita el sinistru. "N- 
am să mai fiu decât o zdreanţă incapabilă..." 

Întrucât tensiunea nervoasă creştea, se decise să ia din 
stocul infirmeriei încorporate câteva calmante slabe, care-l 
făcură rapid să basculeze într-o torpoare vecină cu năuceala. 

În timp ce se cufunda într-o comă onirică populată cu 
imagini delirante, un şoc zgudui sarcofagul de metal 
albăstrui. 

Un robot purtător apucase bomba cu cleştii lui de 
încărcare! 

Stocul de explozivi rezervat B.D.S.-ului părăsea uzina 
automatizată. 

Începea numărătoarea inversă. 


CAPITOLUL IX 


Abrutizat de neuroleptice şi epuizare nervoasă, Mathias 
căzu într-o stare apropiată de halucinație. Percepția sa 
asupra timpului se deteriora total. Astfel, călătoria cu 
camionul până la sediul B.D.S. i se păru că durează un secol, 
în vreme ce primele două zile petrecute în depozitul de bombe 
se contractaseră în maniera acelor spasme temporale ce 
populează visurile şi fac ca un an să treacă în câteva zeci de 
secunde. Din când în când, îşi recăpăta cunoştinţa şi, uitând 
cu totul de planurile sale, se credea îngropat de viu. Atunci 
începea să scoată groaznice strigăte de disperare şi încerca 
zadarnic să se zbată în interiorul scafandrului. Apoi recădea 
în apatie. Absența zgomotului, obscuritatea, căptuşeala 
armurii ce funcționa după un sistem ce prevenea iritarea 
epidermei şi formarea de rosături în punctele de frecare 


contribuiau la dezorientarea lui Fanning. Orb, surd, cu trupul 
plutind în derivă pe ceea ce părea a fi o saltea de nori, se 
găsea de-acum în aceeaşi situație cu un om cufundat într-o 
incintă de anihilare senzorială. Cum se întâmpla de obicei în 
acest gen de experienţe, spiritul îi fu foarte repede invadat de 
o mulțime de construcţii onirice, cu o puternică tentă 
halucinatorie. 

În două rânduri, îl deşteptă rostogolirea bombei pe şinele 
ce duceau spre trapă. De fiecare dată se învârti ca un titirez şi 
fu cât pe-aci să vomite un val de fiere. 

Petrecu patruzeci şi opt de ore în această stare de 
somnolenţă, apoi braţul i se izbi pe peretele bombei. Din 
fericire, acest şoc declanşă un contact al pupitrului de 
comandă dereglat în timpul traversării câmpului minat. 
Dintr-o dată, muzica explodă în cască, smulgându-l pe 
Mathias din toropeala sa vegetativă. Buimac, încercă să se 
ridice şi-şi lovi fruntea de geamul blindat al vizierei. Creierul i 
se dădea de-a dura dintr-o parte în alta a craniului ca un 
puzzle dezarticulat. Informaţii şi senzaţii transfocau într-o 
suită de raccourci-uri groteşti. Se strădui din răsputeri să-şi 
reprime un început de panică şi claustrofobie şi, pentru a 
mobiliza bezna sarcofagului, îi comunică lectorului-laser al 
videotecii coordonate fanteziste ce aduseră pe ecran imaginile 
unui vechi film ce relata aventurile Culturistului Nebun. 

Mathias se strâmbă sub efectul culorilor violente. Înarmat 
doar cu halterele sale, Culturistul se năpustea să asedieze o 
fortăreață, căreia îi demola zidurile. Din când în când, scotea 
din slip un disc de fontă greu de zece kile şi-l arunca în capul 
duşmanilor. Craniile celor răi, pulverizate de impact, 
explodau în gheizere de dulceaţă stacojie. 

Mathias absorbi zece minute din acest uragan punctat cu 
o muzică heavy-metal, apoi tăie contactul. Se simțea mai bine. 
Îi era teribil de foame. Consultă ceasul instalat în coif. Află 
astfel că, timp de două zile, fusese total rupt de realitate. Îşi 
jură ca pe viitor să nu se mai atingă de tranchilizante şi ejectă 
mai multe porții de pastă nutritiv-hidratantă. 


Pentru a-şi "flexibiliza" creierul, trecu în revistă schemele 
lui Cornelius Vladewsky. Această gimnastică mintală îl aduse 
până la hotarele migrenei, dându-i prilejul să constate că nu 
era într-o formă psihică prea bună. Claustrarea prelungită îi 
înmuiase muşchii membrelor. Se simțea cam în aceeaşi stare 
ca un convalescent care se ridică în capul oaselor pe 
marginea patului, după patruzeci şi opt de ore de febră 
intensă..., cu deosebirea că el nici măcar nu avea posibilitatea 
de a sta aşezat! Mai presus de orice, încerca să nu se 
gândească la timpul ce-i rămăsese de petrecut în găoacea 
bombei. Singurul aspect benefic al acestei interminabile 
aşteptări fusese faptul că scafandrul avusese posibilitatea să- 
şi reîncarce bateriile. Exoscheletul era, deci, pregătit să 
înfrunte o situație de criză. Orologiul căştii afişa "Orele 
douăzeci şi două treizeci". Mathias întoarse capul într-o parte, 
ca să nu-l vadă. Nu trebuia să se lase hipnotizat de defilarea 
secundelor ale căror cifre digitale tresăltau în extrema dreaptă 
a cadranului. Ştia că mai puteau trece încă cinci zile înainte 
de-a fi aruncat în criptă. Nu voia să reînceapă să-şi roadă 
căpăstrul în aşteptarea "clipei supreme"... 

Nouăzeci de minute mai târziu, şuierul bielelor umplu 
depozitul, aidoma respirației unui animal gigantic. Angrenaje 
se puseră în mişcare, descuind diferitele sisteme de 
securitate. 

Mathias simți că se rostogolea pe planul înclinat ce ducea 
spre trapă... 

Un spasm îi agită intestinele şi, preț de-o secundă, crezu 
că se va scăpa pe el. Bomba se rostogolea, luând viteză, 
făcând să crească în interiorul criptei un hodorogit de bute 
venind de-a dura pe o stradă pietruită. 

"Asta a fost!" îşi spuse Fanning, simţindu-şi sângele 
înghețându-i în vine.. 

Torpila se rotogolea, se rostogolea... şi zgomotul goanei ei 
suna în urechile lui Mathias ca o vibraţie de clopot crăpat. 

Era o senzaţie atroce. Ştia că fugea spre prăpastie, că se va 
prăbuşi de la o înălțime de patruzeci de metri. 


Se văzu rostogolindu-se, gol, spre marginea unei faleze 
abrupte... căzând de pe terasa unui imobil... prizonier al unui 
avion în picaj vertical... închis într-un ascensor cu cablurile 
rupte... 

Imaginile se succedau, atroce, fulgerătoare. 

Şi, brusc, stomacul i se întoarse pe dos. Torpila cădea spre 
fundul criptei, Ampenajul ei sfâşia aerul emițând un şuierat 
furios. 

Mathias ştia că prăvălirea nu va dura decât o secundă, dar 
simțurile sale excitate îi măreau percepţia clipei. Urlă, cât pe 
ce să-şi rupă coardele vocale. Sângele îi năvălea în cap 
dilatându-i venele, aducându-i pe limbă un gust de 
hemoragie. 

Se învârtea în jurul propriei axe, în timp ce bomba 
continua să ţiuie căzând spre sol. Dacă nu-i funcționa 
compensatorul de şoc, avea să se zdrobească în praful de 
cretă ca o tomată enormă. Scafandrul se va aplatiza, 
comprimat de acordeonul de tablă al torpilei sfărâmate. 
Fanning va fi prins în menghina carcasei ca o bucată de carne 
într-o maşină de tocat. Oasele îi vor exploda, scuipându-şi 
măduva gălbuie, viscerele i se vor tasa unele peste altele 
pentru a forma un terci fără nume... 

În aceeaşi secundă în care voma, atinse pământul. 

Compensatorul de şoc anulă complet impactul, 
reducându-l la o pălmuire seacă ce trimise un ecou dureros 
prin călcâiele lui Fanning. Scuturătura fugi în lungul coloanei 
vertebrale, şi avu impresia că era în pielea unui ucenic de 
paraşutişti care ia contact cu solul, ţinând picioarele 
alăturate. Fălcile îi trosniră şi-şi simți măselele sfărâmându- 
se. Ochii îi ieşeau din cap, ca şi cum ar fi fost spânzurat de 
picioare ore-ntregi. Vomă iar, dus de vârtejul undelor 
anulatoare. Mini-câmpul de forță îi perturba toate funcțiile 
fiziologice, dezlănțuind o furtună de electroni de-a lungul 
terminațiilor nervoase. 

Bomba se spărsese. Metalul carenajului zburase, făcut 
bucăți, ricoşând pe carapacea garguilor. Mathias se rostogoli 


în praf în mijlocul niturilor, al buloanelor şi-al plăcilor de 
metal îndoite. L-ai fi luat drept un cavaler țâşnind din carcasa 
unui 2 CV care se izbise de un pilon. Se nărui între pietre, în 
timp ce, în vârful bolţii, trapa se închidea încet. 

În interiorul căştii, semnalele de alarmă dezlănțuiseră o 
sarabandă infernală. Compensatorul de şoc se declara "scos 
din uz", iar exoscheletul suferise mai multe distorsiuni care-i 
compromiteau de-acum buna funcționare. 

"Sunt viu!" îşi spuse Mathias, ascultându-şi inima în 
galop, "sunt încă viu după ce am sărit de la patruzeci de metri 
înălțime, cu călcâiele lipite...". 

Se rezemă în mâini pentru a se ridica. Articulațiile armurii 
urlară, şi făcu eforturi să-şi dezdoaie genunchiul drept. 
Clătinându-se, făcu câţiva paşi în centrul criptei. 

Monştrii îi priveau cu ochii lor răi, de crabi. Cel din mijloc 
schiță o mişcare spre a ieşi în întâmpinarea intrusului. Botul 
său reptilian se întredeschise, dezvăluind o pădure de colți. 
Mathias avu impresia că vede dilatându-se o fisură orizontală 
într-o placă stâncoasă. Fiara era într-atât de acoperită de 
carapace, încât cu greu ar fi putut să fie considerată drept 
ființă vie. Singure labele cu gheare dovedeau că, într-adevăr, 
era vorba de un animal, iar nu de o stâncă. 

Fanning ar fi vrut să fi avut puțin timp la dispoziţie, ca să- 
şi tragă sufletul... Era absurd, bineînțeles, pachidermele 
fuseseră programate să suprime toți intruşii care s-ar fi 
hazardat în perimetrul criptei. Nici nu se punea problema de 
a lăsa să treacă mai mult de un minut între localizarea prăzii 
ŞI... înghiţirea ei. 

Solul vibra sub greutatea animalelor lente şi monstruoase. 
Un praf fin se scurse din fisurile pietrei, anunțând parcă un 
apropiat cutremur de pământ. 

Mathias se dădu instinctiv înapoi. Şeful de turmă înainta 
cu acel pas sacadat care caracterizează apropierea reptilelor 
uriaşe. Botul i se căsca peste o limbă cleioasă, ascuţită ca un 
vârf de lance. 


"Treizeci de minute", îşi spuse Fanning. "De cum te vei găsi 
în gura acelei monstruozităţi, vei avea la dispoziţie treizeci de 
minute pentru a o face să crape!" Înghiţi în sec şi apăsă 
butonul crohometrului. 

Numărătoarea inversă îşi începu fărâmițarea temporală. 
Garguiul înclină blocul granitic ce-i ţinea loc de cap. Mathias 
îşi înfrâna o poftă bruscă de-a o lua la fugă. Fuga n-ar fi 
rezolvat problema. Era acolo ca să se lase devorat... Dar cine 
poate rezista impasibil în fața unei văgăuni mărginite de 
săbii? Cine poate accepta cu seninătate să se vadă înghiţit de 
un bot capabil să sfârtece cu uşurinţă un elefant? 

Mathias închise ochii. În secunda următoare, se simţi 
înşfăcat de un tentacul musculos şi ridicat în aer. 

Limba animalului i se înnodase pe după mijloc pentru a-l 
smulge de la pământ. Scafandrul protestă când dinţii 
încercară să-l sfărâme la trecerea printre ei, dar exoscheletul 
se ţinu bine. Mathias se pomeni propulsat într-un univers 
moale şi cleios. Avu reflexul să-şi înfigă cleştii-crampoane în 
salteaua cauciucată a limbii pentru a-şi opri căderea. Rămase 
astfel suspendat deasupra tunelului esofagian, cu picioarele 
în gol. Animalul de sinteză, lipsit de sensibilitate internă, deja 
nu-i mai sesiza prezenţa. Fanning îşi anclanşă sistemul vizual 
crepuscular. Balele spumegau pe învelişul plastifiat al 
armurii. Vopseaua ce acoperea toracele şi antebrațele se 
desprindea în mătănii de băşici, ca şi cum ar fi fost stropită 
cu decapant. 

Saliva nu constituia un real pericol; fiind slab încărcată cu 
suc disociator, nu-i putea veni de hac scafandrului în mai 
puțin de două ore, dar anunța totuşi sinistra putere a 
diastazelor secretate de stomac! 

Mathias încercă să se orienteze. Cornelius îl prevenise: 
văzute din interior, animalele de sinteză nu prezentau decât 
puține raporturi cu sistemele întâlnite de obicei pe planşele 
anatomice. Aici, venele, glandele, semănau mai mult cu nişte 
circuite imprimate decât cu componentele unor organisme vii. 
Însăşi textura lor amintea mai mult de cauciuc decât de 


carnea vie. Dar acest cauciuc palpita, secreta, tremura în 
spasme interminabile. Fanning era suspendat pe coasta unui 
munte de mucoase artificiale. Carnea în care îşi înfipsese 
degetele i se părea falsă şi reală în acelaşi timp. Glandele 
salivare ce căptuşeau fundul gâtlejului aveau fizionomia unui 
şir de extinctoare de incendiu. Venele ce brăzdau țesutul 
rozaceu păreau făcute din furtunuri de aspirator puse cap la 
cap. Creată de o maşină, ființa protoplaismică păstrase un 
aer mecanic. Curburile, formele sale îi trădau originea. 

Mathias întinse mâna pentru a atinge un ciorchine de 
glande. S-ar fi zis că sunt nişte burdufuri transparente mari, 
umplute cu un lichid fosforescent. 

"Nu te aştepta la localizări logice", spusese Corneliuis. 
"Faptul că te vei afla în piept nu înseamnă c-ai să vezi 
plămâni! Fiara aia nu are probabil nevoie de aşa ceva. Fără 
îndoială, pielea îi serveşte de sistem respirator şi desigur 
reciclează bioxidul de carbon fără nici un ajutor din afară..." 

Planşele anatomice defilau în capul lui Fanning, dar 
glandele fosforescente nu-i aminteau de nimic. În disperare de 
cauză, le arse un picior. Şocul provocă un torent de lichid în 
traiectele înconjurătoare. Trecură câteva secunde, apoi 
animalul se înfioră. Mathias detectă propagarea unor spasme 
îndepărtate, poate intestinale. 

Transpira abundent şi începu să se alarmeze. Pe armură, 
vopseaua spumega în chip neliniştitor. Un afişaj se aprinsese 
în cască: 

Eroziune anormală a învelişului extern. Timp de rezistență 
estimat la o sută zece minute. Necesitate de a scăpa de 
agresiune înaintea expirării acestui interval. 

Mathias se afundă cu doi-trei metri în canalul ce servea 
drept esofag. În pofida multiplelor avertismente ale lui 
Cornelius, era dezorientat. Acea cavernă vie n-avea nimic de 
organism normal constituit. Semăna mai mult cu o marionetă 
pentru filmele de groază decât cu o ființă înzestrată cu 
mobilitate. Căută să-şi amintească de acordurile fiziologice 
laborios învățate, dar totul i se învălmăşea în cap. Efectuă o 


serie de manipulări aproximative care, provocând spasme ale 
tubului digestiv, declanşară o criză de aerofagie cu râgâieli 
înfiorătoare. Fructuațţiile animalului îl loviră pe Fanning între 
umeri cu violența unor bile de cauciuc trase dintr-o puşcă. 
Compensatorul de şoc, fiind defect, nu amortiză lovitura. 
Mathias se dezechilibră şi alunecă pe toboganul esofagian. 
Reuşi să-şi stopeze căderea agățându-se de o ciotcă de 
capsule vâscoase din care radia o pânză de păianjen formată 
exclusiv din vase capilare. Substanțe țâşniră, ejaculate de 
presiune, concentrați hormonali se deversară în venele 
afundate sub stratul adipos. Căldura internă a garguiului 
crescu cu mai multe grade, ca şi cum ar fi fost atins deo 
febră puternică. Fiara deschise botul şi clănțăni violent din 
fălci sub asaltul unui trismus tetanic. Totul dură câteva 
secunde, apoi reintră în normal. 

Mathias regreta că nu adusese cu el o sabie sau un topor. 
Ar fi vrut să scobească la întâmplare, sfârtecând toate acele 
cărnuri, masacrând canalizările fibroase prin care se 
prelingeau lichide roşiatice sau albastre... 

De altfel, îşi amintea că-i propusese această soluție lui 
Vladewsky. 

"Ar fi idiot şi inutil", obiectase bătrânul cercetător. 
"Animalul ăla e înzestrat cu o putere regeneratoare 
extraordinară. 

Celulele distruse, țesuturile nimicite se recompun cu o 
viteză halucinantă. O plagă deschisă se reînchide în câteva 
secunde. N-o să ajungi nicăieri mizând pe cartea asta a 
măcelăriei şi a vandalismului chirurgical. Dimpotrivă, e 
nevoie să dai dovadă de multă meticulozitate. Singurul mijloc 
de a distruge un gargui este de a-l scurtcircuita. Trebuie să 
întorci împotriva sa enormu-i potenţial energetic, să-l faci să 
moară de-o criză cardiacă provocându-i 0... implozie! E cam 
ca şi cum ai sili un peşte-torpilă să se electrocuteze singur!". 

În teorie, toate acestea păreau perfecte. Pe hârtie, rețelele 
fiziologice păreau la fel de uşor de urmărit precum cablurile 
unei instalaţii telefonice. În realitate, însă, lucrurile stăteau 


cu totul altfel. Mathias  clefăia printr-o  mocirlă 
neidentificabilă, înainta pe dibuite, poticnindu-se de organe 
ce nu semănau cu nimic cunoscut! Ciuperci de carne jalonau 
traseul tubului digestiv. Ce funcții aveau? Oare întreaga 
"aparatura" internă a animalului era concentrată în acel unic 
tunel? 

Fanning nu era departe de a da credit unei astfel de 
ipoteze. Fără nici o îndoială, enorma masă a fiarei se 
compunea din muşchi hipertrofiaţi şi oase la fel de dure ca 
nişte grinzi metalice. Tânărul desfăcu brațele şi picioarele 
pentru a se opune spasmelor ce-l aspirau în jos. Vroia să-şi 
întârzie la maximum intrarea în stomac, ştiind că odată ajuns 
în punga digestivă va fi imediat stropit cu sucuri acide ce-i 
vor coroda cu repeziciune delirantă cochilia protectoare. 

Mări debitul de oxigen al sistemului respirator ce ventila 
casca, întrucât sângele îi bubuia în tâmple. Degetele lui 
scotoceau în pliurile mucoaselor. Unde, oare, se ascundea 
inima? 

"S-ar putea să fie minusculă", sugerase Cornelius, "trebuie 
să te aştepţi la orice. Când ai de-a face cu un animal de 
sinteză, nu trebuie să raționezi logic. O fiară atât de enormă 
poate fi foarte bine ţinută în viaţă de o inimă miniaturizată, 
cu nimic mai mare decât pumnul meu! Un animal de sinteză 
nu este, de fapt, decât un ansamblu de «purici» biologici. Un 
robot ale cărui fire electrice au fost înlocuite de nervi...'. 

Mathias se târa acum printr-un soi de groapă mustind de 
lichid năclăios. Putea urmări progresia scânteilor energetice 
de-a lungul ramificaţiilor nervoase; ele sfârâiau, iluminând 
tunelul de carne. Fanning le compară cu o ploaie de foc 
țâşnind dintr-un punct de sudură cu arc electric. 
Cramponându-se de burduful violaceu al unei capsule 
umflate cu secreţii spumegânde, provocă un spasm mai 
puternic decât celelalte şi-şi pierdu echilibrul. De data asta 
nu mai reuşi să-şi frâneze prăbuşirea şi se năpusti cu viteza 
unei bombe în sacul stomacal. 


Primul lucru pe care-l distinse fu cufărul cu comoara, 
învelit în pelicula sa de algă protectoare. Caseta plumbuită 
trona în mijlocul unei bălți de sucuri acide... iar o fetiță era 
aşezată pe capac, cu genunchii adunaţi sub bărbie, într-o 
poziție de sirenă melancolică. Părul lung şi alb îi ascundea 
umerii şi o parte din față. 

Mathias miji ochii. Era... ciobănița, fireşte! "Cheia" care 
comanda deschiderea animalelor. Cornelius îi recomandase 
să nu-i dea nici o atenție acestei plăsmuiri din protoplasmă, 
lipsită de orice urmă de inteligență. "Nu e decât o cheie 
electronică. Ea ascultă de un cod auditiv al cărui cifru îl 
posedă bancherii B.D.S. În restul timpului, Q.I.-ul ei e cam la 
fel de ridicat ca al unei chiftele cu ceapă. N-o privi. Nu-ţi va 
remarca deloc prezența. Nu e programată să reacționeze la 
apariția unui intrus". 

Mathias se ridică. I se părea că scafandrul începuse să-i 
fumege ca o bucată de cretă stropită cu acid. O lumină de 
alarmă îi invadă casca, pulsând precipitat. 

Atenţiune, proclama afişajul digital, învelişul 
dumneavoastră exterior este supus unei agresiuni extrem de 
periculoase. În condiţiile actuale, intervalul de salvgardare nu 
va depăşi treizeci şi patru de minute. Repetăm... 

Fanning înjură, încercând să se debaraseze de spuma 
adezivă care-i acoperea armura, spumă ce începuse să digere 
piesele de înfrumusețare făcute din metal moale. Se agită atât 
de mult încât îşi pierdu echilibrul şi căzu în balta corozivă. 

— Sunteţi un hoț? întrebă deodată fetița cu o curioasă voce 
lipsită de timbru.. 

Mathias tresări. Creatura îl privea cu ochii ei goliți de orice 
expresie. Chipul ei încremenit trăda o totală absenţă a 
muşchilor faciali. Era drăguță, agreabilă de privit... dar nu 
mai mult decât o statuie! Trăsăturile, gura şi nasul său roz 
păreau modelate în porțelan. Deşi aparent era făcută din 
carne, îi lipsea incontestabil consistenţa omenească. Se 
simţea că niciodată nu-şi încrețise fruntea, nu strâmbase din 


nas... că lacrimile nu-i brăzdaseră nicicând obrajii şi bărbia. 
Doar buzele se căzneau să articuleze stângaci cuvintele. 

— Tu... tu vorbeşti? lăsă el să-i scape, fără să vrea. 

Se înjură în gând. Era o idioțenie să i se adreseze acelui 
bulion protoplasmic. Se simțea ca şi cum ar fi încercat să 
converseze cu un fier de călcat! 

— Am învățat, spuse creatura. Am un vocabular de 
cincizeci de mii de cuvinte şi locuţiuni. Cred că am putea 
comunica. 

— Dar nu eşti concepută pentru a... comunica! exclamă 
Fanning, Mi s-a spus că... 

— Că aş fi un 'biftec viu"! Aşa e. Dar, totodată, s-a 
întâmplat să fiu şi un biftec gânditor. Sunteţi un hoț? Aţi 
venit să luați caseta de fier? 

— Vrei să mă împiedici? riscă Mathias, tulburat de acest 
obstacol neprevăzut. 

— Nu, spuse creatura, nu sunt programată pentru a apăra 
caseta. Garguiului îi revine rolul de a asigura această parte a 
muncii. Eu nu sunt decât o cheie. Pot totuşi să vă semnalez 
că veți fi digerat în circa o jumătate de oră. Aceste sucuri sunt 
extrem de corozive, ştiu asta pentru că am asistat la testările 
din laborator. Am văzut dizolvându-se mai multe maimuțe, 
precum şi un condamnat la moarte... Cred că veţi suferi mult. 

Fanning simți în gât un nod dureros. Fetița nu schițase 
nici un gest. Remarcă faptul că nu clipea din ochi, tot aşa 
cum nici nu respira. Această absenţă a mişcărilor obişnuite îi 
alcătuia o mască de meduză destul de impresionantă. 

— Cum ai învățat să vorbeşti? întrebă el ca să câştige timp. 

— Îi ascultam pe cercetători, din fundul bazinului meu. 
"Pasta" din care suntem formați e capabilă să înmagazineze 
un număr extraordinar de informaţii. Ştiţi că deja e folosită în 
locul vechilor microprocesoare? 

"E o poveste dementă!' îşi spuse Mathias. "Acidul îmi 
haleşte cuirasa, iar eu stau la palavre cu o grămadă de 
gelatină deghizată în fetiță”. 


— Ascultă, o întrerupse el, intenționez să fur această 
casetă şi să ucid fiara. O să faci ceva ca să mă împiedici? 

— Nu pot cauza direct moartea unei ființe umane. Acest 
privilegiu îi revine garguiului. Dar nu veți reuşi să-l omorâți, 
fiindcă se hrăneşte cu energie pură şi nu se teme de atacurile 
fizice. Bineînţeles, puteți, încerca să ieşiţi prin orificiul anal. 
Nu-l blochează nici un excrement, dar ar trebui să vă târâți 
prin labirintul intestinului, trăgând şi cufărul după 
dumneavoastră, şi asta vă va lua cel puţin două ore. Între 
timp, însă, nu va mai rămâne nimic din scafandrul 
dumneavoastră. 

— Şi daca l-aş face să deschidă gura? 

— V-ar urmări din nou şi v-ar înghiți înainte să ajungeţi la 
ascensor. Nu sunteţi într-o situație prea strălucită! Oare 
conținutul cutiei merită să vă asumaţi toate aceste riscuri? 

Mathias nu răspunse şi se cufundă într-o cercetare a 
pereților. Cornelius se înşelase. Garguiul nu semăna cu nimic 
cunoscut. Era un puzzle anatomic cu piesele împrăştiate. O 
capcană semănată cu glande aparente şi nervi inutili 
destinați să înşele un eventual intrus. "Bucătarii' de la 
laboratoarele Mikofsky o garnisiseră cu uşi false, cu broaşte 
înşelătoare şi culoare pictate! Monstrul n-avea de ce să fie 
invidios pe marile piramide din Egiptul antic; şi el era capabil 
să-şi apere cu străşnicie comorile, închizându-şi meandrele 
asupra hoților imprudenţi şi apoi digerându-i, pentru a-i 
transforma în grăsime. 

Fanning se hotări să încerce imposibilul. Nu mai avea la 
dispoziție decât douăzeci de minute şi nu-şi putea permite să 
lenevească. 

— Voiam să-i provoc fiarei o criză cardiacă, spuse el, 
bătând cu pumnul în peretele elastic. Mi se indicaseră un 
anumit număr de operaţiuni de efectuat, dar nu mai găsesc 
organele respective... 

Fetița înălță capul. 

— Presupun că doreaţți să accelerați bătăile muşchiului 
cardiac prin suprasarcină energetică..., observă ea. E într- 


adevăr un mijloc bun. Asta ar echivala cu intensificarea 
treptată a curentului ce alimentează un ordinator, până ce 
acesta ajunge să explodeze. Se pot dilata venele, se poate 
provoca un aflux sangvin disproporționat care va perturba 
funcționarea diferitelor ventricule... 

"Ciobănița", gândea cu glas tare, fixându-l pe acel om 
ridicol în armura sa deja înmuiată. Ştia că avea o şansă de 
salvare, poate chiar UNICA ei posibilitate de evadare. Nu-şi 
închipuia cât timp avea să treacă până ce un alt inconştient, 
un alt nebun, va încerca să pună mâna pe comoară... Existau 
însă motive serioase de a paria că o asemenea întâmplare nu 
se va mai repeta NICIODATĂ. Cartea viitorului ei se juca azi, 
chiar în acest moment. Depindea de acest necunoscut care 
urma să moară aici, în douăzeci de minute, digerat de 
diastazele buzunarului stomacal. Totuşi, dacă se hotăra, îl 
putea folosi, servindu-se de el ca de un intermediar... Ea nu 
avea posibilitatea de a interveni direct asupra anatomiei 
animalului... DAR NIMIC NU-I INTERZICEA SĂ JUDECE CU 
VOCE TARE ŞI, PRIN ASTA, SĂ INDICE UN ANUMIT NUMĂR DE 
OPERAȚIUNE CARE... Hoţul putea deveni astfel braţul 
răzbunării ei. 

"Se va mişca în locul tău", murmură în sinea ei. "Va 
executa manevrele pe care tu nu le poți nici măcar schița fără 
a cădea de îndată în catalepsie'. 

Îl privi pe necunoscut. Omul se temea. Venise după 
cufărul acela de fier şi se pomenise prizonier într-un labirint 
de artere. Oare crezuse că-şi va putea băga mâinile în motorul 
garguiului la fel cum moşmondeşti sub capota unei maşini de 
serie? Animalele de sinteză erau din ce în ce mai complexe. 
Pentru a preveni orice formă de efracţie, organele erau trucate 
în mod curent, ascunzându-se, de exemplu, inima, în 
interiorul unei false glande, sau disimulându-se arterele într- 
o îmbucare de canalizări multiple. O pereche de falşi plămâni 
ambalau rinichii adevăraţi, şi aşa mai departe. Monştrii se 
hrăneau cu energie, dar, în absența bombardamentelor, după 
cele douăsprezece luni ale postului de siguranță, făceau apel 


la vechiul lor sistem de alimentare şi reînvățau să-şi 
folosească dinții şi orificiul anal. De-asta fusese concepută o 
maşină organică pusă perfect la punct: pentru a face față 
oricărei eventualități. Fiarele digerau lumina şi căldura 
exploziilor, dar, în caz de eşec, ştiau la fel de bine să-şi 
culeagă tainul din oamenii şi animalele ce se aventurau prin 
preajmă. 

Fetița îşi dezdoi picioarele. Ochii ei goneau în lungul 
circuitelor vasculare. Fireşte, era la curent cu toate 
localizările strategice, cunoştea toate punctele slabe. 
Geografia intimă a animalului nu mai avea pentru ea nici un 
secret. În fond, pentru asta fusese programată, spre a fi 
capabilă să localizeze mintal, într-o fracțiune de secundă, 
glanda cea mai bine disimulată. Nomenclatura anatomică a 
garguiului era depozitată în creierul ei după un sistem de 
neşters... 

Hoţul, însă, putea să acţioneze. Nici un blocaj mintal nu 
risca să-i paralizeze mâinile dacă schița un gest ce submina 
integritatea viscerală a seifului viu. Acesta era un atu capital. 

Fetița reflecta cu toată viteza. Omul acela care nu mai 
dispunea decât de douăzeci de minute de existență era 
capabil să taie gratiile temniței de carne... Trebuia să-l 
folosească! Trebuia să se apuce cu ambele mâini de prăjina 
ce-i fusese întinsă. 

De îndată ce hoţul ar fi fost digerat, ar fi regăsit solitudinea 
puşcăriei organice şi trista perspectivă a anilor ce urmau. Ani 
de claustrare în fundul unui stomac doldora de casete 
metalice! Nu putea accepta asta! Firava ei sensibilitate 
presimţea întreaga disperare ce însoțea această încarcerare pe 
viaţă. 

— Ascultaţi! spuse, întorcându-se spre efemerul ei tovarăş 
de captivitate. Am să vă propun un târg: vă ajut să luați 
comoara, dar, în schimb, mă scoateţi şi pe mine de aici. 
Sunteţi de acord? 

Mathias se legăna de pe un picior pe altul. Avea de ales? 
Cornelius, cu concepțiile lui anatomice învechite, îl trimisese 


pur şi simplu la moarte. Consultă cadranele ce se agitau în 
interiorul căştii. Dacă sucurile îşi continuau acțiunea 
corozivă, cochilia scafandrului avea să se preschimbe în 
dantelă peste cel mult un sfert de oră. 

— Okay! Okay! Fac tot ce doreşti! Spune-mi cum să omor 
garguiul şi vom fugi până la ascensor. 

Fetița dădu din cap. Imediat îşi smulse o şuviță de păr, o 
duse la gură şi o umezi îndelung cu salivă. Servindu-se de 
capacul cufărului ca de o masă de lucru, începu apoi să 
confecționeze o peliculă protectoare asemănătoare cu cele pe 
care le utiliza la ambalarea casetelor plumbuite. Când folia 
vegetală proliferă suficient, i-o întinse lui Mathias. 

— Înfăşuraţi-vă cu asta, ordonă ea. Va încetini acţiunea 
sucurilor gastrice care vă devorează armura. Astfel veți 
câştiga o oră. 

Fanning îi urmă sfatul pe dată, drapându-se cu grijă în 
acel lințoliu translucid, la fel de maleabil ca o bucată de 
celofan. 

— Să nu vă credeţi salvat cu asta! continuă "copila". 
Diastazele vă vor roade mai departe cochilia, dar cataplasma 
pe care v-am dat-o le va reduce apetitul. Consideraţi că 
sunteți ambalat într-un fel de pansament gastric... cel mult. 

— Ce trebuie să fac? întrebă Mathias. 

— Voi enunța doar teoremele fiziologice, explică fetița. 
Dumneavoastră trebuie să ştiţi să le aplicaţi. Nu pot să vă 
dau ordine precise fără a fi afectată de blocajul mental înscris 
în creierul meu. Ascultaţi-mă bine! Voi recita adevăruri 
anatomice, dar n-am să vă spun niciodată: faceți asta sau 
ailaltă. Încercaţi să vă descurcaţi cât puteţi de bine. Mi-e 
imposibil să vă explic cu de-amănuntul cum ar proceda un 
Sabotor perfect. 

Mathias ar fi vrut să-şi smulgă casca pentru a-şi şterge 
sudoarea care-i curgea în ochi. Se îndoia că încă mai avea 
destul sânge rece pentru a rezolva ghicitori. 

— Haide, dă-i drumul! o îndemnă el. Oricum, în punctul în 
care am ajuns... 


Fetița începu să înşire o suită de definiții ce păreau scoase 
direct dintr-un manual de anatomie. Mathias încerca să se 
orienteze, să localizeze organele descrise, să improvizeze 
tehnici de sabotaj, transpunând în practică ceea ce-l învățase 
Cornelius Vladewsky. Se târi prin tunelurile slinoase, înnodă 
nervii între ei la fel cum se împleteşte izolația unui cablu 
electric. Strivi sub călcâi glande, secționă vene aparent lipsite 
de importanță. Gâfâia, tâmplele îi bubuiau, în vreme ce 
încerca să construiască o strategie a masacrului pe baza 
hărții pe care i-o prezenta verbal fetita. Era ca şi cum, după 
ce abia s-ar fi familiarizat cu diferitele mişcări executate de 
piesele unui joc de şah, i s-ar fi cerut imediat să alcătuiască 
un manual pentru uzul jucătorilor profesionişti. Pipăia prin 
penumbra  viscerală, tăind, înnodând şi scurtcircuitând 
maşinăria vie, amintindu-şi când şi când de rudimentele de 
vandalism pe care i le prezentase Cornelius. Nervii i se 
răsuceau între degete ca nişte năpârci negre sau ca nişte 
tipări. Lega noduri marinăreşti cu frânghii vii şiroind de sânge 
sau umori. 

În cele din urmă, fetița tăcu, iar Mathias se lăsă să alunece 
în punga stomacală, epuizat, cu genunchii tremurându-i de 
oboseală. 

— Acum trebuie să aşteptăm, decretă "copila". Hormonii se 
vor scurge, invadând sistemul nervos. Prima reacție va avea 
loc în cinci minute, cel mult şase. 

— Sper că blestemăţia asta o să crape! gâfâi Mathias. Vom 
ieşi prin bot şi vom fugi spre ascensor. Mi s-a spus că ceilalți 
monştri vor fi dezorientați de moartea şefului de turmă şi ne 
vor lăsa în pace, aşa este? 

— Când moare un şef de turmă, apare întotdeauna un 
moment de suspensie, confirmă fetița. În mod normal, ar 
trebui să părăsesc carcasa animalului scos din funcțiune şi 
să-mi aleg domiciliul într-unul sau altul din animalele ce 
aşteaptă. 

— Okay! bătu din picioare Fanning. Numai că de data asta 
te vor aştepta mult şi bine. O să deblocăm liftul şi vom urca la 


parter. Pe urmă ne vom amesteca printre clienți şi angajați 
pentru a ieşi din bancă. 

— E un plan complet idiot! remarcă puştoaica fără nici un 
strop de însuflețire în glas. Chiar credeţi că voi fi luată drept 
clientă?  Goală puşcă şi cu părul meu alb? Nici 
dumneavoastră nu veți reuşi să treceţi prin valva de ieşire. De 
ambele părți ale intrării au fost postați fizionomişti cu 
experiență. L-am auzit pe director vorbind despre, asta cu 
adjuncții lui. Nici unul dintre ei nu-şi va aminti de figura 
dumneavoastră! Vor da imediat alarma şi veți rămâne blocat 
în mijlocul ecluzei antiglonț, cu toți sacii de aur şi diamante 
în cârcă, aidoma unui imbecil perfect. Planul meu e mult mai 
bun... 

— PLANUL TĂU? icni Fanning. Ce tot vorbeşti? Mi-ai dat, 
doar, modalitatea de a-i provoca monstrului o criză cardiacă... 

— Nu. N-aş fi putut-o face. M-ar fi împiedicat blocajul 
mental. 

— Fir-ar să fie! înjură Mathias. Lucrul ăla manual pe care 
m-ai pus să-l improvizez ce era? 

— O simplă procedură de purgaţie energetică. Animalul va 
scuipa energia ca o locomotivă sau ca un cazan care 
expulzează aburi sub presiune. E o manevră care nu poate în 
nici un fel să aducă prejudicii animalului. Îi vom curaţi 
"circuitele" de înmagazinare. N-am făcut decât să vă sugerez 
mărirea puterii acestei epurări, atâta tot! Dar, încă o dată, vă 
repet: garguiul nu pățeşte nimic. 

— Şi acel "jet de aburi" ne va permite să fugim cu prada? 

— Cred că da. Dacă informaţiile mele sunt exacte, vom 
putea părăsi cripta în câteva minute. 

Fanning nu-şi credea urechilor. Se lăsase manipulat de un 
bot de gelatină protoplasmică! 

Deodată, fiara fremătă, cabrându-se ca un cal electrocutat. 
Mathias îşi pierdu echilibrul şi se rostogoli peste cap. Casca 
sa răsună, ciocnindu-se de un colț al cufăraşului de fier. 

Monstrul tremura, contractându-şi muşchii. Arcuindu-şi 
coapsele enorme, făcu mai multe salturi în mijlocul criptei. 


Sub impactul săriturilor, pietrele se crăpară şi creta de pe jos 
se ridică în nori pulverulenți. 

Sub carapacea osoasă, carnea îşi schimbase culoarea. 
Fluxul sangvin se accelera, venele vibrau ca o reţea de țevi 
ieşind dintr-un boiler ce sta să explodeze. Din bolta cavernei 
se desprinseră mai multe pietre care se prăvăliră cu vuiet 
nebun în centrul arenei. 

Ceilalți monştrii, după un moment de ezitare, începură să 
imite comportamentul şefului de turmă. Curând, cele patru 
pachiderme se prinseră într-o horă dezlănţuită. Săltau grotesc 
pe circumferința criptei, aidoma unor broaşte colosale 
împlătoşate ca tancurile. Spectacolul era în acelaşi timp 
grandios şi total ridicol. Treptat, mişcările lor se accelerară. 
Pereţii carierei amplificau această sarabandă nebunească, 
dându-i puţin câte puţin amploarea unui cutremur de 
pământ sau a unei avalanşe în formare. 

Imperfect sincronizată, turma se desfăşura într-un vacarm 
de iceberg ce sfâşie coca unei nave. Aceste şocuri zgâlțâiau 
subsolul şi făceau să zbârnâie cablurile ascensorului. S-ar fi 
zis că un cataclism înspăimântător urca pe furiş din centrul 
pământului. 

Brusc, garguiul ce comanda debandada se opri şi-şi ridică 
botul spre bolta de piatră. 

Ochii săi de crab îşi pierdură culoarea neagră, începând să 
iradieze o uluitoare lucire albăstrie. În cele din urmă, două 
fascicule de energie pură îi ţâşniră din orbite şi izbiră domul 
drept în mijlocul trapei de bombardament. 

Razele sfâşiară întunericul ca două linii trasate cu laserul, 
în timp ce aerul vibra, țiuind pe o notă incredibil de stridentă. 
Căldura din interiorul criptei deveni de-a dreptul 
înfricoşătoare. Trapa metalică dădu rapid în clocot. Voleurile 
sale, înmuiate, se deschiseră cu un zgomot flasc de pânză 
udă, dezvăluind interiorul depozitului. 

Razele albastre pătrunseră în arsenal şi linseră formele 
ispititoare ale bombelor fixate pe cărucioarele lor. Ceea ce 
trebuia să se întâmple se întâmplă... 


Patru sute de kilograme de explozibil se volatilizară într-o 
enormă flacără purpurie. Deflagraţia, fiind localizată la o 
înălțime mult prea mare, nu putu fi absorbită de către gurgui, 
în schimb, se răspândi în subsolul imobilului, devastând 
structurile de beton, topind grinzile metalice. Unda de şoc 
goni de-a lungul zidăriei, şi toate geamurile imobilului 
zburară în cioburi, în timp ce planşeele primelor zece etaje se 
tasară unele peste altele, prinzând locatarii între feliile unui 
sandwich din ciment... Efectul suflului îi ucise pe cei mai 
mulți. La nici trei secunde după explozie, turnul începu să 
oscileze ca un copac căruia i s-a tăiat baza. Lipsit de rădăcini, 
edificiul se clătina deasupra acoperişurilor înconjurătoare. La 
nivelul solului, pe un perimetru larg, trotuarele se topiseră. 
Asfaltul în clocot atinsese cealaltă parte a străzii, maculând 
fațadele. Numeroase maşini, catapultate de explozie, 
aterizaseră în vârful caselor situate în zona sinistrată. Se 
înfundaseră în poduri, străpunseseră ultimele etaje, 
prăvălindu-se apoi peste locatarii ce se odihneau în paturile 
lor. 

O tăcere densă urmă vacarmului deflagrației. Turnul 
trosnea, oscilând între stabilitate şi surpare. Cele trei 
subsoluri şi parterul nu mai existau. Stătea proptit într-un 
ciot înnegrit, pe care nici o rădăcină nu-l mai ţinea înfipt în 
pământ. Apoi clădirea începu să se mişte, lent, cu un balans 
de metronom abia perceptibil. Locatarii rămaşi în viață urlară 
de groază, înfigându-şi unghiile în lemnul mobilelor dislocate. 
Imobilul păru să ezite câteva clipe, ca şi cum ar fi fost ţinut în 
echilibru de suflul unor vânturi contrarii, după care începu să 
se prelingă spre sol... 

Cei ce-l văzură prăbuşindu-se rămaseră multă vreme cu 
impresia că asistaseră la surparea unui munte. Cele treizeci 
de etaje se culcară pe babord, sfărâmându-se la jumătatea 
înălțimii înainte de a atinge solul. Şocul fu groaznic. Epava se 
nărui de-a latul bulevardului, zdrobind sub diferitele sale 
tronsoane o multitudine de imobile din împrejurimi. 


Era ca şi cum un elefant mort s-ar fi prăvălit în mijlocul 
unui camping. 

Izbucniră incendii, iar conductele de gaz rupte prilejuiră 
noi explozii. În câteva minute, cartierul rezidenţial luă 
aspectul unei uzine bombardate. Coloane de fum gros şi gras 
începură să se înalțe în noapte, în vreme ce geografia străzilor 
se umplea de ruguri roşiatice. 

Din adâncul craterului lor, monştrii priveau cerul... 

Pereţii criptei se dislocau, blocuri de stâncă se rostogoleau 
până pe fundul arenei, micşorând spaţiul vital al turmei. Era 
timpul să-şi găsească un alt bârlog. Fiara care comanda 
clanul sări afară din groapă cu o formidabilă detentă a labelor 
posterioare. Celelalte o imitară fără să şovăie. Țâşnind din 
haos, creaturile de apocalips invadară bulevardul şi începură 
să se deplaseze printre frânturile de zidărie. 

Erau puţin cam dezorientate pomenindu-se în mijlocul 
unui nou spațiu căruia nu-i percepeau limitele. Dar flăcările 
şi exploziile li se părură de bun augur. Un lucru era sigur: în 
inima unui asemenea desfrâu energetic, n-aveau să ducă 
lipsă de hrană... 

Confuzia era atât de mare încât nu li se remarcă imediat 
prezența. E drept, însă, că platoşele lor puteau fi confundate 
cu uşurinţă cu mormanele de pietre sfărâmate împrăştiate în 
jur. 

În interiorul animalului ce comanda turma, Mathias 
încerca zadarnic să se ridice. Şocul pe care-l suferise când 
bestia sărise afară din crater îl ameţise pe jumătate. Chiar 
fără să vadă ce se petrecea afară, ghicea fără greutate că 
inițiativa fetiţei declanşase o veritabilă catastrofă. Vacarmul 
exploziei, chiar şi amortizat de țesuturile adipoase ale 
garguiului, îi spărsese timpanele. Apoi, fără îndoială, 
percepuse distinct vibraţiile unui mic cutremur de pământ. În 
prezent, fiara se deplasa în salturi succesive, ca o broască 
gigantică. Era extrem de greu să stai drept în acea nacelă ce 
se balansa continuu. 


— Încetaţi să vă mai bâţâiţi! îl admonestă fetița, O să vă 
rupeţți învelişul protector! Doar nu credeţi c-o să-mi smulg 
părul din cap ca să vă croiesc mantale gastro-rezistente la 
fiecare cinci minute? 

Fanning remarcă insolența puştoaicei şi înțelese că fusese 
manipulat de la bun început. Creatura aceea ştiuse tot timpul 
că purgațţia circuitelor energetice avea să provoace distrugerea 
depozitului de bombe. Îl împinsese să saboteze animalul în 
aşa fel încât "supapa", în loc să expulzeze un simplu jet de 
vapori, să dezlănțuie o răsuflare de aruncător-de-flăcări. 
Manevrase astfel încât să nu i se declanşeze nici un moment 
procesul de blocaj implantat în creier. Sabotajul nu se 
înrudea cu vandalismul, nu era decât amplificarea unei 


na 


funcții naturale. În plus, nici o clipă nu băgase mâna "în 
sac"... Toate aceste măsuri de prevedere îi permiseseră să 
evite subtil interdicțiile înscrise în spiritul ei. Planul dovedea o 
mare abilitate intelectuală. 

— Ce s-a întâmplat? se bâlbâi Fanning. Tot vacarmul 
ăsta... ce-a fost? 

— Cred că depozitul de bombe instalat în subsolurile băncii 
a sărit în aer, spuse dulce fetița. Iar în acest caz, fără 
îndoială, fiarele au scăpat din criptă. Nu ne mai rămâne decât 
să găsim un colțişor liniştit şi să ieşim din ascunzătoare... 

— Un colţişor liniştit? sughiță Mathias. Dar pun pariu că 
toate privirile sunt ațintite asupra noastră! Şi, pe urmă, cum 
vrei să ieşim din monstrul ăsta? 

— Provocându-i o criză cardiacă. Parcă ăsta era planul 
dumneavoastră inițial, nu? Adineaori nu aveam nici o şansă 
să reuşim, căci gardienii nu ne-ar fi lăsat să ieşim din bancă. 
Am fi fost împuşcaţi în ecluza de control. Acum, nu mai există 
nici gardienii, nici banca. 

Fanning bodogăni, în sinea lui. Nu-i ajuta la nimic să 
discute în contradictoriu. Copila nu deținea decât informații 
fragmentare, date pe care probabil le extrăsese din diverse 
bănci informatice, iar aceste piese de puzzle îi conturau o 
imagine foarte aproximativă asupra lumii exterioare. Ea nu 


putea înțelege că oraşul avea să se prefacă în scurtă vreme 
într-o capcană inextricabilă. La ora actuală, centrala poliției 
era fără-ndoială asaltată de telefoane ce semnalau prezenta 
garguilor pe bulevardul central. Dispozitivul avea să se 
instaleze... 

Mathias încruntă din sprâncene. Dispozitivul? CARE 
DISPOZITIV? 

Niciodată forțele poliției nu avuseseră de înfruntat o trupă 
de seifuri vii a căror putere de foc o depăşea pe aceea a unui 
car blindat de luptă hipersofisticat! În general, Unităţile de 
Justiție Autonomă se războiau cu hoţii, nu cu asemenea 
monştri! 

"Ce rahat!" înjură el în gând. 

Înţelegea că puştoaica profitase de apariţia lui pentru a 
improviza un plan de evadare total dement. Undeva, cândva, 
existase o hibă. În mod normal, "ciobăniţa" ar fi trebuit să fie 
complet lipsită de afectivitate şi să rămână indiferentă în fața 
perspectivei — puţin îmbucurătoare, e drept! — de a-şi petrece 
toată viața în stomacul unui monstru. "O legumă 
programată", spusese Cornelius. Dumnezeule mare! Cât de 
orbi fuseseră! "Biftec'-ul, "leguma" îşi permitea luxul de a 
avea stări de spirit, aere! Îşi refuza rolul de "cheie" docilă şi-şi 
lua tălpăşiţa distrugând un imobil ticsit de locuinţe. Cei de la 
laboratoarele  Mikofsky  subestimaseră vizibil capacităţile 
afective ale protoplasmei din care plămădeau ființele de 
sinteză! 

"Ei, haide!" îşi spuse Mathias, "dacă n-avea chef să scape, 
acum ai fi fost deja halit de sucurile digestive. Te-a salvat 
pentru că are nevoie de tine ca să sabotezi monstrul. De-asta 
te păstrează în viață..." 

Se deplasă astfel încât să poată arunca o privire în tunelul 
esofagului. Dar totul era negru. Animalul îşi ținea fălcile 
strânse. 

Pipăi cu vârful degetelor suprafața scafandrului. 
Coroziunea avansa pe nesimţite. Clăbucii, deşi mai mici decât 
la început, reprezentau o dovadă vie a disoluției învelişului 


exterior. Giulgiul gastro-rezistent nu făcea decât să amâne 
ineluctabilul. În cel mult patruzeci de minute, armura urma 
să capete aspectul unui burete. Atunci diastazele aveau să-i 
atace carnea, descompunând-o cu o viteză remarcabilă, 
separând glucidele, lipidele, triind proteinele, clasificând... 

Mathias se înfioră. O observă pe furiş pe fetiță. Faţa ei 
afişa aceeaşi limpezime neomenească. Aştepta cuminte, 
aşezată pe capacul sipetului. Prea cuminte... 

Fiarele coborau bulevardul. Curioşii ieşiţi la ferestre le 
arătau cu degetul, scoțând strigăte înfricoşate. La Cartierul 
General al poliției, centrala telefonică începea să fileze, în 
pragul unui colaps. 

"Monştri!", urlau cărştile auditive. "Dragoni! Pe bulevardul 
central. Au distrus imobilul B.D.S... Faceţi ceva!" 


CAPITOLUL X 


La comisariatul central, Juvia Trent gesticula, încorsetată 
în uniforma ei pătată de sudoare. Amuzați şi neputincioşi, cu 
nasurile turtite pe geamuri, inspectorii asistau la debandada 
mecanicilor ce mişunau de-a lungul pistelor ca nişte furnici 
cuprinse de panică. În lipsa unei strategii adaptate, fuseseră 
chemate la apel toate Unităţile de Justiție Autonomă parcate 
în hangare. Maşinile soseau uruind, cu cleştii pe jumătate 
ridicați, clănțănind din  şenile. Defilau prin mijlocul 
băltoacelor de ulei albăstrui, inundând garajul cu vacarmul 
lor de Panzere trecând în linia întâi. 

— E o idioţenie! observă Goobble, strivindu-şi paharul de 
cafea între degete. Unităţile de patrulare n-au nici un motiv 
legal de a interpela seifurile scăpate de la B.D.S... Şi chiar 
dacă s-ar încumeta, cum vor proceda? Credeţi că vor încerca 
să îndese pachidermele în chesonul lor de incinerare? 

Răsunară râsete acide. Foştii soldați ai asfaltului se 
bucurau de inevitabila înfrângere a unităţilor robotizate. Era 
evident că maşinile se vor acoperi de ridicol. Fotografiile 


monştrilor, procurate de la laboratoarele Mikofsky, treceau 
din mână în mână. 

— Încetaţi să vă mai hliziţi ca nişte puştani! lătră Juvia. 
Am citit raportul tehnic. Lighioanele astea sunt practic 
invulnerabile. Nu ştiu absolut deloc cum s-ar putea relua 
controlul asupra turmei. Directorul B.D.S., ca de altfel şi 
cadrele sale de stat-major, locuia la etajul întâi al imobilului. 
La ora actuală, toți sunt morți. Nimeni n-are nici cea mai vagă 
idee despre codul care le permitea să intre în contact cu 
seifurile. Fiarele se vor preumbla prin tot oraşul, iscând o 
panică monstruoasă. 

— Ce putem face? repetă Goobble. N-avem la îndemână nici 
măcar o puşcă de vânătoare... 

— Veţi pleca pe urmele unităţilor! ordonă Juvia Trent. 
Trebuie ca tancurile de patrulare să încadreze turma ca nişte 
câini ciobăneşti, înțelegeți? Dar în nici un caz să nu încerce 
să le atace. Animalele alea dispun de un potenţial defensiv 
care ar face să pălească de invidie până şi marina militară. 

— De ce s-a dărâmat imobilul? întrebă cineva. Era un turn 
nou-nouţ. O chestie super-lux... 

— B.D.S.-ul avea un întreg arsenal depozitat în beciuri, 
răspunse laconic Juvia. Cred că un detonator defect a 
declanşat scânteia ucigaşă. Speriate de explozie, seifurile vii 
s-au împrăştiat. Trebuie oprite şi conduse la grădina 
zoologică. L-am prevenit pe director să ţină la dispoziţia 
noastră câteva gropi dezafectate. Dacă procedăm cu discreţie, 
totul o să meargă bine. Animalele alea nu trebuie nici un 
moment să aibă impresia că sunt victimele unei deturnări sau 
ale unei tentative de efracție... căci s-ar apăra! Goobble, fugi 
pe bulevardul central şi obligă-i pe mecanici să reducă 
tendințele ofensive ale unităților autonome. 

Goobble îşi luă mantaua de piele şi ieşi în zona de 
manevră. Juvia strânse din fălci, presimțind apropierea 
catastrofei. Unităţile cibernetice nu aveau destulă abilitate 
pentru a duce la bun sfârşit o asemenea operaţiune. Practica 
lor în domeniul justiției expeditive avea să se transforme într- 


un handicap insurmontabil. De astă dată, din păcate, nu mai 
era vorba să ia de guler un hoț mărunt pentru a-l vâri la 
rotisor. Mongştrii care invadau chiar în acel moment artera cea 
mai circulată din capitală nu cunoşteau frica. Aveau să apere 
până la capăt comorile ce se bălăngăneau în fundul 
stomacurilor lor. 

Femeia cea grasă îşi şterse cu dosul mâinii sudoarea ce-i 
îimbrobonea fruntea. Era de ajuns un simplu pas greşit 
pentru ca întregul oraş să se trezească azvârlit în plin coşmar. 
Telefonul sună din nou. Căpităneasa merse spre biroul ei cu 
pas greu. Pendula afişa orele zero treizeci şi patru. 

Maşina de serviciu urca bulevardul, mergând în zig-zag 
printre barierele mobile instalate de pompieri. Girofarurile de 
pe capota diferitelor vehicule de intervenție licăreau în noapte 
aruncând fulgere albastre şi roşii ce aprindeau reflexe 
curioase pe căştile cromate ale salvatorilor. Goobble nu mai 
avea chef de râs. Spectacolul turnului doborât de-a 
curmezişul străzii şi al imobilelor învecinate reduse la stadiul 
de mormane de cărămizi fumegânde îi spulberase orice 
dorință de a se distra pe seama altora. 

Zece unități autonome înaintau spre Piaţa Verneuve, locul 
unde se aflau actualmente monştrii. Pe măsură ce distanța 
scădea, Goobble devenea tot mai nervos. Neliniştit, bătea 
darabana pe tabloul de bord, privindu-i pe pompierii ce 
alergau printre blocurile de beton încastrate în asfalt. 
Bulevardul părea să fi căzut victimă unui cutremur de 
pământ. Solul nu se mai vedea sub sticla spartă provenită de 
la ferestre şi pretutindeni te împiedicai de obiecte absurde: o 
cadă de baie încoronând o cabină telefonică, mobile 
îngrămădite claie peste grămadă într-o gură de metrou, haine 
acoperind întinderea trotuarelor. 

Cadavrele, sau cel puţin ceea ce se reuşise să se extragă 
dintre dărâmături,  odihneau sub prelate  plastifiate. 


Protuberanţele neregulate pe care le conturau pe sub 
acoperitori permiteau să se deducă halul în care erau. Un 
miros de pulbere arsă plutea în aer, iar vântul sufla rafale de 
funingine ce maculau autopompele cu pete negre ca nişte 
alice. 

Goobble se foi în scaun. Lângă el, mecanicul brigăzii de 
noapte îşi ştergea de transpiraţia ce-i curgea pe față cu o 
cârpă slinoasă. 

— La dracu'! ocări inspectorul. Ai reglat sigur unităţile de 
justiție la nivelul minim de agresivitate? 

— Da, bombăni mecanicul, dar nu vă faceţi cine ştie ce 
iluzii! Reglajele astea-s o panaramă. Carele de intervenție au 
tendința să reacționeze în funcție de mărimea țintei. Se 
adaptează, ce mai! Masa fiarelor riscă să le perturbe circuitele 
de detecție. Dacă se simt amenințate, vor ataca din prima, ca 
să descumpănească adversarul. 

— Ce mai budă! mugi Goobble. Nu mai lipseşte decât ca 
nenorociții ăştia de roboţi să-ncerce să le bage cu forța în 
chesoanele de incinerare! 

Imaginea părea atât de grotescă încât cei doi izbucniră 
într-un râs nervos. Cinci minute mai târziu, zăreau siluetele 
înspăimântătoare ale seifurilor vii adunate în centrul pieţei. 
Monştrii păreau a sta în expectativă, perturbaţi de spaţiul 
infinit ce se deschidea în fața lor. Adoptaseră instinctiv o 
dispunere în cerc, ce le permitea să facă fală unei eventuale 
agresiuni. 

Unităţile de intervenţie îşi încetiniră înaintarea clănțănind, 
ca nişte tancuri ajustându-şi linia de tir, apoi trecură la atac, 
cu cleştii ridicați. 

"Parc-ar fi nişte măturătoare pregătindu-se să curețe 
molozul", îşi spuse inspectorul. Şi simți în aceeaşi clipă că 
lucrurile aveau să ia o întorsătură rea. Foarte rea... 

Carele de patrulare se repeziră asupra animalelor ca şi 
cum ar fi fost vorba de nişte simpli câini turbaţi ce puteau fi 
săltaţi de pielea cefei! Cleştii se prăvăliră, peste şira spinării 
garguilor, fără a reuşi să muşte substanţa cornoasă din care 


erau alcătuite carapacele. Goobble văzu clar țâşnind scântei 
din degetele metalice care se frecau de armura granitică a 
monştrilor. Înjură. Aşa cum prevăzuse, toate unităţile îşi 
deschiseseră capota chesonului de incinerare, cu dorința 
vădită de a sfârşi cât mai repede cu broscoii ăia ce tulburau 
liniştea publică. 

— Grijania mă-sii! şopti inspectorul. E ca şi cum ar încerca 
să bage un elefant într-o kuktă! 

Picioarele îi tremurau. Căută febril microfonul stației de 
radio. 

— Doamnă Căpitan! Doamnă Căpitan! gâfâi el. Merge foarte 
prost! Roboții vor să prăjească fiarele! Ce facem? 

Abandonând carapacele, braţele articulate atacau acum 
părțile moi din anatomia seifurilor vii. Mâinile de oţel se 
încleştau pe coapsele sau labele anterioare, ciupindu-le pielea 
solzoasă cu intenţia bine definită de a le-o sfâşia. 

Nemişcaţi, monştrii începură totuşi să dea semne de 
nerăbdare. Boturile ca de şopârlă li se deschideau lent. Între 
timp, tancurile de justiție se încăpățânau să măcelărească 
mai departe vânatul capturat în flagrant delict de vagabondaj. 
Cleştii scânteiau, îndârjindu-se să smulgă bucăţi de carne 
pentru a le arunca în chesoanele incineratoare. 

"Din moment ce aceşti contravenienți sunt prea mari, 
părea să fi decretat ordinatorul de sancţionare, "îi vom arde 
bucăţică cu bucăţică!" 

Unităţile-robot se agitau zăngănind, deconcentrate de 
rezistența acelei cărni elastice, dar imposibil de rupt. Unele 
dintre ele, agățate de gâtul fiarelor ca nişte nevăstuici, nu mai 
atingeau solul. Asta era prea mult. Monştrii trecură la atac. 
Goobble văzu căscându-se boturile cele mai îngrozitoare din 
câte existaseră vreodată pe pământ. Acele crevase presărate 
cu colți se prăvăliră asupra carelor robotizate, sfărâmându-le 
cu eficacitatea unor prese hidraulice. Tăbliile urlară îndoindu- 
se, chesoanele de incinerare făcură explozie, vomându-şi 
măruntaiele încinse până la alb. Garguii mestecau oţelul ca 


nişte fiare ce-şi devorau prada. Buloanele li se rostogoleau 
printre colţi, în timp ce rezervoarele explodau. 

— Iisuse Christoase! bâigui mecanicul închinându-se. 

Goobble strângea microfonul ca pe o lămâie. 

— Doamnă Căpitan! urlă el cu glas isteric. Monştrii 
înfulecă unităţile de justiție! Ce facem? 

— Nimic, replică vocea surdă a Juviei Trent. Retrăgeţi-vă! 
Acum e rândul armatei. 

Goobble dădu din cap, incredul. În fața lui, monştrii îşi 
încheiau festinul cu ultimul car de intervenţie. 

Sarah Muraille fu prima care auzi elicopterele. Era culcată 
pe patul ei, goală, umedă, cu coapsele încă îmbibate de 
sperma call-boy-ului agenției de plăceri la domiciliu. Băuse 
mult şi, preț de-o secundă, crezu că vuietele ce-i umpleau 
capul erau semnele ce anunțau o puternică migrenă etilică. 

Se ridică şi pielea ei jilavă fremătă dezlipindu-se de perne. 
Se simțea greoaie şi bătrână. Se întoarse cu spatele spre 
oglindă, pentru a nu-şi surprinde reflexul feței buhăite de 
excesele nopții. Micul gigolo dormea, cu brațele şi picioarele 
desfăcute. Era un tânăr slab şi blond, dotat cu un penis 
incredibil de lung. Femeile măritate făceau adesea apel la el 
pentru a le încununa fantasmele născute din câte o după- 
amiază de trândăvie. Clientela i se compunea aproape 
exclusiv din soții de cadre superioare, sătule de expozițiile de 
pictură şi saloanele de ceai. 

Sarah merse clătinându-se până la fereastră. De la 
plecarea lui Mathias, practic nu încetase să bea, sperând să- 
şi anestezieze astfel angoasa ce creştea într-însa, pe măsură 
ce zilele treceau. Organismul ei începea să dea semne clare de 
intoxicație, dar nu se putea abține să n-o ia de la capăt, 
golind pahar după pahar. 

Îşi rezemă fruntea fierbinte de geam. Elicopterele zburau la 
joasă înălțime, prin canionul delimitat de fațadele imobilelor. 


Erau echipate cu proiectoare puternice ale căror fascicule 
măturau strada. Sarah se înfioră, cuprinsă brusc de un 
presentiment rău. Aparatele acoperite uniform cu o vopsea 
kaki erau puternic înarmate. Mitraliere mari cu triplă ţeavă 
rotativă încadrau bula translucidă a carlingii, precum acele 
unei insecte purtătoare de maladii mortale. Elicopterele 
zburau în ralenti, răscolind alene aerul, dar suflul paletelor 
lor pălmuia fațadele clădirilor, făcând geamurile să tremure. 

Sarah deschise fereastra. Primi o lovitură de pumn invizibil 
între sâni şi trebui să se retragă precipitat. În interiorul 
apartamentului, hainele împrăştiate îşi luară zborul, urmate 
de revistele şi ziarele dispuse în vraf la picioarele patului. 

— Hei! protestă micul gigolo. Ce-i cu uraganul ăsta? 

Sarah nu răspunse. Tocmai zărise fiarele, imobilizate la o 
sută de metri în susul bulevardului. Inima ei rată o bătaie. 
Cum ieşiseră din criptă? Fanning nu plănuise nici un 
moment aşa ceva! "Ceva n-a mers", îşi spuse ea, "era de 
aşteptat..." 

În aceeaşi clipă, elicopterele se dispuseră în formaţie de 
luptă şi atacară monştrii, deschizând focul. 

Gloanţele explozive sfâşiară spaţiul într-un vacarm de 
tablă spintecată. Sarah îşi astupă urechile, pentru a scăpa de 
stridența acelei agresiuni sonore. Undele de şoc i se 
repercutau în carne şi făceau să-i tresalte sânii. Câteva 
tablouri se desprinseră de pe pereţi şi numeroase cărți 
basculară pe jos din rafturile bibliotecii. În capătul 
bulevardului, proiectilele explozive ricoşau de pe carapacea 
garguilor, răspândind jerbe de scântei. Pachidermele se 
răsuciră greoaie, ca să facă față acestei noi agresiuni. 

Sarah strânse pumnii. Gloanţele ricoşate muşcaseră adânc 
din fațadele celor mai apropiate imobile. O mulțime de curioşi 
înghesuiți în balcoane căzuseră, fiind secerați de aceste rafale 
ce nu-i vizaseră pe ei. Sângele începea să curgă de pe pervaze, 
înscriind lungi dâre purpurii pe albeața pietrei. 

Elicopterele trecură razant pe deasupra fiarelor şi zburară 
până la Piața  Extremei-Miruiri, pentru a-şi executa 


întoarcerea. Gloanţele perforaseră asfaltul şi betonul, fără a le 
provoca monştrilor nici cea mai mică vătămare... 

— La dracu! înjură micuțul blond, rezemându-se cu 
coatele de pervaz. Ce-i cu bâlciul ăsta? 

— Îmbracă-te! i-o tăie Sarah. Împachetează-ţi sula şi ia 
lovelele de pe noptieră! Îţi dau eu un semn zilele-astea, dacă 
mai scăpăm vii din toată tevatura! 

— Faci mişto? o ironiza blondul, rânjind galben. 

Sarah nu catadicsi să-i răspundă. Se îmbrăcă în grabă, 
alegându-şi haine solide şi impermeabile, cu multiple 
buzunare, îndesă în ele bani, un cuţit, un mic revolver cu pat 
de sidef, precum şi o minitrusă de prim ajutor. 

— Hei, observă tânărul, ce învârți acolo? Te pregăteşti de 
exod sau ce? 

Nu apucă să spună mai mult. Aparatele reveneau. 
Deschiseră focul, luând bulevardul în anfiladă. Gloanţele 
pierdute ciuruiră fațadele şi făcută terci maşinile oprite de-a 
lungul trotuarelor. 

Dar fiarele ajunseseră la capătul răbdării. Cea care părea 
să comande turma ridică botul pentru a fixa roiul de 
elicoptere. O secundă, lăsă senzația că era un enorm tun ce-şi 
alinia reperele de ochire, apoi două jeturi de energie pură îi 
țâşniră din orbite şi loviră aparatele din frunte. 

Sarah scoase un urlet. Maşinile zburătoare se prefăcură în 
globuri de foc, în timp ce elicile continuau să li se rotească în 
gol, îndepărtându-se de carcase. Sarah holbă ochii, îngrozită. 
Palele scânteietoare zburau printre imobile ca nişte gigantice 
stele ninja. În cele din urmă derivară la tribord, apoi 
percutară o fațadă, explodând ca un buchet de lame de ras. 

Sarah Muraille se aruncă pe burtă. Tronsoanele de metal 
despicau strada, spintecau casele, într-un vâjâit de săbii 
țâşnind din teci. 

— Da' căca-m-aş! icni blondul, rezemat în coate la 
fereastră. 

O secundă mai târziu, capul i se rostogolea pe mochetă, la 
câțiva centimetri de fața lui Sarah. Trupul decapitat, pradă 


unei mişcări reflexe, făcu câţiva paşi de-a-ndărătelea, ca şi 
cum ar fi ascultat de un ordin sosit prea târziu. 

Sarah se târi în grabă spre ieşire. Privirea nu reuşea să i se 
desprindă de corpul gol, cu gâtul retezat la nivelul 
claviculelor, care-şi pierdea sângele în prelungi spasme 
purpurii. Reuşi, totuşi, să descuie uşa şi se năpusti pe scări. 

În stradă,  monştrii terminau de distrus ultimii 
supraviețuitori ai escadrilei de vânătoare. Această hărțuială îi 
enervase, împingându-i să ţopăie pe loc pentru a-şi manifesta 
furia, provocând şocuri năprasnice ce dislocau trotuarele. 
Asfaltul se jupuia, dezvelind vechiul caldarâm ce căptuşea 
bulevardul. 

Secreţii complexe le stimulau creierele, activând una câte 
una diferitele faze ale unei strategii de răspuns gradual. 
Ațâțate fără răgaz, animalele se simțeau acum obligate să 
treacă ele însele la atac. Această efracţie de anvergură 
depăşea cadrul replicilor obişnuite. Nu mai era cazul să se 
mulțumească doar cu respingerea asediatorilor. Venise 
vremea să-i distrugă, pentru a le descuraja perseverența. 
Animalele încetară să mai salte şi porniră imediat să pască 
pietrele de caldarâm! Devorară astfel o treime din bulevard, 
înghițind micile cuburi de granit cu o viteză fenomenală. 
Când se ridicară, cu botul plin de bolovani, începură să-i 
scuipe de jur-împrejur cu cadența unor mitraliere, nimicind 
forțele de poliție şi camioanele armatei ce încercau să le 
bareze calea. Propulsate cu o rară violență, pietrele turtiră 
oameni şi vehicule. Era ca şi cum, dintr-o dată, o mie de 
catapulte s-ar fi apucat să bombardeze bulevardul. 

Între timp, Sarah ajunsese la parter. Voia să fugă până la 
cea mai apropiată stație de metrou şi să se ascundă în fundul 
labirintului de culoare, acolo unde monştrii n-o puteau 
atinge. 

Se opri în hol. Toţi locatarii blocului aşteptau pe paliere, 
ținând câte o geantă sau o valiză în mană, neştiind ce 
atitudine să adopte. Copiii se smiorcăiau, agățați de fustele 
mamelor, bărbaţii, foarte palizi, încercau să facă față onorabil. 


— Ce se-ntâmplă? şopti o bătrână. Aţi văzut animalele 
alea? De unde-au ieşit? 

— Din imobilul B.D.S., răspunse portăreasa. Trăiau în 
pivnițe. Cred că le foloseau ca să asigure încălzirea centrală... 

Izbucniră strigăte de indignare. Sarah traversă holul şi 
riscă o privire în stradă. Fiarele nu mai mişcau, iar stația de 
metrou părea un liman al salvării, la mai puţin de o sută de 
metri mai încolo... 

Oare putea străbate această distanţă fără a atrage atenția 
monştrilor? 

Preferă să nu mediteze prea mult şi o luă la fugă, cu 
coatele lipite de corp, fără a privi în urmă. Portăreasa urlă 
văzând atâta imprudenţă, dar Sarah fugea deja ca vântul, în 
zig-zag, pentru a nu-şi suci gleznele pe bolovanii ce 
împânzeau drumul. 

Strada vibra, ca şi cum animalele s-ar fi pus în mişcare, 
atrase de această pradă minusculă ce li se plimba pe sub nas. 

Sarah se năpusti în jos pe treptele ce duceau spre stație, 
împinse cu umărul o uşă cu geam şi sări pe deasupra 
turnicheților de controlat biletele. I se păru că o umbră 
gigantică se prelingea ca un acordeon pe treptele scării. Îşi 
repetă însă că nu risca nimic. Monştrii erau mult prea mari 
ca să pătrundă în coridoarele metroului. Se agăță de 
balustrada cauciucată a unui escalator şi se lăsă dusă până 
pe peron. Tunelurile caroiate cu alb erau deja pline de 
refugiați cu priviri hăituite ce târau în urma lor valize 
pântecoase. Pe peron, o mulțime febrilă se înghesuia cu riscul 
de a cădea pe şine. Cu toții aşteptau prima garnitură pentru a 
fugi spre una din porţile oraşului. Sarah fu imediat împinsă 
înapoi cu ghionturi. Se răsuci, strivită de un distribuitor de 
dulciuri, cu răsuflarea tăiată şi stomacul îndurerat. 

Garnitura țâşni din tunel. Vagoanele erau deja pline de 
călătorii ce-şi începuseră mai devreme exodul subteran. De 
cum se deschiseră portierele începu busculada. Cei aflați 
înăuntru îi respingeau pe cei care vroiau să urce. Sub 
apăsarea acestei gloate în delir, geamurile se sparseră, uşile 


se îndoiră. Sarah renunţă să ia parte la bătălie. Se smulgeau 
scaune şi banchete pentru a mări spațiul disponibil. 
Conductorul declanşase sirena de plecare, fără a reuşi însă să 
întrerupă şuvoiul ce lua cu asalt vagoanele. 

Brusc, o vibraţie cumplită zgudui solul. Bolta tunelului 
crăpă sub o aversă de moloz şi un gargui căzu în mijlocul 
liniilor, după ce traversase grosimea plafonului. Urlete de 
panică izbucniră de peste tot. Monstrul ocupa toată lățimea 
tunelului. Sarah pricepu că reuşise să crape asfaltul prin 
forța săriturilor pe loc. Cuprinşi de panică, fugarii încercau 
acum să iasă din vagoane, dar erau prea numeroşi şi se 
împiedicau reciproc. Gloata luă forma unui haos de braţe şi 
picioare încâlcite cu disperare. Monstrul înclină capul, 
deschise gura şi muşcă şinele. Sarah văzu distinct fluxul 
energetic ţâşnindu-i din botul hidos pentru a străbate liniile 
în fulgere albăstrii. Descărcarea trosni atingând roțile 
trenului, care se iluminară. Electricitatea străbătu ca o undă 
mortală structurile de oţel ale vagoanelor. Pereţii se aureolară 
într-un sfârâit de scântei, în timp ce temperatura creştea cu 
mai multe sute de grade. 

Sarah se retrase, cu răsuflarea tăiată, plesnită de acea 
dogoare de rug. Acum vagoanele virau în roşu, ca nişte bucăți 
de metal aruncate într-o forjă. Prinşi în capcana cuptorului, 
călătorii se zbăteau, cu fețele acoperite de băşici. De cum 
încercau să apuce mânerul câte unei portiere, palmele 
începeau să sfârâie şi să fumege. Energia suflată de animal 
transformase garnitura într-o gigantică rezistență ce se 
înroşea ca grătarele metalice ale unui prăjitor de pâine. 

Sarah îşi muşcă dosul mâinii ca să nu urle. Hainele 
nenorociților se aprindeau de parcă ar fi fost stropite cu 
benzină. Torţe vii se zvârcoleau convulsiv în mijlocul 
vagoanelor devenite crematorii. Nemaiputând suporta, Sarah 
o luă la fugă. Se repezi cu capul înainte în primul culoar ce i 
se deschise în față şi goni până-şi pierdu suflul, ciocnindu-se 
de pereţii mozaicați. 


Alte persoane galopau pe urmele ei, împiedicându-se, 
strivind copiii pierduţi ce aveau nefericirea de a străbate calea 
în sens opus. În spatele lor, garnitura electrocutată continua 
să ardă, inundând tunelurile cu o lumină roşie ce pârjolea 
afişele şi topea gumele de mestecat din interiorul 
distribuitoarelor automate. 

Sarah gâfâia, cu pieptul strâns ca într-un cleşte. Avea 
impresia că pielea cefei i se umple de băşici şi părul îi miroase 
a ars. Erau pe urmele sale. Se lăsă purtată de torentul 
mulțimii, încercând să nu se prăbuşească. 

Cornelius Vladewsky se ţinea de pervazul ferestrei, 
împietrit de groază. În fața lui, oraşul incendiat, sfârtecat, se 
consuma în noapte. Peste tot fuseseră aprinse în grabă 
proiectoare mari de apărare antiaeriană ce străpungeau 
întunericul cu fasciculele lor albe. Monştrii se deplasau în zig- 
zag printre aceste pete orbitoare de lumină. Erau văzuți 
materializându-se pe furiş în traiectoriile halourilor, pentru a 
dispărea apoi printr-o detentă a coapselor. Aceste irupții 
fantomatice accentuau aspectul terifiant al fizionomiei lor. 
Cornelius nu reuşea să-şi dezlipească ochii de dantescul 
spectacol. Animalele săreau pe deasupra caselor, iar burta lor 
rădea hornurile şi antenele de televiziune, scalpând pur şi 
simplu acoperişurile. 

Punctul culminant al acestei curse aberante fu atins 
atunci când cel mai mare dintre gargui îşi luă elan şi plonjă în 
fațada unui turn ultramodern, traversând construcția dintr-o 
parte în alta ca un proiectil viu. Apăru pe partea opusă, într-o 
explozie de resturi şi mobilă, proiectând în toate, direcțiile 
"măruntaiele" clădirii ce se împrăştiară pe trotuare în băltoace 
diforme, amestecând cadavre dezarticulate şi firimituri de 
mobilier. 

Repetând docil exemplul şefului, celelalte fiare se apucară 
să facă la fel, sărind prin turnurile înconjurătoare ca nişte 


câini la circ printr-un cerc umplut cu hârtie. 

Cornelius gemea fără a-şi da seama. Bale de stupefacție îi 
curgeau pe bărbie. Privea clădirile găurite, şi frica îi lichefia 
intestinele. Se temea să nu-şi piardă controlul asupra 
sfincterelor, dacă ar fi schițat cea mai mică mişcare. 

Un gargui cocoţat pe Arcul Amintirii începuse să devoreze 
arcada de piatră între pilaştrii căreia ardea tradiționala 
flacără comemorativă. Monumentul se năruia, pierzându-şi 
statuile. Numele soldaților defuncți se dislocau sub asediul 
şopârlelor. Fiara sări pe sol, se apropie de discul de cupru 
într-al cărui centru pâlpâia flacăra... şi o aspiră ca pe un 
flecuşteţ. Odată arzătorul smuls, gazul începu să țâşnească 
din instalația maltratată şi un jet de foc înalt de mai mulți 
metri se înălță spre cer. Monstrul, însă, nu părea tulburat, ci 
lingea flăcările cu poftă, bucuros de acest festin energetic. 
Mugşcătura rugului nu-i lăsa nici o urmă pe pielea solzoasă. 
S-ar fi zis că se adapă la jetul unei fântâni fără a-i păsa de 
picurii răzleţi. 


Căldura intensă degajată de acest ultim incendiu făcea să 
se topească bitumul din jurul nronumentului devastat. 
Şiroaie lungi şi negre se prelingeau de-a lungul bulevardului, 
țintuind maşinile staționate într-un soclu bazaltic. Restul 
hoardei mesteca de zor firele de distribuire a energiei 
electrice, injectând în ele o suprasarcină energetică ce gonea 
de la o casă la alta, din apartament în apartament. 
Televizoarele şi aparatele  electromenajere explodau la 
impactul cu această creştere de tensiune, plitele se aprindeau 
ca şi cum firele de cupru ce şerpuiau la nivelul solului s-ar fi 
preschimbat în sfoară Bickford. Pretutindeni boilerele se 
ambalau, propulsându-şi acele de control în sectorul roşu al 
cadranelor de supraveghere. Apa clocotea în serpentinele 
încălzitoarelor electrice, iar acumulatorii duduiau ca nişte 
cazane de spălat uitate pe foc. 

Cornelius tresări. Robinetul de la bucătărie sărise în tavan 
lăsând să țâşnească un jet de aburi sub presiune ce înecă 
încăperea într-o ceață umedă. Bătrânul se repezi la uşă, ca să 
împiedice propagarea norului, dar, în aceeaşi clipă, radiatorul 
explodă ca o piesă de artilerie, ejectând cincizeci de litri de 
apă fiartă ce-l loviră pe Vladewsky în plină față, orbindu-l şi 
formându-i pe piele băşici gigantice. 

Fostul cercetător de la laboratoarele Mikofsky se prăbuşi 
pe covorul ponosit, urlând de durere. La toate etajele se 
derulau scene asemănătoare. Robinetele băilor scuipau lichid 
încălzit la peste două sute de grade. Numeroşi bărbați şi femei 
se prăpădiră în câteva secunde sub jeturile duşurilor. Căzură, 
asfixiați de căldură, înainte să fi putut urla măcar, iar carnea 
lor fiartă se desprinse de pe oase... Gurile de evacuare a apei 
explodară şi ele. Frigiderele scurtcircuitate se metamorfozară 
în cuptoare, carbonizând în câteva secunde alimentele 
îngrămădite între pereții lor smălțuiți. 

Toate becurile se volatilizară într-un pârâit de fulgere, iar 
abajururile veiozelor luară foc aidoma unor făclii îmbibate cu 
răşină. Cornelius Vladewsky gemea pe mochetă, într-o stare 
de semi-inconştienţă. Pielea feței i se jupuia deja, lăsând 


muşchii faciali dezgoliți. Bătrânul intrase deja în comă când 
cuptorul său cu gaze explodă, făcând să se surpe plafonul. 
Peste câteva minute, clădirea nu mai era decât o torță 
ondulându-se în noapte. 


kkk 


Sarah fugea, rătăcită în labirintul metroului. Garguiul ce 
crăpase tunelul dădea acum lovituri cu capul în pereții 
înconjurători ai peroanelor. Masivitatea sa îl oprea să 
pătrundă pe culoare, şi imposibilitatea de a-i urmări pe fugari 
părea să-l scoată din minți. Tropăia pe loc, tresăltând ca un 
aparat gigantic de vibromasaj, iar scuturăturile zgâlțâiau 
pereții, dezlipind dalele de faianță ce căptuşeau bolta. Sarah 
simți tremurul solului urcându-i în glezne. Se împiedică, gata 
să fie călcată în picioare de gloata dementă ce galopa spre 
suprafață, şi se agăță în ultima clipă de balustrada unei scări. 
Trebuia să se smulgă din acea capcană. Contrar celor pe care 
le gândise mai înainte, metroul nu constituia un refugiu 
sigur... Dacă mai întârzia, risca să se pomenească îngropată 
sub o avalanşă de moloz şi dale. 

Începu să urce, treaptă cu treaptă. 

În exterior, a şasea companie de tancuri începuse să tragă 
o salvă de baraj contra monştrilor ce se îndreptau nepăsători 
spre ieşirea din oraş. Obuzele cu cap exploziv se zdrobeau pe 
carnea fiarelor care înghițeau de îndată jerba de foc născută 
din impact, aidoma unor bureţi absorbind o băltoacă de apă. 

Unul dintre gargui înaintă spre un blindat şi-şi închise 
botul în jurul tunului ce ieşea din turelă, de parcă s-ar fi 
pregătit să soarbă apă minerală cu ajutorul unui pai! 
Umflându-şi obrajii, suflă din răsputeri în ţeava de oțel, 
revărsând în habitaclu un uragan de aer comprimat ce făcu 
tancul să explodeze. 

Restul turmei cobora spre fluviu. În loc s-o ia pe podurile 
jalonate cu felinare, monştrii săriră direct în apa cenuşie. 
Plonjonul lor iscă un val noroios ce inundă malurile, 


măturând tarabele buchiniştilor. Hoarda se zbătu un moment 
în albia fluviului, răscolind mâlul, apoi, într-un ansamblu 
perfect, animalele se  uşurară de preaplinul energiei 
acumulate de-a lungul confruntării. 

Raze albastre izbucniră din orbitele lor, sfredelind apa, 
care nu întârzie să fumege, apoi să fiarbă. În câteva minute, 
suprafața undelor fu acoperită de peşti fierți. Luntrile 
ancorate la mică distanță se transformară şi ele în nişte 
crătiți puse în bain-marie. Fluviul clocotea pe mai multe sute 
de metri şi clăbucii enormi ai turbulențelor plesniră pe 
bordaje cu sunete surde. Marinarii dansau urlând pe navele 
lor transformate în marmite. Un abur dens se ridica spre cer, 
învăluind podurile într-o ceață încărcată cu picături 
arzătoare. 

Acesta fu momentul pe care-l alese Sarah pentru a ieşi din 
stația Vaudeuil-Kozersky, la intrarea pe podul Crowley. Fu 
antrenată de mulțimea ce încerca să traverseze fluviul pentru 
a ajunge în centrul oraşului. Împinsă înainte de un zid elastic 
de coate şi piepturi, fu literalmente purtată până-n mijlocul 
podului fără ca picioarele ei să atingă o singură dată solul. 
Ceaţa vaporilor o lovi în plin ca un bici, umplându-i plămânii 
cu o umiditate atingând suta de grade. Se sufocă, simțindu-şi 
gâtlejul şi bronhiile transformate dintr-o dată în carne vie. În 
jur, tovarăşii ei de fugă se clătinau la rândul lor. Unii aveau 
deja fața şi mâinile pline de băşici. Sarah se retrase, căutând 
să se sprijine de parapetul de piatră. 

Cineva i se agăță de umăr, împingînd-o brutal înapoi. Izbi 
cu şalele balustrada... 

Se răsturnă peste ea, fără a reuşi să se agaţe de volutele 
din piatră. Vru să urle, dar aburul îi năpădi gura, şi în mintea 
ei se făcu noapte. 

Sarah Muraille se scufundă ca o ghiulea de fontă în 
turbioanele apei clocotite. După nici un minut, carnea începu 
să i se dezlipească de oase. 

Abia atunci, monştrii părăsiră fluviul. 


Departe de tot tumultul, în apartamentul ei cu jaluzelele 
trase, Patricia dormea somnul greu al narcoticelor. Era goală, 
ca de obicei, semănând întrucâtva cu o naufragiată pe 
salteaua ei pusă direct pe jos. Un fir subțire de salivă i se 
scurgea dintre buzele întredeschise, iar brațele ţineau strâns 
un catalog gros de protecţie urbană. Visa, ignorând total 
catastrofa ce pustia oraşul, 

În visele ei apăreau scafandri cumpăraţi pe credit, armuri 
cusute pe măsură, şi cască audio-video, şi... 

Fiarele ajunseseră la periferii, lăsând în urma lor un peisaj 
devastat, populat cu cadavre, cu reziduuri, cu blindate 
distruse. În câteva ore, noaptea avea să se sfârşească. 


CAPITOLUL XI 


Mathias gemu de durere şi se ghemui în fundul pungii 
stomacale. Sucurile digestive roseseră învelişul exterior al 
scafandrului pe toată grosimea, reducând cochilia protectoare 
la o peliculă subţire în care se căscau acum găuri de mărimea 
unui vârf de ac. Aceste deschizături, oricât ar fi fost de 
minuscule, lăsau să se infiltreze picături corozive ce-i atacau 
epiderma. Fiecare nouă infiltrare aducea cu sine o nouă 
arsură acută, analogă celei pe care ar fi provocat-o 
extremitatea incandescentă a unei țigarete strivite pe piele. 
Cadranele de control din interiorul căştii clipeau din toate 
ledurile, anunţind apropiata distrugere a circuitelor. 

Fetița se apropie de Fanning şi, trecându-şi vârfurile 
degetelor peste scafandru, înțelese că procedura de ieşire 
trebuia atacată cât mai iute. Dacă întârzia prea mult, hoțul 
avea să moară curând de pe urma asediului sucurilor 
digestive, iar ea va pierde orice şansă de a rupe cordonul 
ombilical care o ţinea legată de monstru. Ucigând fiara, luând 
comoara şi plasându-se sub tutela acelui om, îi rămânea o 
şansă de a se infiltra în lumea exterioară. Dar pentru asta 


avea nevoie de un mentor, de un intermediar care să poată 
trece uşor drept tatăl ei. Hoţul nu trebuia să moară... 

— Ascultaţi-mă, spuse ea, trebuie să trecem la ultima fază 
a planului, înțelegeți ce vreau să zic? 

"Ciobănița" se străduia să se exprime în termeni eliptici, 
astfel încât să nu formuleze clar ipoteza asasinării garguiului. 
Trebuia să fie vicleană, să evite controlul mental folosind căi 
ocolite. 

Mathias se ridică. Avea fața crispată, gura îi tremura de 
fiecare dată când o picătură acidă îi ataca pielea. Dată fiind 
starea cuirasei, pelicula gastro-rezistentă nu-i mai era de nici 
un folos. 

— Vom proceda ca adineaori, explică răbdătoare fetița. Am 
să recit o nomenclatură, iar dumneavoastră veți trage 
concluziile care se impun. Vă considerați capabil să acționaţi? 
Nu mai dispunem decât de câteva minute înainte ca 
scafandrul să se fărâmițeze. 

— Am... am să-ncerc, bâigui Mathias. Dă-i drumul! 

Fetița îşi începu de îndată enumerarea anatomică. Fanning 
ascultă, apoi începu să se orienteze. Dar, din cauza suferinței, 
îi venea foarte greu să se concentreze. Până şi puştoaica îşi 
pierduse siguranța de sine. Debitul verbal îi deveni ezitant, se 
întrerupea, închidea ochii... Mathias înțelese că nu reuşea 
îndeajuns să-şi alunge din minte realitatea a ceea ce tocmai 
făcea. Dacă, pe neaşteptate, în gândurile ei ar fi apărut ideea: 
"Omor fiara", creierul i s-ar fi blocat, aruncând-o într-o transă 
cataleptică, ce ar fi acționat precum un veritabil scurtcircuit 
mental. Fanning se târa pe coate, ascultând pârâielile 
scafandrului subțiat la limită, înnoda nervi, improviza 
înnădiri în sistemul nervos al monstrului. Picăturile acide îi 
şiroiau între omoplați, brăzdându-i epiderma. Avea impresia 
că un călău conştiincios îi plimba lama unui cuţit înroşit în 
foc de-a lungul şirei spinării. Strânse din fălci ca să nu urle. 

Se grăbea şi totodată se temea să părăsească pântecul 
bestiei, căci bănuia că fuga garguilor prin oraş prilejuise 
destule pagube. Vocea copilei se înălța sacadată. Mathias îşi 


termină munca de sabotaj, sperând că interpretase corect 
datele din "manual". 

Fetița tăcu. Părea epuizată, iar fața începuse să-i tremure 
involuntar. 

— Am... am... f... făcut ce-am putut, se bâlbâi ea. Era... era 
aproape... aproape să se declanşeze. 

Mathias înţelese că puştoaica făcea aluzie la controlul 
mental a cărui vigilenţă ar fi trebuit să se declanşeze, în ciuda 
tuturor şiretlicurilor. 

Fără să mai stea pe gânduri, apucă toarta casetei şi se 
apropie de canalul esofagian. Acum totul trebuia să decurgă 
foarte repede, căci armura începea să se îmbucătățească. 
"Totul e să nu ieşim din botul monstrului în bătaia 
proiectoarelor”, îşi spuse el. Dar nu avu timp să aprofundeze 
această ipoteză, căci animalul se cabră brusc şi un tremur 
violent îi cuprinse viscerele. 

"Asta e!" exultă Fanning. "Drăcovenia e pe cale să crape!" 

Strânse toartele comorii. Un spasm cumplit contractă 
esofagul, proiectându-i înainte, ca şi cum animalul ar fi 
încercat să-i vomite. "Crapă!", vocifera în sinea sa Mathias, 
"crapă odată!'. 

Garguiul căzu în nas ca un avion care izbeşte solul. 
Mathias şi copila se rostogoliră peste cap prin toboganul 
tubului digestiv, prăvălindu-se în cele din urmă în caverna 
bucală. Monstrul mugea, cu botul întredeschis. 

— Trebuie să trecem printre dinţi! ţipă fetița. 

Mathias se strâmbă. Dacă animalului îi venea să-şi 
contracte mandibulele, avea să-i zdrobească. Un şuvoi de bale 
şi secreţii biliare îi făcu să alunece pe salteaua spongioasă a 
limbii. Fetița ezită, apoi se strecură între cei doi canini. 
Fanning o urmă, cu intestinele lichefiate. Dacă, în acea clipă, 
fiara ar fi clănțănit din dinți, l-ar fi tăiat în două, căci 
scafandrul devenise prea fragil pentru a se opune unei 
asemenea mişcări de cleşte. Se târî, zgâriind smalțul 
îngălbenit al colților. Cunoscu trei secunde de groază pură, 
apoi se rostogoli în moloz. Bestia zăcea pe o parte în ruinele 


unei case pe care probabil o dărâmase în cădere. Labele i se 
zbăteau spasmodic, iar ghearele căscau şanţuri adânci în sol. 

Copila îl ajută pe Fanning să se ridice şi-l sprijini până ce 
ajunseră sub bolta unei mici porți. 

— Trebuie să-mi scot porcăria asta! urlă Mathias, 
chinuindu-se să descuie cochilia scafandrului. 

Sistemul de închidere, pe jumătate ros, refuza să se 
supună, astfel încât se văzu nevoit să ia o piatră pentru a 
zdrobi diferitele puncte de îmbinare. În fine, armura se 
deschise ca un sicriu ros de viermi şi bărbatul putu ieşi în aer 
liber, rostogolindu-se în praful de cretă pentru a-şi şterge 
umezeala gastrică ce-i impregna pielea. 

În spatele lui, monstrul agoniza ejaculând secreţii fără 
nume. 

— Veniţi! insistă fetița. Trebuie să plecăm imediat! Celelalte 
animale au pierdut firul mental ce le lega de şeful turmei. Se 
vor scurge câteva momente până să înțeleagă că urmează să- 
şi aleagă un alt conducător. Trebuie să profităm de această 
pauză pentru a le fugi de sub nas. 

Fanning îşi săltă cufăraşul pe umăr şi porni în slalom 
printre zidurile demolate. 

Fetița fugea într-un trap chinuit pe urmele lui. Era clar că 
nu era obişnuită cu mersul. Lui Mathias îi venea să-i spună: 
"Okay, drumurile noastre se despart aici, salut!', dar ştia că 
n-o va face. De-acum, între ei se crease o legătură 
indisolubilă. Spargerea era opera lor comună. Fără el, fetița 
ar fi rămas pe vecie prizonieră în burta fiarei; fără ajutorul ei, 
el, Fanning, ar fi murit în mai puţin de treizeci de minute, 
pierdut în inima unui labirint de organe neidentificabile... 

Asta era! Pe nesimţite, îşi puseseră semnăturile pe acelaşi 
pact. Erau asociați întru crimă. 

Mathias gâfâia, cu trupul cocoşat sub greutatea casetei. În 
jurul lui, oraşul fumega şi arunca vâlvătăi ca un vulcan. 

— A... aşteptați-mă, gemu copila. 

Şi mâna ei rece, inumană, apucă mâna liberă a lui 
Mathias. Bărbatul se stăpâni cu greu să nu se cutremure de 


dezgust. 


CAPITOLUL XII 


Armless, zis Cască-de-os, alerga printre dărâmături. 
Oraşul zdrobit, mutilat, îl umplea de o jubilaţie neagră. Sărea 
de pe un maldăr de moloz pe altul, bătând aerul cu cioatele 
pentru a-şi ține echilibrul. 

Fugea după monştri, se afunda în şanțul învăpăiat pe 
care-l tăiaseră animalele, la fel cum te năpusteşti pe urmele 
paşilor unui sfânt. Sângele-i bubuia în tâmple, inflamându-i 
creierul prizonier al craniului cornos. 

În mai multe rânduri, fără nici un motiv real, atacase 
soldații sau poliţiştii, strivindu-le chipul cu o "lovitură de 
ghiulea" bine ţintită. De la începutul catastrofei, se simțea 
complice cu fiarele pustiitoare. Nu mai dorea decât un singur 
lucru: să le urmeze, pe drumul lor de distrugere, să se mişte 
liber în peisajul de apocalips pe care-l lăsau în spatele lor pe 
măsură ce se deplasau. 

Se simțea aspirat, captat, satelizat de acei aştri negri şi 
exterminatori. Fiarele țâşnite din măruntaiele pământului 
pedepseau oraşul şi-i devorau pe cei slabi. Ele inaugurau era 
predatorilor. Se simțea făcând parte din neamul lor, din 
acelaşi clan. Avea să le urmeze pas cu pas, ca un discipol. Va 
curma zilele răniților, va tăia calea fugarilor, va trece peste 
câmpul de bătălie pentru a desăvârşi treaba începută de 
monştri, pentru a îndeplini execuțiile... 

Armless sălta, înnegrit de fumul exploziilor, cu hainele 
arse, pe jumătate gol, cu fața schimonosită într-un rânjet 
diabolic. Cei ce-l zăreau o luau pe dată la fugă. Dar el îi 
urmărea, pentru a le sfărâma oasele dintr-o singură lovitură. 
Era fericit, nu mai era singur! De-acum încolo avea să vâneze 
cu haita! Devenise peştele-pilot al unei hoarde ivite din infern. 
Puțin câte puţin, fiarele aveau să înveţe să-l cunoască, să-l 
aprecieze. Cu timpul, va ajunge complicele lor, tovarăşul lor 


de măcel. Armless se îndepărta, galopând în noaptea tot mai 
palidă, trăgând în piept cu nesat fumul incendiilor. 


CAPITOLUL XIII 


O ceaţă densă se înălța de pe câmpii în valuri, întinzându- 
se pe drum. Micile clădiri ale motelului dispăreau complet în 
spatele acestui ecran de vapori fantomatici, şi singure 
acoperişurile lor cenuşii mai permiteau să fie localizate în 
mijlocul peisajului ireal. 

Mathias traversă parkingul în diagonală. Dârdâia. Roua 
îmbrobona caroseriile vehiculelor prizoniere în perimetrul 
benzilor galbene pictate pe asfalt. Îşi privi ceasul. Arăta "joi". 
Trecuseră cinci zile de când fugea... 

Deschise portiera masivului său Studebaker, se aşeză pe 
banchetă şi dădu drumul la radio. Prezentatorul vorbea, 
bineînţeles, despre monştri, care acum se îndreptaseră spre 
sud. Recomanda populaţiei din oraşe să nu manifeste nici un 
fel de agresivitate fată de animale. 

— ...Evacuaţi clădirile, spunea el, dar nu încercați să vă 
opuneți înaintării animalelor. Vor reacționa extrem de violent, 
după cum o dovedesc evenimentele care au însângerat 
capitala... 

Fanning înclină din cap. Nimeni nu putea să întreprindă 
nimic împotriva garguilor. Erau nevoiți să-i lase să se plimbe 
în voia întâmplării, sperând că vor face cât mai puţine 
pagube... 

— „..Trebuie să dăm dovadă de multă răbdare, continuă 
jurnalistul. Specialiştii cred că animalele vor ajunge la mare 
în mai puțin de o săptămână. După părerea lor, acest 
obstacol nu le va opri, cum pretind unii. Deci n-are sens să 
ne temem că monştrii ar face calea-ntoarsă, pentru a reveni la 
punctul lor de plecare. Dimpotrivă, există mari probabilități 
să se arunce în ocean şi să pornească înot spre alte ținuturi... 


Mathias rânji. Frumos cadou în perspectivă pentru ţările 
ce înconjurau golful! Întreg Pământul avea să fie silit să 
suporte preumblarea monştrilor ca pe un flagel periodic. Puşi 
în imposibilitatea de a distruge groaznicele creaţii ale 
Laboratoarelor Mikofsky, oamenii aveau să coabiteze cu ele. 
Informaţiile televizate aveau să difuzeze în fiecare zi un 
buletin  prevăzând deplasările  seifurilor vii în cursul 
următoarelor douăzeci şi patru de ore. Toate astea aveau să 
dureze până când animalele reuşeau să-şi găsească un alt 
ascunziş, o altă criptă plasată în apropierea unei surse de 
alimentaţie energetică. Un vulcan activ, poate? 

Mathias închise radioul. Pâcla se risipea. La capătul 
câmpiei se înălța zidul înfrunzit al unei păduri. 

Trei zile de fugă... 

Nu ştia încotro se îndrepta. Avea să fie Africa, sau Indiile... 


Revenind acasă, o descoperise pe Patricia adormită, în 
totală necunoştință de coşmarul ce se prăvălise peste oraş. O 
smulsese din pat şi o trăsese sub duş. 

— Trebuie să ne cărăbănim! îi urlase el în urechi. Repede! 
Îmbracă-te, dar nu lua nimic cu tine, o să cumpărăm totul în 
drum... 

Abrutizată de somnifere, femeia nu încercase să protesteze. 

În timp ce ea se îmbrăca, Fanning spărsese încuietoarea 
casetei şi transferase tezaurul în două sacoşe de piele. 

Pietrele preţioase şi monezile de aur i se rostogoleau 
printre degete. De-acum avea cu ce să-şi cumpere jumătate 
din lume. Era prea mult, mult prea mult. 

Când ieşi din baie, Patricia îşi regăsise parțial luciditatea. 
Flăcările şi vălătucii de fum ce se-nălțau în noapte o făcuseră 
să fugă la fereastră. 

— Ce se întâmplă? îngăimase ea. E război? 

— Nu, a fost un accident în localurile B.D.S. Trebuie să 
spălăm putina! Există riscuri de contaminare radioactivă... 


Ştia că era singurul argument capabil s-o convingă să se 
grăbească. Radiațiile o îngrozeau. 

Aşa cum prevăzuse, Patricia tresărise şi începuse să-şi 
caute pentofii cu o însuflețire sporită. Abia atunci zărise 
fetița, aşezată pe singurul fotoliu din salon. 

— Hei! şuierase ea, de unde-a mai apărut şi puştoaica 
asta? Şi.... e complet goală! 

— Am tras-o de sub dărâmături! Toţi ai ei au pierit... Cred 
că e şocată. N-o putem lăsa aşa. S-o luăm cu noi, vom găsi 
precis un spital în drum... 

Se temea de reacția Patriciei, dar aceasta se mulțumise să 
murmure: 

— Biata micuță! 

Zece minute mai târziu, trânteau portiera maşinii. Mathias 
preferase să pornească pe urmele monştrilor, gândindu-se că 
astfel va evita harababura pe care exodul avea s-o provoace 
cu siguranță. În fond, nici un fugar n-ar fi avut ideea să 
alerge după fiare pentru a se pune la adăpost! În plus, grație 
acestui subterfugiu, puteau conta pe dezordinea provocată de 
acestea, pentru a trece neobservați. Nu era un amănunt 
neglijabil. 

De-atunci, călătoreau de la un motel la altul, traversând 
oraşe pustii şi sate-fantomă. 

Noaptea, Mathias dormea cu ceafa rezemată pe sacii 
zornăitori de galbeni. Nu prea întrezărea ceea ce avea să 
urmeze. Odată ajuns la loc sigur, va face două pachete pe 
care le va plasa sub consemn automat, două pachete 
conținând partea complicilor lui. Va expedia apoi cheile şi 
coordonatele casieriilor pe adresele lui Sarah Muraille şi 
Cornelius Vladewsky. Poate că într-o bună zi îi va întâlni în 
Africa, deghizați în bancheri sau proprietari de plantaţii, cine 
ştie... 

Se ridică şi închise portiera. Umiditatea zorilor îi străbătea 
cămaşa, încrețindu-i pielea. Se îndreptă spre bungalow. 

În baracă, Patricia dormea, cu faţa înfundată într-o pernă. 


Fetița urmărea o emisiune la televizor, căruia îi decuplase 
sonorul. Era îmbrăcată cu un pulover roşu şi un pantalon 
prea lung, cumpărate de la toneta unei stații service. Patricia 
insistase să-i tundă perie părul. 

— Nu vezi că suferă de o boală a scalpului? argumentase 
ea. Are părul complet încleiat. Va trebui s-o ducem la un 
doctor... 

"Micuța" accepta orice, cu totală indiferență. La fiecare 
popas, în schimb, se arunca asupra aparatului t.v. şi fixa 
până la hipnoză imaginile ce defilau pe ecran. Lui Mathias îi 
trebui o anume bucată de vreme pentru a înțelege că fosta 
"ciobăniță” studia expresiile actorilor şi se antrena să le 
reproducă. Spera oare că, maimuțărindu-le mimica, îşi va 
disimula natura inumană? 

Fetița vorbea puţin, dar atunci când deschidea gura se 
bâlbâia îngrozitor. Mathias începea să se întrebe dacă nu 
cumva blocajul mental, căruia încercase să-i dejoace 
vigilența, acţiona cu întârziere... Oare urma să-şi piardă 
progresiv toate facultățile de comunicare pentru a cădea într- 
o transă cataleptică din care nimeni şi nimic n-o va mai putea 
smulge? Nu era imposibil. Fanning nu reuşea să-şi dea seama 
dacă era neliniști sau uşurat de o asemenea perspectivă. "Nu 
te amăgi", îşi tot repeta, "nu e vorba de o fetiță, ci de un... 
organism. Ai reacționa la fel dacă ţi s-ar anunța apropiata 
moarte a unei colonii de bacterii?" 

Îşi făgădui să observe copilul pentru a vedea dacă starea i 
se înrăutățea. Dacă dificultăţilor de pronunție avea să li se 
adauge o scădere a acuităţii vizuale sau auditive, diagnosticul 
ar fi fost clar. 

Se aşeză pe pat. Era nemulțumit. Patricia părea să se fi 
ataşat de strania creatură. Exodul brutal şi apariția 
"copilului" o distrăseseră de la obişnuitele ei nevroze. La ora 
mesei o înconjura pe fetiță cu o mulțime de atențţii, vorbindu- 
i, mângâind-o, ştergând-o la gură cu colțul unui şerveţel. 
Creatura nu se opunea, înghițind fără crâcnire o hrană care 
nu-i era necesară. Mathias ştia că, asemeni fiarelor pe care le 


"păstorea'", putea posti un an. Pe de altă parte, dacă s-ar fi 
simțit slăbită, avea oricând posibilitatea să-şi înfigă degetele 
muiate în salivă într-o priză electrică, pentru a se înfrupta cu 
curent, ca o baterie de acumulatori. 

Fanning îşi trecu mâna prin păr. "Fetița" privea un desen 
animat, străduindu-se să reproducă toate contracţiile faciale 
ale unui rățoi îmbrăcat în costum de marinar. "Chipul" ei se 
agita grotesc şi, uneori, avea aerul unui gnom sau spiriduş 
posedat de demon. Mathias oftă. Nu ştia ce se va face cu ea. 
Creatura nu putea creşte, întrucât organismul ei, modelat o 
dată pentru totdeauna, o condamna să trăiască etern în 
pielea unei fetițe. Dar care-i erau... "sentimentele" față de 
specia umană? Fanning se temea să abordeze acest subiect. 
Ghicea că făptura nu nutrea nici o afecțiune pentru cei care o 
osândiseră să trăiască întemnițată în fundul unui stomac 
gigantic! 

Cu timpul, ajutată de dorința supravieţuirii, risca să se 
transforme într-un redutabil animal de pradă. Fanning nu 
putea să intervină cu nimic în evoluția ei. "Ciobănița" 
aparținea turmei concepute de savanții Grupului Mikofsky şi, 
aidoma garguilor, era invulnerabilă în fața oricărei agresiuni 
externe. Ar fi fost inutil să o ardă de vie, să-i înfigă un cuţit 
între omoplaţi sau o secure în mijlocul testei. Singurul 
rezultat vizibil al unei asemenea agresiuni ar fi fost o 
renaştere a urii. 

"Numai blocajul mental o poate distruge", reflecta Mathias. 
"Dacă i s-ar scurtcircuita creierul, ar deveni tot atât de 
inofensivă ca o statuie..." 

Se surprindea dorindu-şi această dezlegare. Eliberase un 
monstru şi se temea de consecinţele unui asemenea act. În 
adâncul ființei lui, spera ca simptomele catatonice să se 
manifeste cu tot mai multă amploare. Ştia că nu-şi va regăsi 
liniştea sufletească decât când "copilul" va fi redus la starea 
de manechin..., de păpuşă. O păpuşă pe care o va abandona 
între mâinile grijulii ale Patriciei. 

"Dumnezeule", gemu în sinea sa, "sunt oribil!" 


Plătea pentru crima comisă, pentru jaf, pentru oraşul 
distrus. 

Se întinse, proptindu-şi ceafa pe grămada de pietre 
prețioase. Comoara căpăta o dimensiune ireală. Era acolo, dar 
Mathias nu reuşea să se convingă de existența ei. Din ce în ce 
mai des se întreba dacă n-ar face mai bine să aleagă o 
jumătate de duzină de diamante şi să... arunce restul în 
fundul unei gropi. N-avea nevoie să cumpere jumătate din 
planetă. Nu dorea decât puţini bani pentru a începe o viață 
nouă într-o ţară cruțată încă de ciuma cibernetică. 

Mathias căscă. Încremenită în faţa televizorului, fetița se 
strâmba groaznic. 


CAPITOLUL XIV 


În zorii celei de-a cincea zile, "copila" deveni oarbă şi mută. 
Fanning se văzu nevoit s-o ducă pe braţe până la maşină, căci 
de-acum era ţeapănă ca o statuie. 

— Sunt sigură că totul e pe bază psihosomatică! repeta 
Patricia din trei în trei minute. Nu are nici o leziune organică. 
O s-o ducem la un medic. Are s-o vindece, nu-i aşa? 

Mathias  bodogăni un răspuns nedesluşit. Creatura 
semăna tot mai mult cu un manechin de cauciuc. I se părea 
chiar că ochii ei fără expresie îşi pierdeau culoarea... 

Puțin mai târziu, se opri la marginea unui drum de ţară şi, 
profitând de faptul că Patricia picotea, vărsă conținutul 
sacoşelor în şanţ. Nu păstră decât şase diamante şi trei 
smaralde, pe care le înveli într-o batistă murdară. 

Când demară din nou, observă cum creatura începea să se 
chircească în poziţie foetală. Înghiţi în sec şi strivi sub talpă 
pedala de acceleraţie. Mai avea încă un drum lung de 
parcurs. 

Odată cu căderea nopții, Armless zis Cască-de-os, care 
mergea, fără să ştie, pe urmele fostului polițist, văzu 
scânteierea nestematelor în lumina roşie a asfințitului. 

Nu se arătă nici măcar uimit. Oboseala drumului şi 
exaltarea îi tulburaseră minţile, făcându-l să-şi piardă orice 
simț critic. 

De aproape o săptămână, fugea pe urmele monştrilor, fără 
să mănânce nimic şi mulțumindu-se să lipăie apa băltoacelor 
din adânciturile drumului. 

Îngenunche în faţa comorii, tremurând de febră, convins 
că avea acolo un dar din partea fiarelor, ca răsplată pentru 
devotamentul lui. 

Era gol, acoperit de noroi, lipsit de orice sac sau recipient 
în care să poată îngrămădi giuvaerele împrăştiate în şanţ. 
Infirmitatea îl împiedica să împletească rapid un coş din 
nuieluşele şi frunzele răspândite în jur. În disperare de cauză 
şi fără a mai sta pe gânduri, se aplecă să culeagă diamantele, 
unul câte unul, cu buzele şi cu limba. 

Era cel mai incredibil spectacol, oferit de omul acela gol şi 
ciung, plin de tăieturi, care — îngenuncheat în mijlocul 
drumului — păştea o comoară la nivelul asfaltului! 

Înghiţi astfel o cantitate neverosimilă de pietre scumpe şi 
piese de aur, hotărât cu străşnicie să nu lase să-i scape o 
asemenea pleaşcă. Se gândea că stomacul şi intestinele vor 
reține tezaurul până la ora următoarei defecaţii, ceea ce-i lăsa 
timp să găsească un recipient adecvat. Când se ridică, se 
simțea greoi şi îmbuibat. 

Îşi reluă drumul, clătinându-se. 

Două ore mai târziu, începu să vomeze sânge. Se prăbuşi, 
frânt în două de o înfiorătoare durere, şi-şi pierdu cunoştinţa 
în timp ce voma diamante pe care hemoragia le transforma în 
rubine. 

Când soarele dispăru la orizont, Armless zis Cască-de-os 
era mort, cu burta plină de nestemate, un cadavru-seif pe 
care țăranii aveau să-l arunce mai devreme sau mai târziu în 
groapa comună, fără a bănui că în măruntaiele lui zăcea o 


comoară fabuloasă. Bezna învălui peisajul, pogorând peste 
criminal un giulgiu de smoală. 

În aceeaşi noapte, Mathias, Patricia şi... fata lor se 
îmbarcară pe un cargou ce pleca spre Africa. În tot timpul 
traversării, marinarii se arătară plini de compasiune față de 
acel copil imobil şi mut pe care mama sa îl instala în fiecare 
dimineață pe dunetă, în adâncitura unui şezlong. 

— Soarele o să-i facă bine! îi repetau ei Patriciei. Veţi vedea, 
soarele vindecă toate bolile. 

Tânăra femeie dădea din cap şi zâmbea trist. Apoi, din 
când în când, trăgea pătura sub bărbia "micuței" pentru a o 
apăra de stropii pulverizați ai valurilor. 

În cea de-a doua zi a călătoriei, îşi dădu seama că plecase 
de acasă fără să fi luat cu ea nici măcar un singur catalog. 

Curios, treaba asta o lăsa indiferentă. 


